text:
1ၵူၼ်း ဢၼ် ၸု ဢၼ် တုမ် တင်းသဵင်ႈတင်းလူင် ဢွၼ်ၵၼ် လုၵ်ႉ လႄႈ ဢဝ် ၸဝ်ႈ ယေႇသု၊ၵႂႃႇ ၵႃႈတီႈ ၽၢႆႇၼႃႈ ၶုၼ် ပိလတ်ႉ၊သေယဝ်ႉ၊- 2တၢင်ႇ ဢပျတ်ႈ လႄႈ ဝႃႈ၊ "ႁဝ်းၶႃႈ တိဢဝ် ၵေႃႉ ၼႆႉ မႃး၊ၵွပ်ႈပိူဝ်ႈ မၼ်း ႁဵတ်း ႁႂ်ႈ ၵူၼ်းမိူင်း ႁဝ်း ၽိတ်း ၵႂႃႇ ပိူင်ႈ ၵႂႃႇ ယင်း ႁၢမ်ႈတၢပ်ႈ တၢင်း ဢၼ် ထၢမ်းၶွၼ်ႇ တီႈ ၶုၼ်ႁေႃၶမ်း ၵေႇသႃႇ၊ဢိၵ်ႇတင်း ႁေႃးလၢတ်ႈ ဝႃႈ၊မၼ်း ပဵၼ် ၸဝ်ႈ ၶရိၸ်ႈ၊ဢၼ် ဝႃႈ၊ၶုၼ်ႁေႃၶမ်း ပႃး ၼိုင်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၶုၼ် ပိလတ်ႉ၊ၵေႃႈ ထၢမ် တီႈ မၼ်းၸဝ်ႈ လႄႈ ဝႃႈ၊ "ၸွင်ႇ မႂ်း ၸႂ်ႈ ၶုၼ်ႁေႃၶမ်း မဵဝ်း ၵျူး၊ႁိုဝ်း၊" ဝႃႈ ၼင်ႇ ၼႆ လႄႈ "မႅၼ်ႈ ၵႃႈ ၼင်ႇ ဢၼ် ၸဝ်ႈ လၢတ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ မၼ်းၸဝ်ႈ ၶိုၼ်း လၢတ်ႈ ဢေႃႈ။ 4မိူဝ်ႈ ၼၼ်ႉ၊ၶုၼ် ပိလတ်ႉ၊လၢတ်ႈ တီႈ ယဵၸ်ႈပရေႃးႁဵၵ်ႈ လူင် ၶဝ် တင်း မူႇၵူၼ်း တင်းလၢႆ လႄႈ ဝႃႈ၊ "ၵဝ် ဢမ်ႇ ႁၼ် ဢပျတ်ႈ တီႈ ၵေႃႉ ၼႆႉ သေ ၸိူဝ်ႉ သေ မဵဝ်း၊" ဝႃႈ ၼင်ႇ ၼႆ ဢေႃႈ။ 5ၵူၺ်းၵႃႈ၊ၶဝ် ၸိူဝ်း ၼၼ်ႉ ယဵင်ႈၶႅၼ်း ႁွင်ႉ ပၢဝ်ႇ တင်း သဵင် ဢၼ် ႁႅင်း ၼႃႇ လႄႈ လၢတ်ႈ ဝႃႈ၊ "ၵေႃႉ ၼႆႉ သင်ႇ သွၼ် ႁႂ်ႈ ပိူၼ်ႈ လုၵ်ႉ ၽိုၼ်ႉ ၸွတ်ႇတူဝ်ႈ ၵႂႃႇ ၼႂ်း မိူင်း ယုတႃႉ၊ၵူႈတီႈ ၵူႇ လႅၼ် ဢေႃႈ။ မၼ်း တႄႇၸႃႉ တီႈ မိူင်း ၵႃႇလိလႄး၊လႄႈ မိူဝ်ႈလဵဝ် ႁွတ်ႈမႃး ၵႃႈတီႈ ၼႆႈ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 6ၶုၼ် ပိလတ်ႉ၊ငိၼ်း ၵႂၢမ်း ၼၼ်ႉ သေယဝ်ႉ၊ထၢမ် လႄႈ ဝႃႈ၊ "ၵေႃႉ ၼႆႉ ပဵၼ် ၵူၼ်းမိူင်း ၵႃႇလိလႄး၊ႁိုဝ်း၊" ဝႃႈ ၼင်ႇ ၼႆ လႄႈ၊- 7မိူဝ်ႈ ဢၼ် ႁု ဝႃႈ ပဵၼ် ၵူၼ်း ဢိူင်ႇ ဢၼ် ၸဝ်ႈၽႃႉ ႁေႇရူတ်ႈ၊ဢုပ်ႉပိူင်ႇ ၼၼ်ႉ ၸိုင်၊ႁႂ်ႈ ဢဝ် ၸဝ်ႈ ယေႇသု၊ၵႂႃႇ သူင်ႇ ၵႃႈတီႈ ၸဝ်ႈၽႃႉ ႁေႇရူတ်ႈ၊ဢၼ် မႃး မီး ယူႇ ၵႃႈၼႂ်း ဝဵင်း ယေႇရုသလႅမ်ႇ၊ၶိင်ႇ ယၢမ်း ၼၼ်ႉ ဢေႃႈ။- 8ၸဝ်ႈၽႃႉ ႁေႇရူတ်ႈ၊ႁၼ် ၸဝ်ႈ ယေႇသု၊လႄႈ ၸူမ်း ၼႃႇ လူင်လၢင် ၵွပ်ႈပိူဝ်ႈ ငိၼ်း ၶၢဝ်ႇငၢဝ်း လွင်ႈ မၼ်းၸဝ်ႈ လႄႈ ၶႂ်ႈ ထူပ်း ၶႂ်ႈ ၺႃး မၼ်းၸဝ်ႈ ႁိုင် ၼႃႇ ယဝ်ႉ ၸင်ႇ၊မုင်ႈမွင်း ႁႂ်ႈလႆႈ ႁၼ် မၼ်းၸဝ်ႈ ႁဵတ်း ၼႄ ဢၼ် လၢၵ်ႇလၢႆး လီဢၢမ်း သေ ၸိူဝ်ႉ သေ ပိူင် ယူႇ ဢေႃႈ။- 9ပိူဝ်ႈ ၼႆ လႄႈ ၸဝ်ႈၽႃႉ ႁေႇရူတ်ႈ၊ထၢမ် မၼ်းၸဝ်ႈ ၼမ်ၼႃႇ ဢေႃႈ။ ၵူၺ်းၵႃႈ၊မၼ်းၸဝ်ႈ ဢမ်ႇ ၶိုၼ်း တွပ်ႇ ၶိုၼ်း လၢတ်ႈ သေ ၶေႃႈ သေၵမ်း။- 10ယဵၸ်ႈပရေႃးႁဵၵ်ႈလူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ လုၵ်ႉၸုၵ်း သေယဝ်ႉ၊တၢင်ႇ ဢပျတ်ႈ ႁႅင်း ၼႃႇ တီႈ မၼ်းၸဝ်ႈ ဢေႃႈ။- 11ၵမ်း ၼၼ်ႉ၊ၸဝ်ႈၽႃႉ ႁေႇရူတ်ႈ၊တင်း ၵူၼ်းသိုၵ်း မၼ်း တင်းလၢႆ၊ယင်း ဢမ်ႇ ၼပ်ႉ ဢမ်ႇ ၶၢၼ်း လႄႈ ႁဵတ်းပျၢၵ်ႈ သႄႉသွမ်း မၼ်းၸဝ်ႈ သေယဝ်ႉ၊ဢဝ် ၶူဝ်း ၽႄး ဢၼ် ႁၢင်ႈလီ ၼၼ်ႉ ၼုင်ႈ ပၼ် မၼ်းၸဝ်ႈ သေလႄႈ ဢဝ် သူင်ႇ ၵႂႃႇ ပၼ် ၶိုၼ်း တီႈ ၶုၼ် ပိလတ်ႉ၊သေ ဢေႃႈ။- 12ၼႂ်း ဝၼ်း ၼၼ်ႉ၊ၸဝ်ႈၽႃႉ ႁေႇရူတ်ႈ၊တင်း ၶုၼ် ပိလတ်ႉ၊ႁဵတ်းၵေႃႉႁဵတ်းသႄႈ လူၺ်ႈ ၵၼ် ဢေႃႈ။ မိူဝ်ႈ ဢွၼ်တၢင်း ၼၼ်ႉ ၶဝ် ဢမ်ႇထုၵ်ႇ ဢမ်ႇ မႅၼ်ႈ ၵၼ်။ 13မိူဝ်ႈ ၼၼ်ႉ၊ၶုၼ် ပိလတ်ႉ၊ႁွင်ႉ ဢဝ် ယဵၸ်ႈပရေႃးႁဵၵ်ႈလူင် လႂ်၊ၶုၼ် တီႈ လုမ်း လႂ်၊ဢိၵ်ႇတင်း ၵူၼ်း တင်းလၢႆ ၸုတုမ် ၵၼ် လႄႈ၊- 14လၢတ်ႈ ဝႃႈ၊ "သူ ဢဝ် ၵေႃႉ ၼႆႉ မႃး ၸွႆး တၢင်ႇ ဢပျတ်ႈ လႄႈ ဝႃႈ၊ 'မၼ်း ဢွၼ် ႁူဝ် ပိူၼ်ႈ လုၵ်ႉၽိုၼ်ႉ ဢေႃႈ' ဝႃႈၼႆ ယဝ်ႉ။ တေႃႈလဵဝ် ၼႆႉ၊ၵဝ် ၸႅတ်ႈထၢမ် မၼ်း ၽၢႆႇၼႃႈ သူ တင်းသဵင်ႈတင်းလူင် သေၵေႃႈ၊ၵဝ် ဢမ်ႇ ထူပ်း ဢမ်ႇ ႁၼ် ဢပျတ်ႈ ဢၼ် သူ ၸွႆး တၢင်ႇ သႂ်ႇ ၵႃႈၼိူဝ် မၼ်း ၼၼ်ႉ သေ မဵဝ်း။- 15ၸဝ်ႈၽႃႉ ႁေႇရူတ်ႈ၊ၵေႃႈ ဢမ်ႇ ထူပ်း လႄႈ ၸင်ႇ ဢဝ် သူင်ႇ မၼ်း မႃး ၵႃႈတီႈ ၵဝ် ၶိုၼ်း ယဝ်ႉ။ မၼ်း ဢမ်ႇ လႆႈ ႁဵတ်း ၽိတ်း မဵဝ်း ဢၼ် ထိူၵ်ႈ တေ လႆႈ ဢဝ်တၢႆ။- 16ပိူဝ်ႈ ၼႆ လႄႈ ၵဝ် တၵ်း သုင်းမႃႉ ပၼ်တၢမ်ႇ မၼ်း သေလႄႈ ပွႆႇလွတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ၼႂ်း ပွႆး ပသၶႃႇ၊ၼၼ်ႉ ၶုၼ် ပိလတ်ႉ၊လႆႈ ပွႆႇ ၵူၼ်းထွင်ႇ သေၵေႃႉၵေႃႉ ပၼ် တီႈ ၶဝ် ၵူႈ ပီ ဢေႃႈ။ 18ၵူၼ်း တင်းလၢႆ ၽွမ်ႉၵၼ် ပၢဝ်ႇ သႅၼ်ႇ လႄႈ ဝႃႈ၊ "ဢဝ် ၵေႃႉ ၼႆႉ တၢႆ ပႅတ်ႈ သေၵမ်း။ ပွႆႇ ပႃႇရပ်ႉပႃႉ၊ပၼ် ႁဝ်းၶႃႈ သေၵမ်း၊" ဝႃႈ ၼင်ႇ ၼႆ ဢေႃႈ။- 19ပႃႇရပ်ႉပႃႉ၊ဢၼ် ဝႃႈ ၼၼ်ႉ၊ၵွပ်ႈပိူဝ်ႈ ပဵၼ် ၵူၼ်း ဢၼ် လုၵ်ႉၽိုၼ်ႉ ဝၢၼ်ႈမိူင်း သေယဝ်ႉ၊လႆႈ ဢဝ် ၵူၼ်းတၢႆ လႄႈ တူၵ်းထွင်ႇ ယူႇ ဢေႃႈ။ 20ၶုၼ် ပိလတ်ႉ၊ၸမ်ႉ၊ၶႂ်ႈ ပွႆႇ ၸဝ်ႈ ယေႇသု၊လွတ်ႈ လႄႈ သမ်ႉ ၶိုၼ်း လၢတ်ႈ တီႈ ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ထႅင်ႈ ဢေႃႈ။- 21ၵူၺ်းၵႃႈ၊ၶဝ် ၶိုၼ်း ႁွင်ႉ ပၢဝ်ႇ လႄႈ လၢတ်ႈ ဝႃႈ၊ "ဢဝ် ၵေႃႉ ၼႆႉ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း သေၵမ်း။ ဢဝ် တွၵ်ႇ တၢႆ ပႅတ်ႈ သေၵမ်း၊" ဝႃႈ ၼင်ႇ ၼႆ ဢေႃႈ။ 22ၶုၼ် ပိလတ်ႉ၊သမ်ႉ ၶိုၼ်း လၢတ်ႈ တီႈ ၶဝ် ပွၵ်ႈ ထူၼ်ႈ သၢမ် လႄႈ ဝႃႈ၊ "ၵွပ်ႈ လွင်ႈ သင် လႄႈ တၵ်း ဢဝ် မၼ်း တွၵ်ႇ တၢႆ ပႅတ်ႈ။ မၼ်း လႆႈ ႁဵတ်း ၽိတ်း ဢပျတ်ႈ ဢၼ် လႂ် ယဝ်ႉ။ ၵဝ် ဢမ်ႇ ထူပ်း ဢမ်ႇ ႁၼ် ဢပျတ်ႈ ဢၼ် ၵိုင်ႇ ဢဝ် မၼ်း တၢႆ။ ၵဝ် တၵ်း သုင်းမႃႉ ပၼ်တၢမ်ႇ မၼ်း သေလႄႈ ပွႆႇလွတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၶဝ် ယဵင်ႈၶႅၼ်း ၵိဝ်သဵင် ဢၼ် ယႂ်ႇ ၼႃႇ လႄႈ ပၢဝ်ႇ သႅၼ်ႇ ႁႂ်ႈ ဢဝ် မၼ်းၸဝ်ႈ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း သေလႄႈ သဵင် ၶဝ် ၼၼ်ႉ ပႄႉၼႅင်ႇ ၵႂႃႇ သေ ဢေႃႈ။- 24ပိူဝ်ႈ ၼႆ ၸင်ႇ၊ၶုၼ် ပိလတ်ႉ၊ၸီႇယၢင်ႇ တြႃး တီႈ ၸဝ်ႈ ယေႇသု၊ႁႂ်ႈ ပဵၼ် ၸိူဝ်ႉ ၼင်ႇ ဢၼ် ၶဝ် ယွၼ်း ၼၼ်ႉ လႄႈ၊- 25ပွႆႇလွတ်ႈ ၵေႃႉ ဢၼ် ၶဝ် ယွၼ်း ဢဝ် ဢၼ် ပဵၼ် ၵူၼ်း တူၵ်းထွင်ႇ ဢၼ် လုၵ်ႉၽိုၼ်ႉ ဝၢၼ်ႈမိူင်း လႄႈ ဢဝ် ၵူၼ်းတၢႆ ၼၼ်ႉ သေယဝ်ႉ၊ဢဝ် ၸဝ်ႈ ယေႇသု၊ဢၢပ်ႈပၼ် တီႈ ၶဝ်၊ႁႂ်ႈ ၶဝ် လႆႈ ႁဵတ်း ၸွမ်း ၵႃႈ ၼင်ႇ ဢၼ် ၶဝ် မီး ဢလူဝ်ႇ ၼၼ်ႉ သေ ဢေႃႈ။ 26ၵူၼ်းသိုၵ်း ၶဝ် ဢဝ် ၸဝ်ႈ ယေႇသု၊ဢွၵ်ႇ ၵႂႃႇ လႄႈ ၵႃႈတီႈ ၵၢင်တၢင်း ၶဝ် ထူပ်းၺႃး ၵူၼ်းမိူင်း ၵုရေႇၼေႇ၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ သိမုၼ်ႇ၊လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၶဝ်ႈ ဝဵင်း မႃး ၼၼ်ႉ လႄႈ ၶဝ် တိဢဝ် မၼ်း သေယဝ်ႉ၊ဢဝ် သဝ်မႆႉဝႃးမိုဝ်း တၢင်ႇ သႂ်ႇ ၵႃႈၼိူဝ် မၼ်း ႁႂ်ႈ မၼ်း မႅၵ်ႇ ၸွမ်း ၽၢႆႇလင် ၸဝ်ႈ ယေႇသု၊ၵႂႃႇ ဢေႃႈ။ 27မူႇၵူၼ်း ၼမ်ၼႃႇ ၸွမ်းလင် မၼ်းၸဝ်ႈ ၵႂႃႇ လႄႈ ၵႃႈၼႂ်း မူႇၵူၼ်း ၼၼ်ႉ မီး မႄႈယိင်း ၵမ်ႈၽွင်ႈ ဢၼ် ႁွင်ႉႁႆႈ လႄႈ ၸႂ်လဵၵ်ႉ ပုၼ်ႈ မၼ်းၸဝ်ႈ ၼၼ်ႉ ဢေႃႈ။- 28ၸဝ်ႈ ယေႇသု၊ဝၢႆႇ တူၺ်း ၶဝ် လႄႈ လၢတ်ႈ ဝႃႈ၊ "မႄႈယိင်း ဝဵင်း ယေႇရုသလႅမ်ႇ၊တင်းလၢႆ ၶဝ်႟။ ယႃႇပေ ႁွင်ႉႁႆႈ ပုၼ်ႈ ၵဝ်။ ဢွၼ်ၵၼ် ႁွင်ႉ ႁႆႈ ပုၼ်ႈ တူဝ်ၸဝ်ႈၵဝ်ႇ၊ဢိၵ်ႇတင်း ပုၼ်ႈ လုၵ်ႈ သူ လၢင်း သူ တႃႉ။- 29လွင်ႈ မၼ်း ၸမ်ႉ၊ဝၼ်း ၶိင်ႇၵႃႇလႃႉ ဝၼ်း ၵူၼ်း တင်းလၢႆ တၵ်း ဝႃႈ၊ 'မႄႈယိင်း မၼ် လႄႈ ဢမ်ႇ မီး လုၵ်ႈ ၼၼ်ႉ မီး မၢင်ႇၵလႃႇ ဢေႃႈ။ တွင်ႉ ဢၼ် ဢမ်ႇ တွၼ်ႉ ပႃး ပတိၵ်ႈသၼ်ႇထေႇ၊ဢိၵ်ႇတင်း တဝ်ႈၼူမ်း ဢၼ် ဢမ်ႇ ပႆႇ တွၼ်ႉ လႆႈ ၶၢမ်ႇ ၸုပ်ႇ ၵိၼ် သေပွၵ်ႈ ၼၼ်ႉ၊မီး မၢင်ႇၵလႃႇ ဢေႃႈ၊' ဝႃႈ ၼင်ႇ ၼႆ ၼၼ်ႉ တၵ်း ႁွတ်ႈမႃး ဢေႃႈ။- 30မိူဝ်ႈ ၼၼ်ႉ၊ၶဝ် တၵ်း လၢတ်ႈ တီႈ လွႆ တင်းလၢႆ လႄႈ ဝႃႈ၊ 'ၵၢၼ်ႉ တဵင် ႁဝ်း တႃႉ၊' သမ်ႉ လၢတ်ႈ တီႈ ၵွင်း လွႆ လႄႈ ဝႃႈ၊ 'ႁူမ်ႇ တဵင် ႁဝ်း တႃႉ၊' ဝႃႈ ၼင်ႇ ၼႆ ဢေႃႈ။- 31လွင်ႈ မၼ်း ၸမ်ႉ၊ပေႃး ႁဵတ်း ၸိူဝ်ႉ ၼင်ႇ ၼႆ၊မႆႉ လိပ်း ၼၼ်ႉ မိူဝ်ႈ ဢၼ် ႁႅင်ႈ ၼၼ်ႉ ၸိုင်၊သမ်ႉ တၵ်း ပဵၼ် ၸိူဝ်ႉ ၼင်ႇ ႁိုဝ် ၼေႃ၊" ဝႃႈ ၼင်ႇ ၼႆ ဢေႃႈ။ 32ၶဝ် ဢဝ် ၵူၼ်းႁၢႆႉ သွင် ၵေႃႉ ၵႂႃႇ ႁႂ်ႈလႆႈ တွၵ်ႇ တၢႆ လူၺ်ႈ ၵၼ် တင်း ၸဝ်ႈ ယေႇသု၊ဢေႃႈ။- 33မိူဝ်ႈ ဢၼ် ၶဝ် ႁွတ်ႈထိုင် ၵႃႈတီႈ ဢၼ် ႁွင်ႉဝႃႈ၊ၵွင်း ၵွၵ်းႁူဝ် ၼၼ်ႉ ၸိုင်၊ၶဝ် ဢဝ် ၸဝ်ႈ ယေႇသု၊တွၵ်ႇ ၵႃႈၼိူဝ် သဝ်မႆႉဝႃးမိုဝ်း လႄႈ ၵူၼ်းႁၢႆႉ သွင် ၵေႃႉ ၼၼ်ႉ ၵေႃႈ၊တွၵ်ႇ ဝႆႉ ၵေႃႉ ၼိုင်ႈ ၽၢႆႇၶႂႃ ၸဝ်ႈ၊ၵေႃႉ ၼိုင်ႈ ၽၢႆႇသၢႆႉ ၸဝ်ႈ လူၺ်ႈ ၵၼ် တင်း မၼ်းၸဝ်ႈ ဢေႃႈ။- 34ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ဢူဝ်း ပေႃႈ။ ပွႆႇလွတ်ႈ ဢပျတ်ႈ ၶဝ် ၸိူဝ်း ၼႆႉ သေၵမ်း တီႈၶႃႈ။ ၶဝ် ဢမ်ႇ ႁု လွင်ႈ ဢၼ် ၶဝ် ႁဵတ်း ၼၼ်ႉ တီႈၶႃႈ၊" ဝႃႈ ၼင်ႇ ၼႆ ဢေႃႈ။ ၶဝ် ၽႄမႅင်ႇ ဢဝ် ၶူဝ်းၼုင်ႈ မၼ်းၸဝ်ႈ လူၺ်ႈ တၢင်း ဢၼ် တူၵ်းၸႃႇၵွၵ်ႈ ဢေႃႈ။- 35ၵူၼ်း ၼမ်ၼႃႇ ၸုၵ်း ပႂ်ႉထႃႈ တူၺ်း ယူႇ လႄႈ ၶုၼ်လုမ်း ၶဝ် ၵေႃႈ၊ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ လႄႈ ဝႃႈ၊ "မၼ်း ၸၢင်ႈ ၶျွတ်ႈ ပိူၼ်ႈ ဝႃႈၼႆ ယဝ်ႉ။ သင် ဝႃႈ မၼ်း ပဵၼ် ၸဝ်ႈ ၶရိၸ်ႈ၊ၵေႃႉ ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် တႄႉ ၸိုင်၊ႁႂ်ႈ မၼ်း ၶျွတ်ႈ ဢဝ် တူဝ်ၸဝ်ႈၵဝ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 36ၵူၼ်းသိုၵ်း တင်းလၢႆ ၵေႃႈ မႃး တီႈ မၼ်းၸဝ်ႈ လႄႈ ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ ယူႇ၊ဢဝ် ၼမ်ႉမၢၵ်ႇၸပိတ်ႉ သူမ်ႈ ယိုၼ်ႈ ပၼ် မၼ်းၸဝ်ႈ သေလႄႈ ဢွၼ်ၵၼ် ဝႃႈ၊- 37"ပေႃး မႂ်း ၸႂ်ႈ ၶုၼ်ႁေႃၶမ်း ၵူၼ်း မဵဝ်း ၵျူး၊ၸိုင်၊ၶျွတ်ႈ ဢဝ် တူဝ်ၸဝ်ႈၵဝ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 38လိၵ်ႈ ဢၼ် ၽုၺ်ႇၼႄ ဢပျတ်ႈ မၼ်းၸဝ်ႈ ၼၼ်ႉ [တႅမ်ႈ တင်း ၵႂၢမ်း ႁေႇပြႄး၊ၵႂၢမ်း ၵရိၵ်ႉ၊တင်း ၵႂၢမ်း ရူဝ်းမႃႉ၊] ဢၼ် ဝႃႈ၊ "ၵေႃႉ ၼႆႉ ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ဢေႃႈ၊" ဝႃႈ ၼင်ႇ ၼႆ ၼၼ်ႉ တွၵ်ႇၸပ်း ဝႆႉ ၵႃႈတီႈ ႁူဝ် သဝ် ဢေႃႈ။ 39ၵူၼ်းႁၢႆႉ ဢၼ် လႆႈ ၶၢမ်ႇ တၢင်း ဢၼ် ပိူၼ်ႈ တွၵ်ႇ ဝႆႉ တီႈ ႁိမ်း မၼ်းၸဝ်ႈ ၼၼ်ႉ ၵေႃႉ ၼိုင်ႈ သႄႉသွမ်း မၼ်းၸဝ်ႈ လႄႈ ဝႃႈ၊ "မႂ်း ပဵၼ် ၸဝ်ႈ ၶရိၸ်ႈ၊ဢမ်ႇၸႂ်ႈ ႁိုဝ်း။ ၶျွတ်ႈ ဢဝ် တူဝ်ၸဝ်ႈၵဝ်ႇ ဢိၵ်ႇတင်း ႁဝ်း သွင် ၵေႃႉ ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။ 40ၵူၼ်းႁၢႆႉ ထႅင်ႈ ၵေႃႉ ၼိုင်ႈ ၼၼ်ႉ ၸမ်ႉ၊ႁိုတ်း ႁၢတ်ႇ တီႈ မၼ်း လႄႈ ဝႃႈ၊ "မႂ်း ဢမ်ႇ ၵူဝ် ၽြႃးပဵၼ်ၸဝ်ႈ ႁိုဝ်း။ မႂ်း လႆႈ ၶၢမ်ႇ တၢမ်ႇတၢႆ မိူၼ် မိူၼ် ၵၼ် တင်း မၼ်း သေၵေႃႈ၊- 41ႁဝ်း သွင် ၵေႃႉ ၸမ်ႉ၊ပိူဝ်ႈ ဢၼ် လႆႈ ၶၢမ်ႇ တၢမ်ႇတၢႆ ဢၼ် ထိူၵ်ႈတၢၼ်ႇ ၵၼ် တင်း ဢပျတ်ႈ ဢၼ် ႁဝ်း ႁဵတ်း မႅၼ်ႈ ၼၼ်ႉ လႄႈ လႆႈ ၶၢမ်ႇ ၸွမ်းၼင်ႇ တြႃး ဢေႃႈ။ ၵေႃႉ ၼႆႉ ၸမ်ႉ၊ဢမ်ႇ ႁဵတ်း ဢပျတ်ႈ သေ ၸိူဝ်ႉ သေ ပိူင်၊" ဝႃႈ ၼင်ႇ ၼႆ သေယဝ်ႉ၊- 42သမ်ႉ လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈ ယေႇသု၊တီႈၶႃႈ၊ၼႂ်း မိူဝ်ႈ ဢၼ် ၸဝ်ႈႁဝ်း မႃး ၼႂ်း မိူင်း ၸဝ်ႈ ယူႇ ၼၼ်ႉ ၸိုင်၊ၶုၵ်းၸႂ်လႆႈ ၶႆႈၸႂ်ထူပ်း ၵဝ်ၶႃႈ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 43မၼ်းၸဝ်ႈ ၵေႃႈ လၢတ်ႈ တီႈ မၼ်း လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ မႂ်း ၸမ်ႉ၊ဝၼ်း မိူဝ်ႈ ၼႆႉ မႂ်း တၵ်း မီး ယူႇ လူၺ်ႈ ၵၼ် တင်း ၵဝ် ၵႃႈၼႂ်း မိူင်း ၶျၢမ်းသႃႇ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 44ၶိင်ႇ ယၢမ်း ၼၼ်ႉ ပဵၼ် ၶိင်ႇ သိပ်း သွင် မွင်း ၸမ် ၸမ် လႄႈ ပဵၼ် ဢၼ် လပ်းသိင်ႇ ၽိတ်း ၽိတ်း ၵႂႃႇ တင်း ဝၢၼ်ႈ တင်း မိူင်း တေႃႇထိုင်ႁွတ်ႈ ၶိင်ႇ ဝၢႆးဝၼ်း သၢမ် မွင်း ဢေႃႈ။- 45ၽႃႈၵင်ႈ ဢၼ် ၽႅၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၵေႃႈ သိၵ်ႇ ၶၢတ်ႇ ပဵၼ် သွင် သိၵ်ႈ ၵႂႃႇ ဢေႃႈ။- 46ၸဝ်ႈ ယေႇသု၊ၵေႃႈ ႁွင်ႉသႅၼ်ႇ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ဢူဝ်း ပေႃႈ။ ၵဝ်ၶႃႈ ဢဝ် ၸႂ်ဝိၺိၺ်ႇ ၵဝ်ၶႃႈ ဢၢပ်ႈ ၼႂ်း မိုဝ်း ၸဝ်ႈႁဝ်း တီႈၶႃႈ ဢေႃႈ၊" ဝႃႈ ၼင်ႇ ၼႆ လႄႈ ထွတ်ႇ ၸႂ် မၼ်းၸဝ်ႈ ၵႂႃႇ သေ ဢေႃႈ။ 47ၶုၼ်သိုၵ်းလူင် ႁၼ် လွင်ႈတၢင်း ဢၼ် ပဵၼ် မႃး ၼၼ်ႉ သေယဝ်ႉ၊ယွင်ႈယေႃး ၽြႃးပဵၼ်ၸဝ်ႈ လႄႈ ဝႃႈ၊ "ၸႂ်ႈ တႄႉ။ ၵေႃႉ ၼႆႉ ပဵၼ် ၵူၼ်း သိုဝ်ႈတေႃႇ တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 48ၵူၼ်း ၸိူဝ်း ဢၼ် ၸုၵ်း ပႂ်ႉထႃႈ တူၺ်း လွင်ႈတၢင်း ၼၼ်ႉ ၸိူဝ်း ၼၼ်ႉ၊မိူဝ်ႈ ဢၼ် ႁၼ် ၵႃႈ ဢၼ် ပဵၼ် မႃး ယဝ်ႉ ၼၼ်ႉ ၸိုင်၊ဢွၼ်ၵၼ် တူပ်း ႁူဝ်ဢူၵ်း ၶဝ် သေလႄႈ ၶိုၼ်း မိူဝ်း ၵႂႃႇ လူၺ်ႈ တင်း ၸႂ် ဢၼ် လဵၵ်ႉ ၼႃႇ ဢေႃႈ။- 49ၶဝ် ၸိူဝ်း ဢၼ် ႁုၸၵ်း မိုတ်ႈၵိုဝ်း ၵၼ် တင်း ၸဝ်ႈ ယေႇသု၊ဢိၵ်ႇတင်း မႄႈယိင်း ၸိူဝ်း ဢၼ် လုၵ်ႉ သေ ၵႃႈတီႈ မိူင်း ၵႃႇလိလႄး၊ၸွမ်း မၼ်းၸဝ်ႈ မႃး ၼၼ်ႉ၊ၸုၵ်း ယူႇ တီႈ ဢၼ် ႁၢင်ႇ ၵႆ သေလႄႈ တူၺ်း ယူႇ ဢေႃႈ။ 50မိူဝ်ႈ ၼၼ်ႉ၊မီး ၵူၼ်းမိူင်း ယုတႃႉ၊ဝဵင်း ဢရိမသႄး၊ဢၼ် ၸိုဝ်ႈ မၼ်း ႁွင်ႉဝႃႈ ယူဝ်းသႅပ်ႈ၊ၼၼ်ႉ ၵေႃႉ ၼိုင်ႈ ၼၼ်ႉ၊မၼ်း ပဵၼ် ၵူၼ်းလီ ၵူၼ်း သိုဝ်ႈတေႃႇ ဢၼ် ထိူၵ်ႈ ရူဝ်ႇသေႇ ၵူဝ်ယမ် လႄႈ ပဵၼ် ၵေႃႉ ဢၼ် မုင်ႈထႃႈ မွင်းထႃႈ မိူင်းၽြႃးပဵၼ်ၸဝ်ႈ ယူႇ ၼၼ်ႉ ဢေႃႈ။- 51ပိၵ်ႉသမ်ႉ မၼ်း ပဵၼ် ၶုၼ် တီႈ လုမ်း ၵေႃႉ ၼိုင်ႈ သေၵေႃႈ၊မၼ်း ဢမ်ႇ ၽွမ်ႉ လွင်ႈတၢင်း ဢၼ် ၶဝ် ၼၼ်ႉ ၸီႇယၢင်ႇ တႅပ်းတတ်း လႄႈ ႁဵတ်း ၵႂႃႇ ၸိူဝ်း ၼၼ်ႉ။- 52မၼ်း ၸင်ႇ ၶဝ်ႈ ၸူး ၵႃႈတီႈ ၶုၼ် ပိလတ်ႉ၊သေလႄႈ ယွၼ်း ဢဝ် တူဝ်တၢႆ ၸဝ်ႈ ယေႇသု၊ဢေႃႈ။- 53လိုၼ်း ၼၼ်ႉ၊မၼ်း ၶျႃး တူဝ်တၢႆ ၸဝ်ႈ လူင်း ယဝ်ႉ ၸင်ႇ၊ဢဝ် ၽႃႈ ပၢၼ်ႇ ၶျေႃး ၶဵၼ်း ႁေႃႇ သေယဝ်ႉ၊ဢဝ် သႂၢင်းသႂ်ႇ ၵႃႈၼႂ်း ပိုင်ႈ ပႃႇႁဵဝ်ႈ မႂ်ႇ ဢၼ် ၶုတ်း မူင်ႇ ၽႃႁိၼ် လႄႈ ယင်း ဢမ်ႇ ပႆႇ တွၼ်ႉ သၢင်းၵျူဝ်ႇ ၽူႈလႂ် သေပွၵ်ႈ ၼၼ်ႉ ဢေႃႈ။- 54ဝၼ်း ၼၼ်ႉ၊ပဵၼ် ဝၼ်းသွၵ်ႈၵျႃႇ ဝၼ်းၽိတ်ႈ လႄႈ ၸမ် ၶိင်ႇ ဝၼ်းၵမ်သိၼ် ဢေႃႈ။ 55မႄႈယိင်း ၸိူဝ်း ဢၼ် လုၵ်ႉ သေ ၵႃႈတီႈ မိူင်း ၵႃႇလိလႄး၊မႃး လူၺ်ႈ ၵၼ် တင်း ၸဝ်ႈ ယေႇသု၊ၼၼ်ႉ၊ၸွမ်း ယူဝ်းသႅပ်ႈ၊ၵႂႃႇ လူတူၺ်း ပိုင်ႈ ပႃႇႁဵဝ်ႈ မၼ်းၸဝ်ႈ၊ဢိၵ်ႇတင်း တူဝ်တၢႆ မၼ်းၸဝ်ႈ ဝၢင်း ဝႆႉ ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။- 56ၶဝ် ၶိုၼ်း မိူဝ်း ၵႂႃႇ လႄႈ မႄးႁႅၼ်း ၼမ်ႉမၼ်း ႁွမ်၊ဢိၵ်ႇတင်း ၼၢမ်ႇသႃႇ ဢၼ် တၵ်း တႃး တူဝ်တၢႆ မၼ်းၸဝ်ႈ ၼၼ်ႉ ဢေႃႈ။ ၼႂ်း ဝၼ်းၵမ်သိၼ် ၼၼ်ႉ၊ၶဝ် လိုဝ်ႈ သဝ်း ယူႇ ၸွမ်းၼင်ႇ ဢၼ် ပိင်းၺၢပ်ႈတြႃး မီး ဝႆႉ ၼၼ်ႉ ဢေႃႈ။
Copyright
Learn More


c: text/html

text:
ၽူႈသိုဝ်ႉၶူဝ်းၶွင် ၵေႃႉမႂ်ႇ
သင်ဝႃႈ ယူႇတီႈ ၽူႈသိုဝ်ႉၶူဝ်းၶွင် ၵေႃႉမႂ်ႇသေ မႃးပိုတ်ႇဝႆႉ ဢၶွင်ႉတီႈ ၸေႃႇၵျီႇမၢတ်ႉႁဝ်းၶႃႈၼႆ တေမီးသုၼ်ႈၸၢင်ႈသိုဝ်ႉလႆႈ ၶူဝ်းၶွင် ဝႆးဝႆး၊ တွၼ်ႈတႃႇသူင်ႇၶူဝ်းၶွင်ၼၼ်ႉ တေၸၢင်ႈသိမ်းဝႆႉ ႁဵင်းလိၵ်ႈ ဢၼ်ဢမ်ႇမိူၼ်ၵၼ်၊ တေၸၢင်ႈတူၺ်းလႆႈ ၶူဝ်းၵုၼ်ႇ ဢၼ်သင်ႇဝႆႉ တီႈၼႂ်း ဢၶွင်ႉၸဝ်ႈၵဝ်ႇ ၸၵႂႃႇၸိူဝ်းၼႆႉလႄႈ တေၸၢင်ႈလႆႈ ၽွၼ်းလီတင်းၼမ်တင်းလၢႆယူႇၶႃႈ။ တၢင်ႇမၢႆၽၢင်တီႈၼႆႈ
ၶဝ်ႈၸူး
သင်ၸိူဝ်ႉဝႃႈ ၸဝ်ႈၵဝ်ႇ မီးဝႆႉဢၶွင်ႉယဝ်ႈၼႆ ၶႅၼ်းတေႃႈ ၶဝ်ႈၸူးတီႈၼႆႈၶႃႈလႄႈ
If you already registered, but you haven't verify your account yet. Verify Here

robotstxt: allowed

filter: keep


text:
1ၼႂ်း ဝၼ်းၵမ်သိၼ် ဝၼ်း ၼိုင်ႈ၊မိူဝ်ႈ ဢၼ် ၸဝ်ႈ ယေႇသု၊ပႆ ၽႃႇ လတ်း ႁႆႈ ၶဝ်ႈၵျုင်ႇ ၵႂႃႇ ယူႇ ၼၼ်ႉ၊တပႄးၸဝ်ႈ တင်းလၢႆ ယၵ်း ႁူင်း ၶဝ်ႈၵျုင်ႇ သေယဝ်ႉ၊ၶိုတ်ႈ ပွတ်ႈ ၼႂ်း ဢူင်ႈ မိုဝ်း ၶဝ် လႄႈ ၵိၼ် သၢၼ်ၶဝ်ႈ ၵျုင်ႇ ဢေႃႈ။- 2ၵူၼ်း ၵိူင်း ၽႃႇရိသႄး၊ၶဝ် တၵ်ႉ လႄႈ လၢတ်ႈ ဝႃႈ၊ "ႁဵတ်းသင် လႄႈ သူ ပူၼ်ႉလိူဝ် တြႃး ပိင်းၺၢပ်ႈ ဝၼ်းၵမ်သိၼ် ၼၼ်ႉ၊" ဝႃႈ ၼင်ႇ ၼႆ လႄႈ။ 3ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "သူ ဢမ်ႇ ယၢမ်ႈ လႆႈ ၽတ်းဢၢၼ်ႇ လွင်ႈ ဢၼ် ၶုၼ်ႁေႃၶမ်း တႃႇဝိတ်ႈ၊ႁဵတ်း ၼႂ်း မိူဝ်ႈ ဢၼ် မၼ်း တင်း ၵူၼ်းဢွၼ်ႇ မၼ်း တင်းလၢႆ ဢိုပ်း တၢင်းၵိၼ် ၼၼ်ႉ ႁိုဝ်း။- 4မၼ်း ၶဝ်ႈ ၵႂႃႇ ၼႂ်း ႁိူၼ်း ၽြႃးပဵၼ်ၸဝ်ႈ လႄႈ ဢဝ် ၵိၼ် ၶဝ်ႈမုၼ်း ဢၼ် တမ်း ၵႃႈတီႈ ၽၢႆႇၼႃႈ ၸဝ်ႈၽြႃး ဢၼ် ယဵၸ်ႈပရေႃးႁဵၵ်ႈ ၶဝ် ၵူၺ်း ထုၵ်ႇလီ ၵိၼ် ၼၼ် သေယဝ်ႉ၊သမ်ႉ ဢဝ် ပၼ် တီႈ ၵူၼ်းဢွၼ်ႇ မၼ်း ၸိူဝ်း ၼၼ်ႉ ၵိၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 5သမ်ႉ လၢတ်ႈ ထႅင်ႈ လႄႈ ဝႃႈ၊ "လုၵ်ႈၵူၼ်း၊ပဵၼ် ၸဝ်ႈ ဝၼ်းၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 6ဝၢႆး ၼၼ်ႉ ထႅင်ႈ သိၼ် ၼိုင်ႈ၊ၸဝ်ႈ ယေႇသု၊ၶဝ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ သင်ႇ သွၼ်ပၼ် ယူႇ ဢေႃႈ။ ၼႂ်း တီႈ ၼၼ်ႈ မီး ၵူၼ်း ၵေႃႉ ၼိုင်ႈ ဢၼ် မိုဝ်း ၶွၼ်ၶႂႃ မၼ်း ႁဵဝ်ႇ ဝႆႉ ၼၼ်ႉ ဢေႃႈ။- 7ၸွင်ႇ မၼ်းၸဝ်ႈ တေ ႁဵတ်း ႁႂ်ႈ တၢင်းပဵၼ် မၼ်း ႁၢႆ ၼႂ်း ဝၼ်းၵမ်သိၼ် ႁိုဝ်း၊ဢမ်ႇ ႁဵတ်း ႁိုဝ်း ဝႃႈၼႆ၊သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ၵိူင်း ၽႃႇရိသႄး၊ၶဝ် တင်းလၢႆ ႁႃ လွင်ႈတၢင်း ဢၼ် တၵ်း လႆႈ တၢင်ႇ ဢပျတ်ႈ တီႈ ၸဝ်ႈ ယေႇသု၊လူၺ်ႈ တၢင်း ဢၼ် ၽိတ်းပိူင်ႈ ၼၼ်ႉ ၸိုင်၊လွမ် ပႂ်ႉ တူၺ်း ယူႇ ဢေႃႈ။- 8ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် ၵျၢမ်ႇ ၼႂ်း ၸႂ် ၶဝ် ၼၼ်ႉ သေလႄႈ လၢတ်ႈ တီႈ ၵူၼ်း မိုဝ်းႁဵဝ်ႇ ၼၼ်ႉ လႄႈ ဝႃႈ၊ "မႃး တႃႉ။ မႃး ၸုၵ်း ၵႃႈ ၼႆႈ တႃႉ၊" ဝႃႈၼႆ၊ၵႃႈ ၼင်ႇ ဢၼ် မၼ်းၸဝ်ႈ မီး ဢမိင်ႉ ၼၼ်ႉ ၵေႃႉ ၼၼ်ႉ ၵႂႃႇ ၸုၵ်း ယူႇ ၵႃႈတီႈ ၼၼ်ႈ ဢေႃႈ။- 9မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ ၶဝ် ၸိူဝ်း ၼၼ်ႉ လႄႈ ဝႃႈ၊ "ၵဝ် ထၢမ် သူ လူး။ ပုၼ်ႈ ဢၼ် ထုၵ်ႇလီ ႁဵတ်း ၼႂ်း ဝၼ်းၵမ်သိၼ် ၼၼ်ႉ၊တြႃး ႁဝ်း ပိင်းၺၢပ်ႈ ဝႆႉ ၸိူဝ်ႉ ၼင်ႇ ႁိုဝ်။ ထုၵ်ႇလီ ႁဵတ်း ၵျေးၸူး ႁိုဝ်း။ ထုၵ်ႇလီ ယႃႉ ဢၵျူဝ်း ပိူၼ်ႈ ႁိုဝ်း။ ထုၵ်ႇလီ ၵႄႇသႄႇ ဢဝ် ဢသၢၵ်ႈ ႁိုဝ်း။ ထုၵ်ႇလီ ယႃႉပႅတ်ႈ ဢသၢၵ်ႈ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 10မၼ်းၸဝ်ႈ ယႅၵ်ႉ တူၺ်း လဵပ်ႈႁွပ်ႈ ၶဝ် တင်းသဵင်ႈတင်းလူင် ယဝ်ႉ ၸင်ႇ၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ယဵတ်ႇ မိုဝ်း မႂ်း တႃႉ၊" ဝႃႈ ၼင်ႇ ၼႆ လႄႈ၊ၵေႃႉ ၼၼ်ႉ ၵေႃႈ ယဵတ်ႇ မိုဝ်း မၼ်း လႄႈ မိုဝ်း မၼ်း ၵေႃႈ လီ မႃး ဢေႃႈ။ 11ၶဝ် ၸိူဝ်း ၼၼ်ႉ ဢွၵ်ႇ တေႃးသႃႉ ၶႂ်ႈၸႃႉ ၼႃႇ လႄႈ၊တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် တီႈ ၸဝ်ႈ ယေႇသု၊ဝႃႈၼႆ ၶဝ် ၼင်ႇ ၵၼ် ၵၼ် တိူင်ႇပၢင်ႇ လၢတ်ႈၸႃ ၵၼ် ဢေႃႈ။ 12ၼႂ်း မိူဝ်ႈ ၶိင်ႇ ၼၼ်ႉ ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼိူဝ် လွႆ ႁႂ်ႈလႆႈ ႁဵတ်း သူးတွင်း ပထၼႃႇ လႄႈ မၼ်းၸဝ်ႈ သူးတွင်း တီႈ ၽြႃးပဵၼ်ၸဝ်ႈ တင်းၶိုၼ်း ဢေႃႈ။- 13မိူဝ်ႈ ဢၼ် မိူင်းလႅင်း မႃး ၸိုင်၊မၼ်းၸဝ်ႈ ႁွင်ႉ ဢဝ် တပႄးၸဝ်ႈ တင်းလၢႆ မႃး သေယဝ်ႉ၊ၵႃႈၼႂ်း ၶဝ် ၼၼ်ႉ လိူၵ်ႈၵဵပ်း ဢဝ် သိပ်း သွင် ပႃး ယဝ်ႉ ၸင်ႇ၊ႁွင်ႉ ၶဝ် ဝႃႈ တမၢၼ်ႇၸဝ်ႈ ဢေႃႈ။- 14ၶဝ် ၸိူဝ်း ၼၼ်ႉ ပဵၼ် သိမုၼ်ႇ၊ၵေႃႉ ဢၼ် ၸဝ်ႈ ယေႇသု၊ႁွင်ႉဝႃႈ၊ပေႇတရု၊တင်း ၼွင်ႉ ၸၢႆး မၼ်း ဢၼ်ႇတရေႇ၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ၽိလိပ်ႉပု၊ဢိၵ်ႇတင်း ပႃႇထေႃးလမႄး၊- 15မတ်ႈထႄႇ၊ဢိၵ်ႇတင်း ထူဝ်းမႃႉ၊ယႃႇၵုပ်ႈ၊လုၵ်ႈၸၢႆး ဢႃႇလၽေး၊ဢိၵ်ႇတင်း သိမုၼ်ႇ၊ဢၼ် ႁွင်ႉဝႃႈ၊ၸေႇလုတ်ႉ၊- 16ယုတႃႉ၊လုၵ်ႈၸၢႆး ယႃႇၵုပ်ႈ၊ဢိၵ်ႇတင်း ယုတႃႉ ဢိသၵႃႇရေႇဢုတ်ႈ၊ပဵၼ် ၵေႃႉ ဢၼ် ဝၢႆးလိုၼ်း မႃး ဢဝ် မၼ်းၸဝ်ႈ ဢၢပ်ႈ ၵႃႈတီႈ ရၢၼ်ႇသူႇ ၼၼ်ႉ ဢေႃႈ။ 17မိူဝ်ႈ ဢၼ် ၸဝ်ႈ ယေႇသု၊လူင်း လွႆ မႃး ၸွမ်း ၵၼ် တင်း တမၢၼ်ႇၸဝ်ႈ ၸိူဝ်း သေလႄႈ မၼ်းၸဝ်ႈ ၸုၵ်း ၵႃႈတီႈ ပၢင်ႇပဵင်း ႁူမ်ႈ လူၺ်ႈ ၵၼ် တင်း တပႄးၸဝ်ႈ ၼမ်ၼႃႇ ဢေႃႈ။ မူႇၵူၼ်း ဢၼ် ၼမ် ၵိုၼ်း ၼႃႇ ၸိူဝ်း ဢၼ် လုၵ်ႉ သေ ၵႃႈတီႈ မိူင်း ယုတႃႉ၊ဝဵင်း ယေႇရုသလႅမ်ႇ၊တင်း ဝဵင်း ၸိူဝ်း ဢၼ် မီး ႁိမ်း သၢပ်ႇ ပၢင်ႇလၢႆႇ ဢၼ် ပဵၼ် ဝဵင်း တုရု၊တင်း ဝဵင်း ၸိတုၼ်ႇ၊ၵူႈတီႈၵူႈလႅၼ် မႃး မီး ယူႇ ၵႃႈတီႈ ၼၼ်ႈ၊- 18ႁႂ်ႈလႆႈ ၶၢမ်ႇ ဢဝ် တၢင်း ဢၼ် ယုၵ်ႉ ယႃ တၢင်းၶႆႈတၢင်းပဵၼ် ၶဝ် တင်းလၢႆ ႁႂ်ႈလႆႈ ၸိုၼ်ႈ ႁၢႆ ၼၼ်ႉ ဢေႃႈ။ ၵူၼ်း ဢၼ် ၽီ ၶဝ်ႈ ၽိူဝ်ႉ ၶဝ်ႈ တၢင်း လၢႆ ၵေႃႈ မႃး လႄႈ လႆႈ ၵတ်းယဵၼ် ၶျၢမ်းသႃႇ ဢေႃႈ။- 19ပိူဝ်ႈ ဢၼ် တၼ်းၶူဝ်း ဢွၵ်ႇ သေ ၵႃႈၼႂ်း မၼ်းၸဝ်ႈ လႄႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၶဝ် ၵူႈၸိူဝ်ႉၵူႈမဵဝ်း ၸိုၼ်ႈ ႁၢႆ ၼၼ်ႉ လႄႈ ၵူၼ်း တၢင်း လၢႆ ၶတ်းၸႂ် ၵျၢမ်ႇ ဢၢင်ႈ ယိပ်း တိူဝ်ႉ တူဝ် မၼ်းၸဝ်ႈ ဢေႃႈ။ 20ၸဝ်ႈ ယေႇသု၊ယႅၵ်ႉ တူၺ်း တပႄးၸဝ်ႈ တင်းလၢႆ လႄႈ လၢတ်ႈ ဝႃႈ၊ "သူ ၸိူဝ်း ဢၼ် ယၢၵ်ႈၽၢၼ် ၼၼ်ႉ မီး မၢင်ႇၵလႃႇ လႄႈ မိူင်းၽြႃးပဵၼ်ၸဝ်ႈ ပဵၼ် မိူင်း သူ ဢေႃႈ။ 21သူ ၸိူဝ်း ဢၼ် ဢိုပ်းယၢၵ်ႈ တေႃႈလဵဝ် ၼႆႉ ၼၼ်ႉ မီး မၢင်ႇၵလႃႇ လႄႈ၊ သူ တၵ်း လႆႈ ႁွတ်ႈထိုင် တၢင်း ဢၼ် ဢိမ်ႇ တဵမ် ဢေႃႈ။ သူ ၸိူဝ်း ဢၼ် ႁွင်ႉ ႁႆႈ တေႃႈလဵဝ် ၼႆႉ ၼၼ်ႉ မီး မၢင်ႇၵလႃႇ လႄႈ သူ တၵ်း လႆႈ ၶူဝ် ဢေႃႈ။ 22"ၵွပ်ႈပိူဝ်ႈ လုၵ်ႈၵူၼ်း၊လႄႈ မိူဝ်ႈ ဢၼ် ပိူၼ်ႈ ၸင်း သူ၊ပႄႇပႅတ်ႈ သူ၊ယႃႉယူၵ်ႉ သူ လႄႈ သႄႉသွမ်း ယႃႉသရေႇ သူ ၼၼ်ႉ ၸိုင်၊သူ မီး မၢင်ႇၵလႃႇ ဢေႃႈ။- 23ၼႂ်း ဝၼ်း ၸိူဝ်း ၼၼ်ႉ ၸိုင်၊မီး တၢင်း ဢၼ် သိူဝ်းပျေႃႇ တႃႉ။ မီး ၸႂ် ဢၼ် သိူဝ်း ၸူမ်း လႄႈ ၵႃႈ ဝႅၼ် တႃႉ။ ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ဢၵျူဝ်း ဢၼ် ယႂ်ႇ ၼႃႇ ၼၼ်ႉ သိမ်းပႅင်း ဝႆႉ ပုၼ်ႈ သူ ၵႃႈတီႈ မိူင်းၵၢင်ႁၢဝ် ဢေႃႈ။ ပူႇမွၼ်ႇ ၶဝ် ၼၼ်ႉ ႁဵတ်း တီႈ ပရေႃးၽႅတ်ႈ တင်းလၢႆ ၸိူဝ်ႉ ၼင်ႇ ၼၼ် ယဝ်ႉ ဢေႃႈ။ 24"ၵူၺ်းၵႃႈ၊သူ ၸိူဝ်း ဢၼ် ၸၢင်ႈ မၢၵ်ႈ ၸၢင်ႈ မီး တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ လႆႈ သၢၵ်ႈသႃႇ ယဝ်ႉ ယဝ်ႉ။ 25သူ ၸိူဝ်း ဢၼ် လႆႈ ၵိၼ်ဢိမ်ႇၵိၼ်တဵမ် တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ တၵ်း လႆႈ ႁွတ်ႈထိုင် တၢင်း ဢၼ် ဢိုပ်းယၢၵ်ႈ ဢေႃႈ။ သူ ၸိူဝ်း ဢၼ် ၶူဝ် တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ တၵ်း လႆႈ ၶၢင်းၶီ ၶၢင်းၽၢၼ် လႄႈ ႁွင်ႉႁႆႈ ဢေႃႈ။ 26"မိူဝ်ႈ ဢၼ် ပိူၼ်ႈ ယွင်ႈယေႃး သူ ၼၼ်ႉ သူ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊ပူႇမွၼ်ႇ ၶဝ် ႁဵတ်း တီႈ မိၵ်ႉသႃႇ ပရေႃးၽႅတ်ႈ တင်းလၢႆ ၸိူဝ်ႉ ၼင်ႇ ၼၼ် ယဝ်ႉ ဢေႃႈ။ 27"ၵဝ် ဝႃႈ တီႈ သူ ၸိူဝ်း ဢၼ် ငိၼ်း ၵႂၢမ်း ၵဝ် ၼႆႉ ၸမ်ႉ၊ႁၵ်ႉ ရၢၼ်ႇသူႇ သူ တႃႉ။ ႁဵတ်း ၵျေးၸူး တီႈ ၶဝ် ၸိူဝ်း ဢၼ် ၸင်း သူ ၼၼ်ႉ တႃႉ။- 28သူင်ႇ မႅတ်ႈတႃႇ တီႈ ၶဝ် ၸိူဝ်း ဢၼ် ၵိၼ်ႇလႃႇ သူ ၼၼ်ႉ တႃႉ။ သူးတွင်း ပုၼ်ႈ ၶဝ် ၸိူဝ်း ဢၼ် ယႃႉ ၵဝ်း သူ ၼၼ်ႉ တႃႉ။- 29ပေႃး သေၵေႃႉၵေႃႉ တူပ်းၵႅမ်ႈ မႂ်း ၽၢႆႇ ၼိုင်ႈ ၸိုင်၊ဝၢႆႇ ပၼ် ထႅင်ႈ ၵႅမ်ႈ ၽၢႆႇ ၼိုင်ႈ တီႈ မၼ်း တႃႉ။ ပေႃး သေၵေႃႉၵေႃႉ ႁိမ် ဢဝ် သိူဝ်ႈသွၼ်ႉ မႂ်း ၸိုင်၊ယင်း ဢမ်ႇ ႁၢမ်ႈ ဢမ်ႇ ၶႅၼ် လႄႈ ထွတ်ႇ လွၼ်ႈ ပၼ် သိူဝ်ႈ တၢင်းၼႂ်း မႂ်း ထႅင်ႈ တႃႉ။- 30တီႈ ၵေႃႉ ဢၼ် ယွၼ်း သေ ၸိူဝ်ႉ သေ ပိူင် တီႈ မႂ်း ၼၼ်ႉ ပၼ် တႃႉ။ မိူဝ်ႈ ဢၼ် ပိူၼ်ႈ ႁိမ် ဢဝ် ဢုၵ်ႉၸႃႇ ၶူဝ်းလဵင်း မႂ်း ၼၼ်ႉ ယႃႇပေ ယွၼ်း ဢဝ် ၶိုၼ်း။- 31မဵဝ်း ဢၼ် သူ ၶႂ်ႈႁႂ်ႈ ပိူၼ်ႈ ႁဵတ်း တီႈ သူ ၼၼ်ႉ၊သူ ၵႂႃႇ ႁဵတ်း တီႈ ပိူၼ်ႈ ၸိူဝ်ႉ ၼင်ႇ ၼၼ် တႃႉ။ 32"ပေႃး သူ ႁၵ်ႉ ၵေႃႉ ဢၼ် ႁၵ်ႉ သူ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈႁၵ်ႉ ၵေႃႉ ဢၼ် ႁၵ်ႉ ၶဝ် ၼၼ်ႉ ယူႇ ဢေႃႈ။- 33ပေႃး သူ ႁဵတ်း ၵျေးၸူး တီႈ ၵေႃႉ ဢၼ် ႁဵတ်း ၵျေးၸူး ပၼ် တီႈ သူ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈ ႁဵတ်း ၸိူဝ်ႉ ၼင်ႇ ၼၼ်ႉ ဢေႃႈ။- 34ပေႃး သူ ၵူႈ ပၼ် ယိမ် ပၼ် တီႈ ၵေႃႉ ဢၼ် သူ မုင်ႈမွင်း ဝႃႈ၊မၼ်း တၵ်း တႅၼ်း ၶိုၼ်း လႆႈ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈ ပၼ် ၵူႈ ပၼ် ယိမ် တီႈ ၵူၼ်းႁၢႆႉ ၶဝ် ၼင်ႇ ၵၼ် ၵၼ် ၼၼ်ႉ ႁႂ်ႈလႆႈ ၶၢမ်ႇ ဢဝ် ဢၵျူဝ်း ၵျေးၸူး တၢင်း ဢၼ် တႅၼ်း ၶိုၼ်း ၼၼ်ႉ ယူႇ ဢေႃႈ။- 35သူ ၸမ်ႉ၊ႁၵ်ႉ ရၢၼ်ႇသူႇ သူ လႄႈ ႁဵတ်း ၵျေးၸူး တီႈ ၶဝ် တႃႉ။ ယင်း ဢမ်ႇ မုင်ႈမွင်း သေ ၸိူဝ်ႉ သေ ပိူင် လႄႈ ၵူႈ ပၼ် ယိမ် ပၼ် တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ၵျေးၸူး ဢၼ် ယႂ်ႇ ၼႃႇ လႄႈ သူ တၵ်း လႆႈ ပဵၼ် လုၵ်ႈၽြႃးပဵၼ်ၸဝ်ႈ၊ၸဝ်ႈ ဢၼ် သုင် မျၢတ်ႈ ၼႃႇ ၼၼ်ႉ ဢေႃႈ။ လွင်ႈ မၼ်း ၸမ်ႉ၊မၼ်းၸဝ်ႈ ႁဵတ်း ၵျေးၸူး တီႈ ၶဝ် ၸိူဝ်း ဢၼ် ဢမ်ႇ ႁု ၵျေးၸူး ၸဝ်ႈ လႄႈ မီး သၽေႃး ဢၼ် ႁၢႆႉ ႁုၵ်း ၼၼ်ႉ ဢေႃႈ။- 36ပိူဝ်ႈ ၼႆ လႄႈ ၸိူဝ်ႉ ၼင်ႇ ဢၼ် ပေႃႈၸဝ်ႈ သူ ၸၢင်ႈႁၵ်ႉ ဢဵတ်းလူ ၼၼ်ႉ၊သူ ၵေႃႈ ၸၢင်ႈႁၵ်ႉ ဢဵတ်းလူ တႃႉ။ 37"ယႃႇပေ တႅပ်းတတ်း တြႃး တၢင်းၽိတ်း ပိူၼ်ႈ။ သူ တေ ၵၢင်းလွတ်ႈ တင်း တၢင်း ဢၼ် ၸီႇယၢင်ႇ တြႃး ဢေႃႈ။ ယႃႇပေ တၢင်ႇ ဢပျတ်ႈ တီႈ ပိူၼ်ႈ။ သူ တေ ၵၢင်းလွတ်ႈ တင်း တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ ပွႆႇလွတ်ႈ ဢပျတ်ႈ ပိူၼ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ဢပျတ်ႈ သူ တၵ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢေႃႈ။- 38ပၼ် တီႈ ပိူၼ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ၶၢမ်ႇ တၢင်း ဢၼ် ပိူၼ်ႈ ပၼ် ဢေႃႈ။ သူ တၵ်း လႆႈ ၶၢမ်ႇ ဢဝ် တၢင်း ဢၼ် တူင် တဵမ်တဵမ် ဢမ်ႇၵႃး၊တၢင်း ဢၼ် သတ်ႉ ဢၼ် တဵၵ်း သႂ်ႇ၊တၢင်း ဢၼ် ၶဝ်ႇ ဢၼ် ၶွၼ်း သႂ်ႇ၊တၢင်း ဢၼ် ပၼ် လူၼ်ႉ ပၼ် သူတ်ႇ၊ၵႃႈ ၼင်ႇ ဢၼ် သူ ႁွပ်ႇ ဢဝ် လႆႈ ၼႂ်း ဝၢင်ႈ ႁူဝ်ဢူၵ်း သူ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၸိူဝ်ႉ ၼင်ႇ ဢၼ် သူ တူင် ပၼ် တီႈ ပိူၼ်ႈ ၼၼ်ႉ ပိူၼ်ႈ တၵ်း တူင် ပၼ် တီႈ သူ ၶိုၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 39ၸဝ်ႈ ယေႇသု၊သမ်ႉ လၢတ်ႈ ၵႂၢမ်း ဢုပမႃႇ လႄႈ ဝႃႈ ၸမ်ႉ၊ "ၵူၼ်းတႃမွတ်ႇ ၵေႃႉ ၼိုင်ႈ ဢမ်ႇ ၸၢင်ႈ ၸုင် သူင်ႇ ၼႄ တၢင်း ၵူၼ်းတႃမွတ်ႇ တၢင်ႇၵေႃႉ ၵူၺ်း။ ပေႃး ၼႄ တၢင်း ၵၼ် ၸိုင်၊တင်း သွင် ၵေႃႉ တၵ်း တူၵ်း ၶုမ် တူၵ်း လုၵ်း ဢေႃႈ။- 40တပႄး ဢမ်ႇ ၸၢင်ႈ ပူၼ်ႉ ပႅၼ် သေ သြႃႇ လႆႈ။ ၵူၺ်းၵႃႈ၊တပႄး ဢၼ် သွၼ် ဢဝ် ၸေးၸေး ယဝ်ႉ ၼၼ်ႉ၊တေ ပဵၼ် ၸိူဝ်ႉ ၼင်ႇ သြႃႇ မၼ်း ဢေႃႈ။ 41"ယင်း ဢမ်ႇ ဝႆႉ ဢယေး သဵၼ်ႈမႆႉ ဢၼ် မီး ၼႂ်း မၢၵ်ႇတႃ မႂ်း လႄႈ၊ႁဵတ်းသင် မႂ်း တူၺ်း ႁၼ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ၸိူဝ်ႉ ၼင်ႇ ႁိုဝ်။- 42ယင်း ဢမ်ႇ ၸၢင်ႈ ႁၼ် သဵၼ်ႈမႆႉ ၵႃႈၼႂ်း မၢၵ်ႇတႃ တူဝ်ၸဝ်ႈၵဝ်ႇ လႄႈ၊တၵ်း လၢတ်ႈ တီႈ ပီႈၼွင်ႉ မႂ်း လႄႈ ဝႃႈ၊ 'ၼွင်ႉ႟။ ႁႂ်ႈ ၵဝ် လႆႈ ဢဝ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ မႂ်း ၼႆႉ ဢွၵ်ႇ သေၵမ်း၊' ဝႃႈ ၼင်ႇ ၼႆ ၼင်ႇ ႁိုဝ်။ ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၼႆႉ႟။ ဢဝ် သဵၼ်ႈမႆႉ ၼႂ်း မၢၵ်ႇတႃ တူဝ်ၸဝ်ႈၵဝ်ႇ ဢွၵ်ႇ ဢွၼ်တၢင်း ယဝ်ႉ ၸင်ႇ၊မႂ်း တၵ်း ၸၢင်ႈ ဢဝ် မုၼ်ႈ ၽွင် ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ဢွၵ်ႇ လႆႈ ဢေႃႈ။ 43"တူၼ်ႈ ဢၼ် လီ ၼၼ်ႉ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ မႃး လႆႈ။ ၼႄး ၼိုင်ႈ ၸမ်ႉ၊တူၼ်ႈ ဢၼ် ဢမ်ႇလီ ၼၼ်ႉ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် လီ မႃး လႆႈ။- 44တူၼ်ႈ လႂ် သေဢမ်ႇဝႃႈ၊ႁၼ် မၢၵ်ႇ မၼ်း လႄႈ ႁု လွင်ႈ တူၼ်ႈ မၼ်း ဢေႃႈ။ ၵႃႈတီႈ တူၼ်ႈၼၢမ် ၼၼ်ႉ၊တေ ဝိတ်း ဢဝ် မၢၵ်ႇလိူဝ်ႇ လႆႈ ဢမ်ႇၸႂ်ႈ။ ၵႃႈတီႈ ၶိူဝ်း ၼၢမ် ၵေႃႈ တေ ဝိတ်း ဢဝ် မၢၵ်ႇၸပိတ်ႉ လႆႈ ဢမ်ႇၸႂ်ႈ။- 45ၵူၼ်းလီ ၸိုင်၊ၸၢင်ႈ ဢဝ် ဢၼ် လီ ဢၼ် မီး ၼႂ်း တိူၵ်ႈ ၽၼ်ႇတႃႇ ႁူဝ်ၸႂ် ဢၼ် လီ မၼ်း ၼၼ်ႉ ဢွၵ်ႇ ၼႄ ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊သူပ်း ၵူၼ်း ၸၢင်ႈ လၢတ်ႈ ဢွၵ်ႇ ၸွမ်း ၵႃႈ ၼင်ႇ ဢၼ် မီး တဵမ် ဝႆႉ ၵႃႈၼႂ်း ႁူဝ်ၸႂ် မၼ်း ၼၼ်ႉ ဢေႃႈ။ 46"ႁဵတ်းသင် လႄႈ သူ ႁွင်ႉ ၵဝ် ဝႃႈ၊ 'ၸဝ်ႈ ႁဝ်း၊ၸဝ်ႈ ႁဝ်း' ဝႃႈ ၼင်ႇ ၼႆ သေယဝ်ႉ၊သမ်ႉ ဢမ်ႇ ၵမ်ၵျၢင်ႉ ၸွမ်း တြႃး ၵဝ် ၼင်ႇ ႁိုဝ်။- 47ၵေႃႉ ဢၼ် မႃး ၵႃႈတီႈ ၵဝ် လႄႈ ငိၼ်း တြႃး ၵဝ် သေယဝ်ႉ၊ၵမ်ၵျၢင်ႉ ၸွမ်း ၼၼ်ႉ မၼ်း မိူၼ် ၽူႈလႂ် ဝႃႈၼႆ ၸမ်ႉ၊- 48မၼ်း မိူၼ် ၸိူဝ်ႉ ၼင်ႇ ၵူၼ်း ၵေႃႉ ၼိုင်ႈ ယၢမ်း မိူဝ်ႈ ဢၼ် မၼ်း ႁဵတ်း ႁိူၼ်း တိူၵ်ႈ ၼၼ်ႉ ၸိုင်၊ၶုတ်း လိုၵ်ႉ လိုၵ်ႉ သေလႄႈ ၶျႃး ငဝ်ႈႁၢၵ်ႈ တိူၵ်ႈ ၵႃႈၼိူဝ် မၢၵ်ႇႁိၼ် ၼၼ်ႉ ဢေႃႈ။ ၼမ်ႉ ၼွင်း လႄႈ ထိပ်ႇ ၽင်ႈ ႁိူၼ်း တိူၵ်ႈ ၼၼ်ႉ သေၵေႃႈ၊ပိူဝ်ႈ ဢၼ် တင်ႈ ဝႆႉ မၼ်ႈၶိူင်ႇ ၼႃႇ ၼၼ်ႉ လႄႈ ဢမ်ႇ ၶွၼ်း ဢမ်ႇ ဝႆ လႃးလႃး။- 49ၵေႃႉ ဢၼ် ငိၼ်း တြႃး ၵဝ် သေယဝ်ႉ၊ဢမ်ႇ ၵမ် ဢမ်ႇ ၵျၢင်ႉ ၸွမ်း ၼၼ်ႉ ၸမ်ႉ၊မိူၼ် ၸိူဝ်ႉ ၼင်ႇ ၵေႃႉ ဢၼ် ႁဵတ်း ႁိူၼ်း တိူၵ်ႈ ၵႃႈၼိူဝ် လိၼ် ဢၼ် ယင်း ဢမ်ႇ မီး ငဝ်ႈႁၢၵ်ႈ ၼၼ်ႉ ဢေႃႈ။ မိူဝ်ႈ ဢၼ် ၼမ်ႉ ၼွင်း လႄႈ ထိပ်ႇ ၽင်ႈ ႁိူၼ်း တိူၵ်ႈ ၼၼ်ႉ ၸိုင်၊လူမ်ႉ ပင်း ၵႂႃႇ ၵမ်းလဵဝ် ဢေႃႈ။ တၢင်း ဢၼ် လူမ်ႉ ဢၼ် ပင်း ၼၼ်ႉ ႁႅင်း ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။
Copyright
Learn More


text:
1လူၺ်ႈ လွင်ႈ သု ၵျေးၸူး ဝိၺိၺ်ႇ ၸဝ်ႈ ဢၼ် သူ တႅမ်ႈ ထၢမ် မႃး ၼၼ်ႉ၊ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ႁု ပွင်ႇ လႅင်းၸႂ် လွင်ႈ ဢၼ် ၸိုဝ်ႈ ဢၼ် ၸႂ်ႈ တႄႉတႄႉ ၼၼ်ႉ ဢေႃႈ။- 2မိူဝ်ႈ ဢၼ် သူ ယင်း ဢမ်ႇ ပႆႇ ယုမ်ႇမၢတ်ႈ ၸဝ်ႈၽြႃး ၼၼ်ႉ ပိူၼ်ႈ ဢွၼ် သူ ယုမ်ႇ ၽိတ်း ၼႂ်း တၢင်း ဢၼ် ၵႂႃႇ ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု ဢၼ် ဢမ်ႇ မီး ၸႂ် ၼၼ်ႉ ဢေႃႈ။- 3ၵဝ် ၶႂ်ႈႁႂ်ႈ သူ ႁု ပွင်ႇ လႅင်းၸႂ် လွင်ႈ ဢၼ် ဝႃႈ၊ၽူႈလႂ် သေဢမ်ႇဝႃႈ၊ပေႃး မၼ်း ၶၢမ်ႇ ဢဝ် တၢင်း ဢၼ် ဝိၺိၺ်ႇ ၽြႃးပဵၼ်ၸဝ်ႈ ဢွၼ် သူင်ႇ ၸိုင်၊မၼ်း တၵ်း ဢမ်ႇ ၵိၼ်ႇလႃႇ ၸဝ်ႈ ယေႇသု၊ဢေႃႈ။ ၽူႈလႂ် သေဢမ်ႇဝႃႈ၊ပေႃး ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ၼႄ တၢင်း ၸိုင်၊မၼ်း ဢမ်ႇ ၸၢင်ႈ လၢတ်ႈ လႄႈ ဝႃႈ၊ "ၸဝ်ႈ ယေႇသု၊ပဵၼ် ၸဝ်ႈ ၽြႃး၊" ဝႃႈ ၼင်ႇ ၼႆ လႆႈ ဢေႃႈ။ 4သု ၵျေးၸူး ဝိၺိၺ်ႇ ၸဝ်ႈ မီး လၢႆ ၸိူဝ်ႉ လၢႆ မဵဝ်း သေၵေႃႈ၊ဝိၺိၺ်ႇ ၸဝ်ႈ ဢၼ် ပၼ်တၢင်းလီ ၼၼ်ႉ မီး ပႃး လဵဝ် ၵူၺ်း ဢေႃႈ။- 5ၵၢၼ်ငၢၼ်း ၸဝ်ႈၽြႃး ဢၼ် ႁဝ်း ႁဵတ်း ၼၼ်ႉ မီး ၼမ် လၢႆ ၸိူဝ်ႉ လၢႆ မဵဝ်း သေၵေႃႈ ၸဝ်ႈ ထႃႇဝရႃႉ ၽြႃး မီး သူႇလဵဝ် ၵူၺ်း ဢေႃႈ။- 6ဢတၢတ်ႈ တၢင်း မေႃ ဢၼ် ႁဝ်း တေ ပွင်ႁဵတ်း ပွင် ထၢမ်း မီး ၼမ် လၢႆ ၸိူဝ်ႉ လၢႆ မဵဝ်း သေၵေႃႈ ၽြႃးပဵၼ်ၸဝ်ႈ မီး သူႇလဵဝ် ၵူၺ်း လႄႈ ပၼ် တၢင်း ၵတ်ႉ တၢင်း ၶၼ် ႁႂ်ႈ ႁဝ်း ႁဵတ်းၵၢၼ် ၽႂ် ၵၢၼ် မၼ်း ၼၼ်ႉ ဢေႃႈ။- 7ၼင်ႇ ႁိုဝ် ႁဝ်း တၵ်း ပဵၼ် ဢၵျူဝ်း ပုၼ်ႈ ၵူၼ်း တင်းလၢႆ ၸိုင်၊မၼ်းၸဝ်ႈ ပၼ် ဝိၺိၺ်ႇ ၸဝ်ႈ တီႈ ၵူၼ်း ၵူႈ ၵေႃႉ ႁႂ်ႈလႆႈ ထၢင်ႇသႃး ၵႃႈၼႂ်း ႁဝ်း ႁင်း ၽႂ် ႁင်း မၼ်း ဢေႃႈ။- 8ဝိၺိၺ်ႇ ၸဝ်ႈ ၼၼ်ႉ ႁဵတ်း ႁႂ်ႈ ၵေႃႉ ၼိုင်ႈ မေႃ ႁေႃးလၢတ်ႈ ၵႂၢမ်း ပိင်ႇၺႃႇ လႄႈ ဝိၺိၺ်ႇ ၸဝ်ႈ ၼၼ်ႉ ၼင်ႇၵဝ်ႇ ႁဵတ်း ႁႂ်ႈ တၢင်ႇၵေႃႉ မေႃ လၢတ်ႈ ၵႂၢမ်း ဢၼ် ပႃး တၢင်း ႁုၸႅင်ႈ လႆႈ ဢေႃႈ။- 9ဝိၺိၺ်ႇ ၸဝ်ႈ ပႃး ၼၼ်ႉ ၼင်ႇၵဝ်ႇ ႁဵတ်း ႁႂ်ႈ ၵေႃႉ ၼိုင်ႈ မီး တၢင်းယုမ်ႇမၢတ်ႈ လႄႈ ႁႂ်ႈ တၢင်ႇၵေႃႉ မီး တၼ်းၶူဝ်း ဢၼ် ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 10ဝိၺိၺ်ႇ ၸဝ်ႈ ၼၼ်ႉ ပၼ် တၼ်းၶူဝ်း ႁႂ်ႈ ၵေႃႉ ၼိုင်ႈ ၸၢင်ႈ ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႈ ဢၼ် လၢႆး၊သမ်ႉ ႁႂ်ႈ ၵေႃႉ ၼိုင်ႈ ၸၢင်ႈ မေႃ လၢတ်ႈ ၵႂၢမ်း ၸဝ်ႈ ၽြႃး၊ႁႂ်ႈ ၵေႃႉ ၼိုင်ႈ ၸၢင်ႈ မီး ၺၢၼ်ႇ ဢၼ် ၸၵ်း ၽႄ သု ၵျေးၸူး တင်းလၢႆ လုၵ်ႉ တီႈ ဝိၺိၺ်ႇ ၸဝ်ႈ မႃး ႁိုဝ်၊ဢမ်ႇၸႂ်ႈ လုၵ်ႉ တီႈ ဝိၺိၺ်ႇ ၸဝ်ႈ မႃး ႁိုဝ် ၼၼ်ႉ ဢေႃႈ။ ဝိၺိၺ်ႇ ၸဝ်ႈ ၼၼ်ႉ ပၼ် ႁႂ်ႈ ၵေႃႉ ၼိုင်ႈ မီး ပိင်ႇၺႃႇ ဢၼ် ၸၢင်ႈ လၢတ်ႈ ၵႂၢမ်း ၽႃႇသႃႇ ဢၼ် ပႅၵ်ႇပိူင်ႈ တၢင်ႇ မဵဝ်း လႄႈ ႁႂ်ႈ ၵေႃႉ ၼိုင်ႈ သမ်ႉ မေႃ ၽုၺ်ႇၼႄ ဢထိၵ်ႈပႄႇ ၵႂၢမ်း ၽႃႇသႃႇ ၼၼ်ႉ ဢေႃႈ။- 11ဢတၢတ်ႈ တၢင်း မေႃ ၵႃႈမီး ၸိူဝ်း ၼႆႉ ဝိၺိၺ်ႇ ၸဝ်ႈ ပႃးလဵဝ် ၵူၺ်း ႁဵတ်း ပဵၼ် လႄႈ မၼ်းၸဝ်ႈ မႅင်ႇ ပၼ် သု ၵျေးၸူး ဢၼ် ပႅၵ်ႇ ဢၼ် ပိူင်ႈ တီႈ ၵူၼ်း ၵူႈ ၵေႃႉ ႁင်း ၽႂ် ႁင်း မၼ်း ၵႃႈ ၼင်ႇ ဢၼ် ဢလူဝ်ႇ မၼ်းၸဝ်ႈ မီး ၼၼ်ႉ ဢေႃႈ။ 12ၸိူဝ်ႉ ၼင်ႇ ဢၼ် ၼႂ်း တူဝ် ဢၼ်လဵဝ် မီး ဢၢင်ႇၵႃႇ ၼမ်ၼႃႇ လႄႈ ပိၵ်ႉသမ်ႉ မီး ဢၢင်ႇၵႃႇ ၼမ်ၼႃႇ သေၵေႃႈ ပဵၼ် တူဝ် ဢၼ်လဵဝ် ၼၼ်ႉ၊ၸဝ်ႈ ၶရိၸ်ႈ၊ၵေႃႈ ပဵၼ် မိူၼ် ၸိူဝ်ႉ ၼင်ႇ ၼၼ် ဢေႃႈ။- 13မိူၼ် ၸိူဝ်ႉ ၼင်ႇ ၼၼ် ၵူၼ်း မဵဝ်း ၵျူး၊သေဢမ်ႇဝႃႈ၊ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း သေဢမ်ႇဝႃႈ၊ပဵၼ် ၶႃႈ သေဢမ်ႇဝႃႈ၊ပဵၼ် ၵူၼ်း လွတ်ႈ သေဢမ်ႇဝႃႈ၊ႁဝ်း ၵႃႈမီး တင်းသဵင်ႈတင်းလူင် ၼႆႉ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၵႃႈၼႂ်း တူဝ် ဢၼ်လဵဝ် ၵူၺ်း၊ၼႂ်း ဝိၺိၺ်ႇ ၸဝ်ႈ ပႃးလဵဝ် ၵူၺ်း လႄႈ ႁဝ်း ၵႃႈမီး ၸိူဝ်း ၼႆႉ၊လႆႈ ၵိၼ် တီႈ ဝိၺိၺ်ႇ ၸဝ်ႈ ပႃးလဵဝ် ၵူၺ်း ဢေႃႈ။ 14တူဝ် ၸိုင်၊ဢဝ် ဢၢင်ႇၵႃႇ ဢၼ်လဵဝ် ၵူၺ်း ႁဵတ်း ပဵၼ် ဝႆႉ ဢမ်ႇၸႂ်ႈ။ ဢဝ် ဢၢင်ႇၵႃႇ ၼမ်ၼႃႇ ႁဵတ်း ပဵၼ် ဝႆႉ ဢေႃႈ။- 15ပေႃး တိၼ် ဝႃႈ၊ "ၵွပ်ႈပိူဝ်ႈ ၵဝ် ဢမ်ႇၸႂ်ႈ မိုဝ်း လႄႈ ၵဝ် ဢမ်ႇ သႅင်ႇ သင် ၵၼ် တင်း တူဝ်၊" ဝႃႈ ၼင်ႇ ၼႆ ၸိုင်၊မၼ်း ပဵၼ် ၸွမ်း ၵႃႈ ၼင်ႇ ဢၼ် လၢတ်ႈ ၼၼ်ႉ ဢမ်ႇၸႂ်ႈ။- 16ပေႃး ႁူ ၵေႃႈ ဝႃႈ၊ "ၵွပ်ႈပိူဝ်ႈ ၵဝ် ဢမ်ႇၸႂ်ႈ တႃ လႄႈ၊ၵဝ် ဢမ်ႇ သႅင်ႇ ၵၼ် တင်း တူဝ်၊" ဝႃႈ ၼင်ႇ ၼႆ ၸိုင်၊မၼ်း ပဵၼ် ၸွမ်း ၵႃႈ ၼင်ႇ ဢၼ် လၢတ်ႈ ၼၼ်ႉ ဢမ်ႇၸႂ်ႈ။- 17ပေႃး တင်း တူဝ် တင်း ၶိင်း ပဵၼ် မၢၵ်ႇတႃ ၵူၺ်းၵူၺ်း ၸိုင်၊တၵ်း တေ ႁဵတ်း ႁိုဝ် လႆႈ ငိၼ်း။ ပေႃး တင်း တူဝ် တင်း ၶိင်း သမ်ႉ ပဵၼ် ႁူ ၵူၺ်းၵူၺ်း ၵေႃႈ တၵ်း တေ ၼူမ် လႆႈ ၸိူဝ်ႉ ၼင်ႇ ႁိုဝ်။- 18ပိူဝ်ႈ ၼႆ လႄႈ ၵႃႈ ဢၼ် ပဵၼ် ယူႇ ၼႆႉ၊ၽြႃးပဵၼ်ၸဝ်ႈ ၶိုင် ပွင် ပၼ် ဢၢင်ႇၵႃႇ တင်းလၢႆ ၼႂ်း တူဝ် ဝႆႉ ႁင်း ၽႂ် ႁင်း မၼ်း ၵႃႈ ၼင်ႇ ဢၼ် မၼ်းၸဝ်ႈ မီး ဢလူဝ်ႇ ၼၼ်ႉ ဢေႃႈ။- 19ပေႃး ပဵၼ် ဢၢင်ႇၵႃႇ မဵဝ်းလဵဝ် ၵူၺ်း ၸိုင်၊မၼ်း ဢမ်ႇ ပဵၼ် တူဝ် ပဵၼ် ၶိင်း လႆႈ။- 20ၵႃႈ ၼင်ႇ ဢၼ် ပဵၼ် ယူႇ ၼႆႉ၊မီး ဢၢင်ႇၵႃႇ ၼမ်ၼႃႇ လႄႈ ပဵၼ် တူဝ်ၶိင်း ဢၼ်လဵဝ် ၵူၺ်း ဢေႃႈ။ 21ပိူဝ်ႈ ၼႆ လႄႈ မၢၵ်ႇတႃ ဢမ်ႇ လႆႈ လၢတ်ႈ တီႈ မိုဝ်း လႄႈ ဝႃႈ၊ "ၵဝ် ဢမ်ႇ လူဝ်ႇ မႂ်း၊" ဝႃႈၼႆ။ ပိူင်လဵဝ် ၵၼ် ႁူဝ် ၵေႃႈ ဢမ်ႇ လႆႈ လၢတ်ႈ တီႈ တိၼ် လႄႈ ဝႃႈ၊ "ၵဝ် ဢမ်ႇ လူဝ်ႇ မႂ်း" ဝႃႈ ၼင်ႇ ၼႆ။- 22လိူဝ် သေ ၼၼ်ႉ ဢမ်ႇၵႃး၊ႁဝ်း ဢမ်ႇ ၸၢင်ႈ ပႄႇပႅတ်ႈ ဢၢင်ႇၵႃႇ ဢၼ် ႁႅင်း လဵၵ်ႉ ႁႅင်း ၵေႇ သေ ၵႃႈတီႈ တူဝ် ၶၼ်ႇထႃႇ ႁဝ်း။- 23ဢၢင်ႇၵႃႇ ဢၼ် ႁဝ်း ထၢင်ႇ ဝႃႈ၊မၼ်း ဢမ်ႇ မီး ၵုင်ႇသရေႇ ၵႃႈႁိုဝ် ၼၼ်ႉ ႁဝ်း ၸၢင်ႈ ယဵင်ႈၶႅၼ်း ပႂ်ႉထိင်း ၵုင်ႇသရေႇ မၼ်း ဢေႃႈ။ ဢၢင်ႇၵႃႇ ဢၼ် ဢမ်ႇ ပေႃး လီ တူၺ်း ၼၼ်ႉ ႁဝ်း ၸၢင်ႈ ႁူမ်ႇ ဝႆႉ ႁႂ်ႈ မၼ်း လႅပ်ႈ လီ လႄႈ၊- 24ဢၢင်ႇၵႃႇ ဢၼ် လီ ငၢမ်း ၼၼ်ႉ ႁဝ်း ဢမ်ႇ လူဝ်ႇ လုမ်းလႃး ၵႃႈႁိုဝ်။ ၽြႃးပဵၼ်ၸဝ်ႈ ႁဵတ်း ႁႂ်ႈ တူဝ် ၶၼ်ႇထႃႇ ၵိုင်ႇ ၵၼ် လႅပ်ႈ ၵၼ် ၸိူဝ်ႉ ၼင်ႇ ၼႆ လႄႈ ပၼ် ၵုင်ႇသရေႇ ယဵင်ႈၶႅၼ်း ၼမ် တီႈ ဢၢင်ႇၵႃႇ ဢၼ် ဢမ်ႇ ပေႃး လီ တူၺ်း ၸိူဝ်း ၼၼ်ႉ ဢေႃႈ။- 25မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ၊ၼင်ႇ ႁိုဝ် တၵ်း တေ ဢမ်ႇ ၽၢတ်ႇၽႄ ၵၼ် ၼႂ်း တူဝ် ၶၼ်ႇထႃႇ လႄႈ ႁႂ်ႈ ဢၢင်ႇၵႃႇ ၵႃႈမီး တၵ်း ၽွမ်ႉၵၼ် မီး တၢင်း ဢၼ် မႆႈၸႂ် ပုၼ်ႈ ၵၼ် ၼၼ်ႉ ဢေႃႈ။- 26ပေႃး ဢၢင်ႇၵႃႇ ဢၼ် ၼိုင်ႈ ႁွတ်ႈ တုၵ်ႉၶႃႉ ၸိုင်၊ဢၢင်ႇၵႃႇ ၵႃႈမီး တင်းမူတ်း လႆႈ တုၵ်ႉၶႃႉ ၸွမ်း ဢေႃႈ။ ပေႃး ဢၢင်ႇၵႃႇ ဢၼ် ၼိုင်ႈ လႆႈ ၶၢမ်ႇ တၢင်း ဢၼ် ပိူၼ်ႈ ပၼ် ၵုင်ႇသရေႇ ယႂ်ႇ ၼမ် ၸိုင်၊ဢၢင်ႇၵႃႇ ၵႃႈမီး တင်းမူတ်း ၵေႃႈ လႆႈ ၸူမ်းသိူဝ်း ၸွမ်း ဢေႃႈ။ 27သူ ပဵၼ် တူဝ် ၸဝ်ႈ ၶရိၸ်ႈ၊လႄႈ ပဵၼ် ဢၢင်ႇၵႃႇ ၼႂ်း တူဝ် ၼၼ်ႉ ႁင်း ၽႂ် ႁင်း မၼ်း ဢေႃႈ။- 28ပိူဝ်ႈ ၼႆ လႄႈ ၵႃႈၼႂ်း ၸိူဝ်းၸဝ်ႈ ၼႆႉ ၵေႃႈ ၽြႃးပဵၼ်ၸဝ်ႈ ၽႄမႅင်ႇ ပၼ် ၵၢၼ်ငၢၼ်း တီႈ ၽႂ် တီႈ မၼ်း ဢေႃႈ။ ၵၢၼ်ငၢၼ်း ဢၼ် ယႂ်ႇ သေပိူၼ်ႈ၊ပဵၼ် ဢရႃႇ တမၢၼ်ႇၸဝ်ႈ တင်းလၢႆ၊တၢမ်း သွင် ပဵၼ် ဢရႃႇ ပရေႃးၽႅတ်ႈ တင်းလၢႆ၊တၢမ်း သၢမ် ပဵၼ် ဢရႃႇ သြႃႇ တင်းလၢႆ၊လိုၼ်း ၼၼ်ႉ ၶဝ် ၸိူဝ်း ဢၼ် မေႃ ႁဵတ်း ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး၊လိုၼ်း ၼၼ်ႉ ၶဝ် ၸိူဝ်း ဢၼ် ၸၢင်ႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ၊သမ်ႉ ၶဝ် ၸိူဝ်း ဢၼ် ၸၢင်ႈ ၸွႆႈ ၵၢၼ် ၸိူဝ်းၸဝ်ႈ၊သမ်ႉ ၶဝ် ၸိူဝ်း ဢၼ် မေႃ ၶိုင် ပွင် ၼႃႈၵၢၼ်၊ဢိၵ်ႇတင်း ၶဝ် ၸိူဝ်း ဢၼ် ၸၢင်ႈ လၢတ်ႈ ၵႂၢမ်း ပႅၵ်ႇပိူင်ႈ တၢင်ႇ မဵဝ်း ၼၼ်ႉ ဢေႃႈ။- 29ၶဝ် ဢမ်ႇၸႂ်ႈ တမၢၼ်ႇၸဝ်ႈ ၵူႈ ၵေႃႉ။ ၶဝ် ဢမ်ႇၸႂ်ႈ ပရေႃးၽႅတ်ႈ ၵူႈ ၵေႃႉ။ ၶဝ် ဢမ်ႇၸႂ်ႈ သြႃႇ ၵူႈ ၵေႃႉ။ ၶဝ် ၵူႈ ၵေႃႉ ဢမ်ႇ ၸၢင်ႈ ႁဵတ်း ၼိမိၵ်ႈ လၢၵ်ႈၶၼႃႇ။- 30ၶဝ် ၵူႈ ၵေႃႉ ဢမ်ႇ ၸၢင်ႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ လႆႈ။ ၶဝ် ၵူႈ ၵေႃႉ ဢမ်ႇ ၸၢင်ႈ လၢတ်ႈ ၵႂၢမ်း ပႅၵ်ႇပိူင်ႈ တၢင်ႇ မဵဝ်း လႆႈ။ ၶဝ် ဢမ်ႇ ၸၢင်ႈ ၽုၺ်ႇၼႄ ဢထိၵ်ႈပႄႇ ၵႂၢမ်း ၸိူဝ်း ၼၼ်ႉ လႆႈ ၵူႈ ၵေႃႉ ဢေႃႈ။- 31ၵူၺ်းၵႃႈ၊သူ ဢွၼ်ၵၼ် ၶတ်းၸႂ် ၼႃႇ ၼႃႇ ႁႂ်ႈလႆႈ သု ၵျေးၸူး ၸဝ်ႈ ဢၼ် မျၢတ်ႈ လီ သေပိူၼ်ႈ ၼၼ်ႉ တႃႉ။ ဝႃႈ ၸိူဝ်ႉႁိုဝ် သေၵေႃႈ ၵဝ် တၵ်း ၼႄ ပၼ် သဵၼ်ႈတၢင်း ဢၼ် ယဵင်ႈၶႅၼ်း မျၢတ်ႈ လီ သေ ၼႆႉ လူးၵွၼ်ႇ ဢေႃႈ။
Copyright
Learn More


text:
1ပေႃး ဝႃႈ၊သူ လႆႈ လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ၶရိၸ်ႈ၊ယဝ်ႉ ၼၼ်ႉ ၸိုင်၊သူ ဢွၼ်ၵၼ် ႁႃ ဢဝ် ၶိူင်ႈပိူင် တင်းလၢႆ ဢၼ် မီး ၵႃႈၼိူဝ် လႄႈ ၵႃႈၼႂ်း တီႈ ဢၼ် ၸဝ်ႈ ၶရိၸ်ႈ၊ၼင်ႈ ယူႇ ၽၢႆႇၶႂႃ ၽြႃးပဵၼ်ၸဝ်ႈ ၼၼ်ႉ တႃႉ။- 2ယင်း ဢမ်ႇ ႁႂ်ႈ ႁူဝ်ၸႂ် သူ ၸပ်းၸွႆး ၶိူင်ႈပိူင် တင်းလၢႆ ဢၼ် မီး ၵႃႈတီႈ လိၼ်မိူင်း ၼႆႉ လႄႈ ႁႂ်ႈ ၸပ်းၸွႆး ၶိူင်ႈပိူင် တင်းလၢႆ ဢၼ် မီး ၵႃႈၼိူဝ် ၼၼ်ႉ တႃႉ။- 3လွင်ႈ မၼ်း ၸမ်ႉ၊သူ လႆႈ တၢႆ ယဝ်ႉ လႄႈ ၸႂ် သူ ၼၼ်ႉ၊လႆႈ သိူင်ႇ ဝႆႉ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼႂ်း ၽြႃးပဵၼ်ၸဝ်ႈ ယဝ်ႉ ဢေႃႈ။- 4မိူဝ်ႈ ဢၼ် ၸဝ်ႈ ၶရိၸ်ႈ၊ဢၼ် ပဵၼ် ၸႂ် ဢသၢၵ်ႈ ႁဝ်း ၼၼ်ႉ၊ပေႃႇမႃး ထၢင်ႇသႃး ၸိုင်၊သူ ၵေႃႈ တၵ်း ပေႃႇမႃး ထၢင်ႇသႃး ၸွမ်း ၵၼ် တင်း မၼ်းၸဝ်ႈ လူၺ်ႈ မုၼ်သရေႇ ဢၼ် ယႂ်ႇ ၼႃႇ ၼၼ်ႉ ဢေႃႈ။ 5ပိူဝ်ႈ ၼႆ လႄႈ သူ တၵ်း လႆႈ ဢဝ်တၢႆ ပႅတ်ႈ ၸႂ်သၽေႃး ဢၼ် ၸၢပ်ႈသႅင်ႇ ၵၼ် ၵႃႈၼိူဝ် လိၼ်မိူင်း ဢၼ် မီး ၼႂ်း သူ။ ဢၼ် ဝႃႈ၊တၢင်း ဢၼ် ၽိတ်းပိူင်ႈ ၵႃႇမေႇသု၊တၢင်း ဢၼ် ၵမ်ၵျၢင်ႉ ဢၼ် ၵူဝ်ႈ ဢၼ် ၵိူၵ်ႇ၊တၢင်း ဢၼ် ၸႂ် ၵိလေႇသႃႇ မႆႈႁွၼ်ႉ၊တၢင်း ဢၼ် ၸပ်းၸွႆး ဢၼ် ႁၢႆႉမိူၵ်ႈ၊တၢင်း ဢၼ် လေႃးၽႃႉ ပူၼ်ႉလိူဝ် ၸိူဝ်း ၼႆႉ၊ပဵၼ် တၢင်း ဢၼ် ၵူဝ်းၵႂၢႆႇ ႁုၼ်ႇႁၢင်ႈသၢင်းထု ဢေႃႈ။- 6ၵွပ်ႈပိူဝ်ႈ လွင်ႈတၢင်း ၸိူဝ်ႉ ၼႆႉ လႄႈ တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ ပၼ်တၢမ်ႇ ၼၼ်ႉ၊ၸၢင်ႈ တူၵ်း ႁွတ်ႈ ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ထွမ်ႇ ဢမ်ႇ ဢဝ် ၵႂၢမ်း မၼ်းၸဝ်ႈ ၼၼ်ႉ ဢေႃႈ။- 7မိူဝ်ႈ ဢွၼ် ၼႆႉ ၼၼ်ႉ၊သူ ယၢမ်ႈ ၵမ်ၵျၢင်ႉ ၸွမ်း ဢလူဝ်ႇ ၸႂ် ၸိူဝ်ႉ ၼင်ႇ ၼၼ် မႃး ယၢမ်း မိူဝ်ႈ ဢၼ် ၸႂ်သၽေႃး သူ ယင်း ယူႇ တႂ်ႈ ဢႃႇၼႃႇ မဵဝ်း ၼၼ်ႉ ယူႇ ဢေႃႈ။ 8ၵူၺ်းၵႃႈ၊တေႃႈလဵဝ် ၼႆႉ ၸမ်ႉ၊သူ ဢွၼ်ၵၼ် ပႄႇပႅတ်ႈ လွင်ႈတၢင်း ၸိူဝ်း ၼႆႉ တင်းသဵင်ႈ၊ဢၼ် ဝႃႈ တၢင်း ဢၼ် ၸႂ်လမ်သႆႈၵမ်ႇ၊တၢင်း ဢၼ် တေႃးသႃႉ ဢွၵ်ႇ ၽႂ်း ၼႃႇ၊တၢင်း ဢၼ် ႁၢႆႉမိူၵ်ႈ၊တၢင်း ဢၼ် ယႃႉသရေႇ ပိူၼ်ႈ ႁႂ်ႈ လု၊ဢိၵ်ႇတင်း တၢင်း ဢၼ် လၢတ်ႈ ၵႂၢမ်း ၵူဝ်ႈၵိူၵ်ႇ ဢွၵ်ႇ သူပ်း သူ ၼၼ်ႉ ဢေႃႈ။- 9ၵေႃႉ ၼိုင်ႈ လႄႈ ၵေႃႉ ၼိုင်ႈ ယႃႇပေ လၢတ်ႈ ၵႂၢမ်း ပႅတ်ႉ ၵၼ် လႅၼ် ၵၼ်၊ထွၵ်ႈလူၺ်ႈ တၢင်း ဢၼ် သူ ထွတ်ႇ လွၼ်ႈ ပႅတ်ႈ ၸႂ်သၽေႃး ၵူၼ်း ၵဝ်ႇ၊ဢိၵ်ႇတင်း တၢင်းၵမ် တၢင်းၵျၢင်ႉ မၼ်း ၸိူဝ်း ၼၼ်ႉ သေလႄႈ၊- 10ပဵၼ် ၵေႃႉ ဢၼ် ၼုင်ႈ မႆ ၸႂ်သၽေႃး ၵူၼ်း မႂ်ႇ ဢၼ် ၶၢမ်ႇ တၢင်း ဢၼ် ႁဵတ်း ပဵၼ် ဢၼ် မႂ်ႇ၊ၸွမ်းၼင်ႇ ပုင်ႇႁၢင်ႈ ၸဝ်ႈ ဢၼ် ၽၢၼ်ႇသၢင်း မၼ်း ၼၼ်ႉ၊ႁႂ်ႈလႆႈ ႁုၸၵ်း ၽြႃးပဵၼ်ၸဝ်ႈ တႃႉ။- 11ၼႂ်း ၵူၼ်း မႂ်ႇ ဢၼ် မၼ်းၸဝ်ႈ ၽၢၼ်ႇသၢင်း ႁဵတ်း ပဵၼ် ၼႆႉ၊ဢမ်ႇ မီး ၵူၼ်း မဵဝ်း ၵရိၵ်ႉ၊ဢမ်ႇ မီး ၵူၼ်း မဵဝ်း ၵျူး၊ဢမ်ႇ မီး ၵူၼ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင်၊ဢမ်ႇ မီး ၵူၼ်း ဢၼ် ဢမ်ႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင်၊ဢမ်ႇ မီး ၵူၼ်းလိူင်း၊ဢမ်ႇ မီး ၵူၼ်း ႁၢဝ်ႉ ၵူၼ်း ၵျၢမ်း၊ဢမ်ႇ မီး ၶႃႈ၊ဢမ်ႇ မီး ၵူၼ်း လွတ်ႈလႅဝ်း။ ၸဝ်ႈ ၶရိၸ်ႈ၊ပဵၼ် တင်းသဵင်ႈတင်းလူင် လႄႈ မီး ယူႇ ၵႃႈၼႂ်း ၶဝ် တင်းသဵင်ႈတင်းလူင် ဢေႃႈ။ 12ပိူဝ်ႈ ၼႆ လႄႈ ၸိူဝ်ႉ ၼင်ႇ ဢၼ် သူ ပဵၼ် ၵေႃႉ ဢၼ် ၽြႃးပဵၼ်ၸဝ်ႈ လိူၵ်ႈ ဢဝ် ဝႆႉ လႄႈ ပဵၼ် ၵေႃႉ ဢၼ် မူတ်းၸၢင်ႇ၊ၵေႃႉ ဢၼ် မၼ်းၸဝ်ႈ ႁၵ်ႉပႅင်း ၼၼ်ႉ ၸိုင်၊ဢွၼ်ၵၼ် ၼုင်ႈ မႆ ၸႂ် ၸေႇတၼႃႇ၊ၸႂ် ဢၼ် ၸၢင်ႈႁၵ်ႉ ဢဵတ်းလူ၊ၸႂ် ဢၼ် ၶျႃးတႅမ်ႇ၊ၸႂ် ဢၼ် ၼိမ်သိမ်ႇ ဢူၼ်ႈဢွၼ်ႇ၊ဢိၵ်ႇတင်း ၸႂ်ယႂ်ႇ ၸႂ် ယၢဝ်း ၸိူဝ်း ၼၼ်ႉ တႃႉ။- 13ဢွၼ်ၵၼ် မီး ၸႂ် ဢၼ် ယိူၼ်ႉၶၢမ်ႇ ၵၼ် လႄႈ ပွႆႇလွတ်ႈ ဢပျတ်ႈ ၵၼ်၊ၼႂ်း မိူဝ်ႈ ဢၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ မီး လွင်ႈတၢင်း ဢၼ် တၵ်း တၢင်ႇ ဢပျတ်ႈ တီႈ ၵၼ် ၼၼ်ႉ တႃႉ။ ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ဢဵတ်းလူ ပွႆႇလွတ်ႈ ဢပျတ်ႈ သူ ၼၼ်ႉ၊သူ ၵေႃႈ ပွႆႇလွတ်ႈ ဢပျတ်ႈ ၵၼ် တႃႉ။- 14လိူဝ် သေ ၼၼ်ႉ၊ၵႃႈၼိူဝ် လွင်ႈတၢင်း ၸိူဝ်း ၼႆႉ တင်းသဵင်ႈတင်းလူင် ၼၼ်ႉ၊ဢဝ် တၢင်းႁၵ်ႉ မႅတ်ႈတႃႇ ထၢပ်ႈ ထႅင်ႈ လႄႈ ၼုင်ႈ မႆ တႃႉ။ တၢင်းႁၵ်ႉ မႅတ်ႈတႃႇ ၼၼ်ႉ၊တၵ်း မတ်ႉ ႁွမ်း ႁူဝ်ၸႂ် သူ ႁႂ်ႈ ပဵၼ် ဢၼ်လဵဝ် ၵၼ် ဢေႃႈ။- 15ႁႂ်ႈ တၢင်းၼိမ် ၸဝ်ႈ ၶရိၸ်ႈ၊ဢုပ်ႉပိူင်ႇ ႁူဝ်ၸႂ် သူ တႃႉ။ ၽြႃးပဵၼ်ၸဝ်ႈ ႁွင်ႉ သူ မႃး ႁႂ်ႈ ပဵၼ် တူဝ်ၵႃႇယႃႉ ဢၼ်လဵဝ် ၵၼ် ဢေႃႈ။ ဢွၼ်ၵၼ် တၢင်ႇၵျေးၸူး ၽြႃးပဵၼ်ၸဝ်ႈ တႃႉ။- 16ႁႂ်ႈ ၼုၵ်ႈၵပၢတ်ႈ တြႃး ၸဝ်ႈ ၶရိၸ်ႈ၊တႄႇ ယူႇ ၼႂ်း သူ ၼမ် ၼမ် တႃႉ။ ဢဝ် တင်း ပိင်ႇၺႃႇ ၵူႈၸိူဝ်ႉၵူႈပိူင် လႄႈ သင်ႇ သွၼ်ပၼ် ၵၼ် ယူႇ၊ပၼ် သတိ တီႈ ၵၼ် ယူႇ တႃႉ။ ပႃးၸႂ် ပႃး ၶေႃး ႁဵတ်း ၵႂၢမ်း သႃႇလၢမ်ႇ လႂ်၊ႁဵတ်း ၵႂၢမ်း ထမ်ႇမႃႉ လႂ်၊ဢိၵ်ႇတင်း ႁဵတ်း ၵႂၢမ်း ဢၼ် ဝိၺိၺ်ႇ သွၼ်ပၼ် တင်းလၢႆ လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယူႇ တႃႉ။- 17ၵႃႈ ဢၼ် သူ သၢင်ႈ ႁဵတ်း လၢတ်ႈၸႃ တင်းသဵင်ႈ ၼၼ်ႉ၊ထွၵ်ႈလူၺ်ႈ ၸိုဝ်ႈသဵင် ၸဝ်ႈ ၽြႃး ၸဝ်ႈ ယေႇသု၊သေလႄႈ ႁဵတ်း လွင်ႈတၢင်း တင်းသဵင်ႈတင်းလူင် တႃႉ။ ဢိင် ၸဝ်ႈ ၶရိၸ်ႈ၊လႄႈ တၢင်ႇၵျေးၸူး ၽြႃး ပေႃႈၸဝ်ႈ ယူႇ တႃႉ။ 18ၶဝ် ၸိူဝ်း ဢၼ် ပဵၼ် မေး ၶဝ်႟။ ႁပ်ႉ ၶၢမ်ႇ ဢဝ် တၢင်း ဢၼ် ၽူဝ် သူ ဢုပ်ႉပိူင်ႇ တႃႉ။ လွင်ႈ မၼ်း ၸမ်ႉ၊ပဵၼ် လွင်ႈ ဢၼ် ထုၵ်ႇလီ ႁဵတ်း ၼႂ်း ၸဝ်ႈၽြႃး ဢေႃႈ။ 19ၶဝ် ၸိူဝ်း ဢၼ် ပဵၼ် ၽူဝ် ၶဝ်႟။ ႁၵ်ႉ မေး သူ တႃႉ။ ယႃႇပေ ႁဵတ်း ပႄႉ ႁဵတ်း ၼႅင်ႇ တီႈ ၶဝ်။ 20ၶဝ် ၸိူဝ်း ဢၼ် ပဵၼ် လုၵ်ႈလၢင်း ၶဝ်႟။ ထွမ်ႇဢဝ် ၵႂၢမ်း ပေႃႈ ၵႂၢမ်း မႄႈ ၼႂ်း လွင်ႈတၢင်း ၵူႈၸိူဝ်ႉၵူႈပိူင် တႃႉ။ လွင်ႈတၢင်း ၼႆႉ ၸမ်ႉ၊ပဵၼ် တၢင်း ဢၼ် ထုၵ်ႇၸႂ် ၸဝ်ႈၽြႃး ဢေႃႈ။ 21ၶဝ် ၸိူဝ်း ဢၼ် ပဵၼ် ပေႃႈ ၶဝ်႟။ ယႃႇပေ ႁႂ်ႈ လုၵ်ႈလၢင်း သူ လႆႈ ၸဵပ်းၸႂ်။ ပေႃး ႁဵတ်း ၸိူဝ်ႉ ၼင်ႇ ၼႆ ၸိုင်၊ၶဝ် ၸၢင်ႈ ၸႂ်လု ႁႅင်းဢူၼ်ႈ ၵႂႃႇ ဢေႃႈ။ 22ၶဝ် ၸိူဝ်း ဢၼ် ပဵၼ် ၶႃႈ ၶဝ်႟။ ထွမ်ႇဢဝ် ၵႂၢမ်း ၵေႃႉ ဢၼ် ပဵၼ် ၸဝ်ႈ သူ ၼႂ်း လေႃးၵႃႉ ၼႆႉ၊ၼႂ်း လွင်ႈတၢင်း ၵူႈၸိူဝ်ႉၵူႈပိူင် တႃႉ။ ၼႂ်း လွင်ႈတၢင်း ဢၼ် ႁဵတ်းၵၢၼ် ၼၼ်ႉ၊သူ ႁဵတ်း ၵွပ်ႈပိူဝ်ႈ ၸဝ်ႈ သူ ပႂ်ႉ တူၺ်း ယူႇ ၼၼ်ႉ ဢမ်ႇၸႂ်ႈ၊ၶႂ်ႈ ၶၢမ်ႇ ဢဝ် တၢင်း ဢၼ် ၸဝ်ႈ သူ ယွင်ႈယေႃး ၼၼ်ႉ ၵေႃႈ ဢမ်ႇၸႂ်ႈ လႄႈ ပႃးၸႂ် ပႃး ၶေႃး ႁဵတ်း ပုၼ်ႈ ၶဝ် လူၺ်ႈ ၸႂ် ဢၼ် သူ ၵူဝ်ႁႄ ၸဝ်ႈၽြႃး ၼၼ်ႉ တႃႉ။- 23ၼႂ်း ၵႃႈ ဢၼ် သူ ႁဵတ်း တင်းသဵင်ႈတင်းလူင် ၼၼ်ႉ၊ပႃး တင်း ၸႂ် ၸေႇတၼႃႇ သေလႄႈ ႁဵတ်း ၸိူဝ်ႉ ၼင်ႇ ဢၼ် ပွင် ႁဵတ်းၵၢၼ် ၵူၼ်း ဢမ်ႇၸႂ်ႈ ၵူၺ်း လႄႈ ႁဵတ်း ၸိူဝ်ႉ ၼင်ႇ ဢၼ် ပွင် ႁဵတ်းၵၢၼ် ၸဝ်ႈၽြႃး ၼၼ်ႉ တႃႉ။- 24ႁု မၢတ်ႈ ဝႃႈ၊သူ တၵ်း လႆႈ ၶၢမ်ႇ ဢဝ် သူး ဢၼ် ဝႃႈ၊ဢမူၺ်ႇ ၵႃႈတီႈ ၸဝ်ႈၽြႃး ၼၼ်ႉ ဢေႃႈ။ လွင်ႈ မၼ်း ၸမ်ႉ၊သူ ပွင်ႁဵတ်း ၼႃႈၵၢၼ် ၸဝ်ႈ ၶရိၸ်ႈ၊ယူႇ ၼၼ်ႉ ဢေႃႈ။- 25ၵေႃႉ ဢၼ် ႁဵတ်း ဢမ်ႇတြႃး ၼၼ်ႉ ၸမ်ႉ၊မၼ်း တၵ်း လႆႈ ၶၢမ်ႇ ဢဝ် ဢၵျူဝ်း တၢင်း ဢၼ် ႁဵတ်း ဢမ်ႇတြႃး ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၸဝ်ႈၽြႃး ဢမ်ႇ ထွၵ်ႈလူၺ်ႈ ၼႃႈ ၽူႈလႂ် သေၵေႃႉသေၵူၼ်း ဢေႃႈ။
Copyright
Learn More


text:
1ပိင်းၺၢပ်ႈတြႃး ၵျူး၊ၶဝ် ၼၼ်ႉ၊ယင်း ဢမ်ႇၸႂ်ႈ ပုင်ႇႁၢင်ႈ ဢၼ် မၢၼ်ႇ ဢၼ် မႅၼ်ႈ ၸေးၸေးၸုမ်ႇၸုမ်ႇ လႄႈ ၵူၺ်း ပဵၼ် ငဝ်း ဢၼ် ထွတ်ႈ ဢၼ် မျၢတ်ႈ ဢၼ် တၵ်း ပဵၼ် မႃး ၵမ်းလိုၼ်း ၼၼ်ႉ ဢေႃႈ။ ဢဝ် ၶိူင်ႈ တၢင်းလူႇ မဵဝ်းလဵဝ် ၵၼ် သၢၵ်ႈလူႇ ယူႇ သေႇ သေႇ ၵူႈ ပီ ၵူႈ ပီ ၼၼ်ႉ လႄႈ တၵ်း ႁႂ်ႈ ၶဝ် ၸိူဝ်း ဢၼ် သုတ်ႉ ၸူး တီႈ ၽြႃးပဵၼ်ၸဝ်ႈ တင်းလၢႆ ၼၼ်ႉ ဢမ်ႇ မီး တီႈ တၵ်း တၢင်ႇ ဢပျတ်ႈ လႆႈ ဢေႃႈ။- 2ပေႃး ပဵၼ် ၸိူဝ်ႉ ၼင်ႇ ၼင် လႆႈ ၸိုင်၊ၶဝ် ၸၢင်ႈၶႄး တၵ်း လႆႈ ၵိုတ်းသဝ်း သေ တၢင်း ဢၼ် သၢၵ်ႈလူႇ ယဝ်ႉ ဢမ်ႇၸႂ်ႈ ႁိုဝ်း။ ပေႃး ၵူၼ်း ၸိူဝ်း ဢၼ် ႁဵတ်းဝၢတ်ႈ တီႈ ၽြႃးပဵၼ်ၸဝ်ႈ ၼၼ်ႉ လႆႈ ႁွတ်ႈ တၢင်း ဢၼ် မူတ်းသႂ် ပွၵ်ႈ ၼိုင်ႈ ယဝ်ႉ ၸိုင်၊ၶဝ် ၸၢင်ႈ တၵ်း ထၢင်ႇ ဝႃႈ၊ၶဝ် ဢမ်ႇ မီး ဢပျတ်ႈ ထႅင်ႈ ယဝ်ႉ ဢေႃႈ။- 3ၵူၺ်းၵႃႈ၊လွင်ႈ ဢၼ် ႁဵတ်းဝၢတ်ႈ တၢင်း ဢၼ် သၢၵ်ႈလူႇ ၸိူဝ်ႉ ၼင်ႇ ၼၼ် ၵူႈ ပီ ၼၼ်ႉ၊ပဵၼ် တၢင်း ဢၼ် ႁႂ်ႈ ၶုၵ်းၸႂ်လႆႈ လွင်ႈ ဢပျတ်ႈ ၶဝ် ဢေႃႈ။- 4လွင်ႈ မၼ်း ၸမ်ႉ၊လိူတ်ႈ ဝူဝ်း၊လိူတ်ႈ ပႄႉ လႂ် ၼၼ်ႉ၊ဢမ်ႇ ၸၢင်ႈ ပႄႇပႅတ်ႈ ဢပျတ်ႈ လႆႈ ဢေႃႈ။ 5ပိူဝ်ႈ ၼႆ လႄႈ၊မိူဝ်ႈ ဢၼ် ၸဝ်ႈ ၶရိၸ်ႈ၊ၸမ် တၵ်း မႃး ၵႃႈၼႂ်း လေႃးၵႃႉ ၼႆႉ ၼၼ်ႉ၊မၼ်းၸဝ်ႈ လဝ်ႈလၢတ်ႈ တီႈ ၽြႃးပဵၼ်ၸဝ်ႈ လႄႈ ဝႃႈ၊ "ၸဝ်ႈႁဝ်း ဢမ်ႇ မီး ဢလူဝ်ႇ ၶႂ်ႈလႆႈ တၢင်း ဢၼ် သၢၵ်ႈလူႇ တူဝ်သတ်း၊ဢိၵ်ႇတင်း ၶိူင်ႈ တၢင်းလူႇ တီႈၶႃႈ ဢေႃႈ။ ၵူၺ်းၵႃႈ၊ၸဝ်ႈ ႁဝ်း မႄးႁႅၼ်း တူဝ် ၶၼ်ႇထႃႇ ဝႆႉ ဢၼ် ၼိုင်ႈ၊ပုၼ်ႈ ၵဝ်ၶႃႈ တီႈၶႃႈ ယဝ်ႉ။ 6ၸဝ်ႈ ႁဝ်း ဢမ်ႇ ထုၵ်ႇၸႂ် ၵျိူၵ်ႈၸႂ် ၶိူင်ႈ တၢင်းလူႇ ဢၼ် ၽဝ်ၽႆး၊ ဢိၵ်ႇတင်း ၶိူင်ႈ တၢင်းလူႇ ဢၼ် ၽေႇ ဢပျတ်ႈ တင်းလၢႆ တီႈၶႃႈ ဢေႃႈ။ 7ပိူဝ်ႈ ၼႆ လႄႈ ၵဝ်ၶႃႈ လဝ်ႈလၢတ်ႈ လႄႈ ဝႃႈ၊ 'ဢူဝ်း ၽြႃးပဵၼ်ၸဝ်ႈ၊တူၺ်း ၶႃႈ လူး။ ၵဝ်ၶႃႈ မႃး ႁႂ်ႈလႆႈ ႁဵတ်း ၸွမ်း၊ ဢလူဝ်ႇ ၸဝ်ႈႁဝ်း တီႈၶႃႈ ဢေႃႈ၊' ဝႃႈ ၼင်ႇ ၼႆ၊ ၵဝ်ၶႃႈ ႁပ်ႉတုင်း ဢဝ် မႅၼ်ႈ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ လွင်ႈ ၵဝ်ၶႃႈ၊ ၵႃႈၼႂ်း ၵဵၼ် ၵျၢမ်းလိၵ်ႈ ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 8ၸဝ်ႈ ၶရိၸ်ႈ၊လၢတ်ႈ ဝႆႉ ဢွၼ်တၢင်း လႄႈ ဝႃႈ၊ "ၸဝ်ႈႁဝ်း ဢမ်ႇ မီး ဢလူဝ်ႇ ၶႂ်ႈလႆႈ၊ဢိၵ်ႇတင်း ဢမ်ႇ ထုၵ်ႇၸႂ် ၵျိူၵ်ႈၸႂ် ၶိူင်ႈ တၢင်းလူႇ ဢၼ် ၽဝ်ၽႆး၊ဢိၵ်ႇတင်း တူဝ် ၶိူင်ႈ တၢင်းလူႇ ဢၼ် တုတ်ႇၽႆး ၵႃႈၼိူဝ် ၶဵင်ႇ တၢင်းလူႇ ပုၼ်ႈ တၵ်း ၽေႇ ဢပျတ်ႈ တင်းလၢႆ ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ၊ပိၵ်ႉသမ်ႉ ၶိူင်ႈ တၢင်းလူႇ တင်းလၢႆ၊လႆႈ သၢၵ်ႈလူႇ မႅၼ်ႈ ၸွမ်းၼင်ႇ ပိင်းၺၢပ်ႈတြႃး မီး ဝႆႉ ၼၼ်ႉ သေၵေႃႈ။- 9မၼ်းၸဝ်ႈ ၸင်ႇ သမ်ႉ လၢတ်ႈ လႄႈ ဝႃႈ၊ "တူၺ်း ၶႃႈ လူး။ ၵဝ်ၶႃႈ မႃး ႁႂ်ႈလႆႈ ႁဵတ်း ၸွမ်း ဢလူဝ်ႇ ၸဝ်ႈႁဝ်း တီႈၶႃႈ ဢေႃႈ၊" ဝႃႈ ၼင်ႇ ၼႆ ၼၼ်ႉ၊ပဵၼ် တၢင်း ဢၼ် မၼ်းၸဝ်ႈ ထူ မွတ်ႇ ပႅတ်ႈ လၢႆး ႁဵတ်းဝၢတ်ႈ ဢၼ် ၵဝ်ႇ တင်းလၢႆ သေယဝ်ႉ၊တႄႇႁဵတ်း ပၼ် လၢႆး ႁဵတ်းဝၢတ်ႈ ဢၼ် မႂ်ႇ ဢေႃႈ။- 10မႅၼ်ႈ ၸွမ်း ဢလူဝ်ႇ ၸဝ်ႈ ၼၼ်ႉ လႄႈ ႁဝ်း လႆႈ ႁွတ်ႈထိုင် တၢင်း ဢၼ် မူတ်းၸၢင်ႇ သေ ဢပျတ်ႈ၊ၵွပ်ႈ လူၺ်ႈ တၢင်း ဢၼ် ၸဝ်ႈ ယေႇသု ၶရိၸ်ႈ၊ဢဝ် တူဝ်ၸဝ်ႈၵဝ်ႇ သၢၵ်ႈလူႇ ပွၵ်ႈလဵဝ် ပုၼ်ႈ တင်း သဵင် တင်း လူင် ၼၼ်ႉ ဢေႃႈ။ 11ယဵၸ်ႈပရေႃးႁဵၵ်ႈၵျူး၊ၶဝ် ၵူႈ ၵေႃႉ၊ဢဝ် ၶိူင်ႈ တၢင်းလူႇ မဵဝ်းလဵဝ် ၵၼ် ၵမ်း ၵမ်း ႁဵတ်းဝၢတ်ႈ ဢၼ် သၢၵ်ႈလူႇ ၵူႈဝၼ်း ယူႇ သေၵေႃႈ၊ၶိူင်ႈ တၢင်းလူႇ ၸိူဝ်း ၼၼ်ႉ ဢမ်ႇ ၽေႇ ဢပျတ်ႈ လႆႈ သေပွၵ်ႈ။- 12ၸဝ်ႈ ၶရိၸ်ႈ၊ၸမ်ႉ၊သၢၵ်ႈလူႇ ၶိူင်ႈ တၢင်းလူႇ ဢၼ်လဵဝ် ပုၼ်ႈ ဢပျတ်ႈ လႄႈ၊ၶိူင်ႈ တၢင်းလူႇ ၼၼ်ႉ ပၼ် ဢၵျူဝ်း ယူႇ သေႇ သေႇ သေယဝ်ႉ၊ၼင်ႈ ယူႇ ၽၢႆႇၶႂႃ မိုဝ်း ၽြႃးပဵၼ်ၸဝ်ႈ ဢေႃႈ။- 13မိူဝ်ႈလဵဝ် ၼႆႉ၊မၼ်းၸဝ်ႈ ပႂ်ႉထႃႈ ယူႇ ၵႃႈတီႈ ၼၼ်ႈ တေႃႇထိုင်ႁွတ်ႈ ၽြႃးပဵၼ်ၸဝ်ႈ ဢဝ် ရၢၼ်ႇသူႇ မၼ်းၸဝ်ႈ တင်းလၢႆ ဝၢင်း ဝႆႉ၊ႁႂ်ႈ ပဵၼ် တီႈ တၢင်ႇ တိၼ် မၼ်းၸဝ်ႈ ဢေႃႈ။- 14လွင်ႈ မၼ်း ၸမ်ႉ၊မၼ်းၸဝ်ႈ ဢဝ် တၢင်း ဢၼ် သၢၵ်ႈလူႇ ပွၵ်ႈလဵဝ် ၵူၺ်း ၼၼ်ႉ၊ႁဵတ်း ႁႂ်ႈ ၶဝ် ၸိူဝ်း ဢၼ် မူတ်းၸၢင်ႇ တင်းလၢႆ၊လႆႈ ၶၢမ်ႇ ဢဝ် ဢၵျူဝ်း တၢင်း ဢၼ် ၸေးၸုမ်ႇ ယူႇ တႃႇသေႇ ဢေႃႈ။ 15ၼင်ႇ ၼၼ် လႄႈ ဝိၺိၺ်ႇ မူတ်းၸၢင်ႇ ၸဝ်ႈ ၵေႃႈ၊ၶၢမ်ႇသၢၵ်ႈသေႇ လွင်ႈ မၼ်းၸဝ်ႈ ၵႃႈတီႈ ႁဝ်း လႄႈ လၢတ်ႈ ဝႃႈ။ 16"ၼႆႉ ၸမ်ႉ၊ပဵၼ် ပတိၺိၺ်ႇ တြႃး ဢၼ် ၵဝ် တၵ်း ႁဵတ်း လူၺ်ႈ ၵၼ် တင်း ၶဝ်၊ ၼႂ်း မိုဝ်ႉ ဝၼ်း ဢၼ် တၵ်း ႁွတ်ႈမႃး ၼၼ်ႉ ဢေႃႈ၊ဝႃႈၼႆ ၸဝ်ႈၽြႃး မီး ဢမိင်ႉ ဢေႃႈ။ ၵဝ် တၵ်း ဢဝ် ပိင်းၺၢပ်ႈတြႃး ၵဝ် သႂၢင်းသႂ်ႇ ၵႃႈၼႂ်း ၸႂ် ၶဝ် လႄႈ၊ တၵ်း တႅမ်ႈ သႂ်ႇ ဝႆႉ၊ၵႃႈၼိူဝ် မၢၵ်ႇ ႁူဝ်ၸႂ် ၶဝ် ဢေႃႈ၊" ဝႃႈ ၼင်ႇ ၼႆ ဢေႃႈ။- 17မၼ်းၸဝ်ႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ် တၵ်း တေ ဢမ်ႇ မၢတ်ႈ ဢမ်ႇ တွင်း ဢပျတ်ႈ လႄႈ တၢင်းၽိတ်း ၶဝ် ထႅင်ႈ သေပွၵ်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 18ပိူဝ်ႈ ၼႆ လႄႈ၊ပေႃး မီး တၢင်း ဢၼ် ပွႆႇလွတ်ႈ ဢပျတ်ႈ ၸိူဝ်ႉ ၼင်ႇ ၼၼ် ၸိုင်၊ၵမ်းလိုၼ်း ဢမ်ႇ လူဝ်ႇ မီး တၢင်း ဢၼ် သၢၵ်ႈလူႇ ပုၼ်ႈ တၵ်း ၽေႇ ဢပျတ်ႈ ၼၼ်ႉ ထႅင်ႈ သေပွၵ်ႈ ယဝ်ႉ ဢေႃႈ။ 19ပိူဝ်ႈ ၼႆ လႄႈ ပီႈၼွင်ႉ ၶဝ်႟။ ၵွပ်ႈပိူဝ်ႈ ႁဝ်း ဢိင်ပိုင်ႈ လိူတ်ႈ ၸဝ်ႈ ယေႇသု၊လႄႈ ႁဝ်း မီး ဢၶႂၢင်ႉ ပျေႉပျေႉၸုမ်ႇၸုမ်ႇ၊တႃႇ တေ ၶဝ်ႈ ၸူး ၵႃႈတီႈ ထႃႇၼႃႉ ဢၼ် မူတ်းၸၢင်ႇ သေပိူၼ်ႈ ၼၼ်ႉ၊- 20ၸွမ်း သဵၼ်ႈတၢင်း ဢၼ် မႂ်ႇ ဢၼ် မၼ်းၸဝ်ႈ ၽုၺ်ႇ ပၼ် ဢၼ် ပဵၼ် သဵၼ်ႈတၢင်း ဢၼ် ဢသၢၵ်ႈလိပ်း ယူႇ လႄႈ ၶဝ်ႈ ပူၼ်ႉ ၽႃႈၵင်ႈ ဢၼ် ဝႃႈ၊တူဝ် ၶၼ်ႇထႃႇ မၼ်းၸဝ်ႈ ၵႂႃႇ ၼၼ်ႉ ဢေႃႈ။- 21ၼင်ႇ ၼၼ် လႄႈ ႁဝ်း မီး ၶုၼ် ယဵၸ်ႈပရေႃးႁဵၵ်ႈ ဢၼ် ဢုပ်ႉပိူင်ႇ ႁိူၼ်း ၽြႃးပဵၼ်ၸဝ်ႈ ၼၼ်ႉ ယဝ်ႉ။- 22ပိူဝ်ႈ ၼႆ လႄႈ ႁဝ်း ဢွၼ်ၵၼ် ပႃး တင်း ႁူဝ်ၸႂ် ဢၼ် ၸိုၼ်ႈ ၸၢင်ႇ ဢၼ် တႄႇ ယူႇ ၼႂ်း တၢင်းယုမ်ႇမၢတ်ႈ၊ဢိၵ်ႇတင်း ႁူဝ်ၸႂ် ဢၼ် ၶၢမ်ႇ တၢင်း ဢၼ် ႁဵတ်း ႁႂ်ႈ မူတ်းသႂ် လႄႈ လႆႈ ၵၢင်းလွတ်ႈ သေ ၵႃႈတီႈ ၸႂ် ဢၼ် ႁု ဢပျတ်ႈ တူဝ်ၸဝ်ႈၵဝ်ႇ၊တင်း တူဝ် ဢၼ် ဢဝ် ၼမ်ႉ သုၵ်ႈ ပွတ်ႈ ၶၢဝ် သႂ် ၼၼ်ႉ သေလႄႈ ၶဝ်ႈ ၸူး ၵႃႈတီႈ ထႃႇဝရႃႉ ၽြႃး တႃႉ ႁဝ်း။- 23ယင်း ဢမ်ႇ သုတ်ႉ ဢမ်ႇ ယွမ်း လႄႈ ဢွၼ်ၵၼ် တႄႇ မၼ်ႈၶိူင်ႇ ယူႇ ၼႂ်း တၢင်း ဢၼ် ႁဝ်း မုင်ႈထႃႈ မွင်းထႃႈ ဢၼ် ႁဝ်း လႆႈ ႁပ်ႉတုင်း ဢဝ် ယဝ်ႉ ၼၼ်ႉ တႃႉ ႁဝ်း။ လွင်ႈ မၼ်း ၸမ်ႉ၊ၸဝ်ႈ ဢၼ် ဝႆႉၵတိ ၸဝ်ႈ ၼၼ်ႉ မီး သဵတ်ႈၸႃႇ ဢေႃႈ။- 24ဢွၼ်ၵၼ် ၶႆႈၸႂ်ဝူၼ်ႉၸႂ် လွင်ႈ ဢၼ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် တိုၵ်းယူင်း ၵၼ်၊ႁႂ်ႈ ၵေႃႉ ၼိုင်ႈ လႄႈ ၵေႃႉ ၼိုင်ႈ ၸၢင်ႈ ႁၵ်ႉပႅင်း ၵၼ် လႄႈ ၸၢင်ႈ ၵမ်ၵျၢင်ႉ ဢၼ် လီ ဢၼ် ငၢမ်း ၼၼ်ႉ တႃႉ ႁဝ်း။- 25ဢၼ် ၸုတုမ် ၵၼ် ၼၼ်ႉ၊ယႃႇပေ ႁႂ်ႈ လုတ်ႈ မိူၼ် ၸိူဝ်ႉ ၼင်ႇ ၵူၼ်း ၵမ်ႈၽွင်ႈ လုတ်ႈ ၼၼ်ႉ သေၵမ်း။ ၵေႃႉ ၼိုင်ႈ လႄႈ ၵေႃႉ ၼိုင်ႈ ဢွၼ်ၵၼ် ပၼ် ဢဵၼ် ပၼ်ႁႅင်း ၵၼ် တႃႉ ႁဝ်း။ သူ ၵေႃႈ ႁုႁၼ် ယူႇ၊မိုဝ်ႉ ဝၼ်း ၸဝ်ႈ ထႃႇဝရႃႉ ၽြႃး ၼၼ်ႉ ႁွတ်ႈ ၸမ် မႃး ယူႇ တိၵ်းတိၵ်း လႄႈ ယဵင်ႈၶႅၼ်း ၵႆႉ ၶတ်းၸႂ် ၵၼ် တႃႉ ႁဝ်း။ 26လွင်ႈ မၼ်း ၸမ်ႉ၊ပေႃး ႁဝ်း လႆႈ ႁပ်ႉတုင်း ဢဝ် ပိင်ႇၺႃႇ ဢၼ် ႁုၸႅင်ႈ သမ်ႇမႃႇ တြႃး သေယဝ်ႉ၊သမ်ႉ ၶိုၼ်း ႁဵတ်း ဢပျတ်ႈ ထႅင်ႈ ၸိုင်၊ၵမ်းလိုၼ်း ယင်း တေ ဢမ်ႇ မီး ၶိူင်ႈ တၢင်းလူႇ ပုၼ်ႈ ဢၼ် တၵ်း ၽေႇ ဢပျတ်ႈ ယဝ်ႉ လႄႈ၊- 27တေ မီး တၢင်း ဢၼ် လီ ၵူဝ် လီ ႁႄ ၼႃႇ ၼႂ်း တၢင်း ဢၼ် ပႂ်ႉထႃႈ ဢၼ် ၸီႇယၢင်ႇ ပၼ်တၢမ်ႇ၊ဢိၵ်ႇတင်း တၢင်း ဢၼ် ၽႆး တေႃးသႃႉ ၸဝ်ႈ ဢၼ် တေ မႆႈ ပႅတ်ႈ ၶဝ် ၸိူဝ်း ဢၼ် သၢၼ် ၶတ်းၵၼ် တင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 28ၵေႃႉ ဢၼ် ၽိတ်းပိူင်ႈ တြႃး မူဝ်းသေႇ၊ၼၼ်ႉ၊ပေႃး မီး ၵူၼ်း ၶၢမ်ႇသၢၵ်ႈသေႇ သွင် သၢမ် ၵေႃႉ ၸိုင်၊မၼ်း ယင်း ဢမ်ႇ လႆႈ ၶၢမ်ႇ တၢင်း ဢၼ် ဢဵတ်းလူ လႄႈ တေ လႆႈ တၢႆ ဢေႃႈ။- 29ပေႃး ပဵၼ် ၼၼ်၊ၵေႃႉ ဢၼ် လူလၢႆ တီႈ လုၵ်ႈၽြႃးပဵၼ်ၸဝ်ႈ လႄႈ သင်၊ၵေႃႉ ဢၼ် သႄႉသွမ်း လိူတ်ႈ ပတိၺိၺ်ႇ တြႃး၊ၽြႃးပဵၼ်ၸဝ်ႈ ဢၼ် ႁဵတ်း ႁႂ်ႈ မၼ်း လႆႈ မူတ်းၸၢင်ႇ ၼၼ်ႉ လႄႈ သင်၊ၵေႃႉ ဢၼ် ႁဵတ်း ဢမ်ႇ ၼပ်ႉ ဢမ်ႇ ၶၢၼ်း ဝိၺိၺ်ႇ ၸဝ်ႈ ဢၼ် ၸၢင်ႈ ပၼ် သု ၵျေးၸူး ၼၼ်ႉ လႄႈ သင်၊ၵေႃႉ ၼၼ်ႉ တၵ်း လႆႈ ၶၢမ်ႇတၢမ်ႇ ဢၼ် ယႂ်ႇ ၼႃႇ ထၢၼ်ႇ ႁိုဝ် ၼၼ်ႉ ၸိုင်၊ၶႆႈၸႂ် တူၺ်း တႃႉ။- 30လွင်ႈ မၼ်း ၸမ်ႉ၊ႁဝ်း ႁုၸၵ်း ၸဝ်ႈ ဢၼ် မီး ဢမိင်ႉ လႄႈ ဝႃႈ၊ "တၢင်း ဢၼ် ၶိုၼ်း တွပ်ႇတႅၼ်း ၼၼ်ႉ ပဵၼ် ၵၢၼ် ၵဝ် လႄႈ ၵဝ် တၵ်း ၶိုၼ်း တႅၼ်း ပၼ် ဢေႃႈ၊" ဝႃႈ ၼင်ႇ ၼႆ လႄႈ၊သမ်ႉ မီး ဢမိင်ႉ ထႅင်ႈ လႄႈ ဝႃႈ၊ "ၸဝ်ႈၽြႃး တၵ်း ၸီႇယၢင်ႇ တြႃး တီႈ ၵူၼ်း မၼ်းၸဝ်ႈ တင်းလၢႆ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 31တၢင်း ဢၼ် ဢမု တူၵ်း ၶဝ်ႈ ၵႃႈၼႂ်း မိုဝ်း ၽြႃးပဵၼ်ၸဝ်ႈ၊ၸဝ်ႈ ဢၼ် ဢသၢၵ်ႈလိပ်း ၼၼ်ႉ၊ပဵၼ် ဢမု ဢၼ် လီ ၵူဝ် လီ ႁႄ ၼႃႇ လူင်လၢင် ဢေႃႈ။ 32ၶိုၼ်း ၶႆႈၸႂ် ဝူၼ်ႉ တူၺ်း လွင်ႈတၢင်း ဢၼ် ပဵၼ် ၸိူဝ်ႉႁိုဝ် မႃး တီႈ သူ မိူဝ်ႈ ဢွၼ်တၢင်း ၼၼ်ႉ တႃႉ။ ယၢမ်း မိူဝ်ႈ ၼၼ်ႉ၊ဝၢႆးသေ ဢၼ်လႅင်း ၽြႃးပဵၼ်ၸဝ်ႈ ထွင်ႇ ႁိူဝ်ႈ ၼိူဝ် သူ ယဝ်ႉ ၼၼ်ႉ ၸိုင်၊ပိၵ်ႉသမ်ႉ သူ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၼမ်ၼႃႇ သေၵေႃႈ၊သူ ဢမ်ႇ လႆႈ သုမ်း ၸွမ်း ၼႂ်း တၢင်း ယၢပ်ႇ တၢင်း ၽိုတ်ႇ သူ ၼၼ်ႉ။- 33မၢင်ၽဝ်ႇ သူ လႆႈ ၶၢမ်ႇ တၢင်း ဢၼ် သႄႉသွမ်း၊ၼိၵ်ႈၸၢၵ်ႈ ငႅၼ်းသႄး ၽၢႆႇၼႃႈ ပိူၼ်ႈ ၵူၺ်းဢမ်ႇၵႃး၊မၢင်ၽဝ်ႇ သူ လႆႈ ၽွမ်ႉၸႂ် ၵၼ် သေ ၶဝ်ႈပႃး လူၺ်ႈ ၵၼ် တင်း ၶဝ် ၸိူဝ်း ဢၼ် လႆႈ ၶၢမ်ႇ ၸိူဝ်ႉ ၼင်ႇ ၼၼ် မႃး ယဝ်ႉ ဢေႃႈ။- 34သူ လႆႈ ၸဵပ်းၸႂ် ပုၼ်ႈ ၶဝ် ၸိူဝ်း ဢၼ် တူၵ်းထွင်ႇ တင်းလၢႆ၊ဢိၵ်ႇတင်း မိူဝ်ႈ ဢၼ် လႆႈ ၶၢမ်ႇ တၢင်း ဢၼ် ပိူၼ်ႈ ႁိမ် ဢဝ် ၸူၼ် ဢဝ် ဢုၵ်ႉၸႃႇ ၶူဝ်းလဵင်း သူ ၵႃႈမီး တင်းမူတ်း သေၵေႃႈ၊သူ ယင်း မီး ၸႂ် သိူဝ်းပျေႃႇ လႄႈ ယိူၼ်ႉၶၢမ်ႇ ၼၼ်ႉ၊ပိူဝ်ႈ ဢၼ် သူ ႁု လွင်ႈ ဢၼ် သူ ယင်း မီး ထႅင်ႈ ၽၼ်ႇတႃႇ ဢၼ် ယဵင်ႈၶႅၼ်း မျၢတ်ႈ လႄႈ သႄႇ မၼ်ႈ ယူႇ သေႇ သေႇ ၼၼ်ႉ ဢေႃႈ။- 35ပိူဝ်ႈ ၼႆ လႄႈ ယႃႇပေ ၸုၼ်ႉပႅတ်ႈ ၸႂ် ဢၼ် ႁတ်းႁၢၼ် သူ၊ဢၼ် ပၼ် သူး ဢၼ် ယႂ်ႇ ၼႃႇ တီႈ သူ ၼၼ်ႉ။- 36လွင်ႈ ၼင်ႇ ႁိုဝ် သူ တၵ်း လႆႈ ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ၊ဢိၵ်ႇတင်း ၼင်ႇ ႁိုဝ် တၵ်း လႆႈ ႁပ်ႉ ဢၵျူဝ်း ၵႃႈ ၼင်ႇ ဢၼ် ၵတိ ၸဝ်ႈ မီး ၼၼ်ႉ ၸိုင်၊သူ တၵ်း လႆႈ မီး ၸႂ် ဢၼ် ယိူၼ်ႉၶၢမ်ႇ ဢေႃႈ။- 37လွင်ႈ မၼ်း ၸမ်ႉ၊တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ လႄႈ ဝႃႈ၊ "ၼႂ်း ၶိင်ႇ ဢၼ် ဢမ်ႇ ႁိုင် ဢမ်ႇ ၼၢၼ်း၊ ၸဝ်ႈ ဢၼ် တၵ်း ၵျွ မႃး ၼၼ်ႉ၊ ယင်း ဢမ်ႇ ႁဵတ်း ထိူင်း ႁဵတ်း ၼၢၼ်း လႄႈ တၵ်း ၸဵဝ်း ႁွတ်ႈမႃး ဢေႃႈ။ 38ၵူၺ်းၵႃႈ၊ၵူၼ်း သိုဝ်ႈတေႃႇ ၵဝ် တင်းလၢႆ၊ တၵ်း ဢွၼ်ၵၼ် ယုမ်ႇမၢတ်ႈ လႄႈ ဢသၢၵ်ႈလိပ်း ယူႇ ဢေႃႈ။ ၼႂ်းဝႃႈၼၼ် သေၵေႃႈ၊ပေႃး သေၵေႃႉသေၵူၼ်း သုတ်ႉ ၶိုၼ်း တၢင်းလင် ၸိုင်၊ ၸႂ်ဝိၺိၺ်ႇ ၵဝ် တၵ်း ဢမ်ႇ လူဝ်ႇ ဢမ်ႇ ၵျိူၵ်ႈ ၵေႃႉ ၼၼ်ႉ ဢေႃႈ၊" ဝႃႈ ၼင်ႇ ၼႆ မီး ဝႆႉ ဢေႃႈ။- 39ႁဝ်း ၸမ်ႉ၊ပဵၼ် ၵေႃႉ ဢၼ် သုတ်ႉ ၶိုၼ်း တၢင်းလင် လႄႈ လႆႈ ႁွတ်ႈ တၢင်း လု တၢင်း လႅဝ် ဢမ်ႇၸႂ်ႈ။ ႁဝ်း ပဵၼ် ၵေႃႉ ဢၼ် ယုမ်ႇမၢတ်ႈ လႄႈ ႁႂ်ႈ ၸႂ်ဝိၺိၺ်ႇ ႁွတ်ႈ တၢင်း ဢၼ် ၵႄႇၶျွတ်ႈ ဢဝ် ဢေႃႈ။
Copyright
Learn More


text:
1ၸဝ်ႈ ယေႇသု၊ပျေႉၸုမ်ႇ တဵမ် ဝႆႉ တင်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ သေလႄႈ ၼႂ်း မိူဝ်ႈ ဢၼ် ပွၵ်ႈ ၶိုၼ်း မႃး သေ ၵႃႈတီႈ ၼမ်ႉ ယေႃးတၢၼ်ႇ၊ယူႇ ၼၼ်ႉ ၸိုင်၊လႆႈ ၶၢမ်ႇ တၢင်း ဢၼ် ဝိၺိၺ်ႇ ၸဝ်ႈ ဢဝ် သူင်ႇ ၵႂႃႇ ၵႃႈၼႂ်း ထိူၼ်ႇလႅင်ႉ ဢေႃႈ။- 2တီႈ ၼၼ်ႈ မၼ်းၸဝ်ႈ လႆႈ ၶၢမ်ႇ တၢင်း ဢၼ် မႃႇၼၢတ်ႈ၊ၸၢမ်းတူၺ်း ယႃႉ ၵဝ်း သီႇ သိပ်း ဝၼ်း ဢေႃႈ။ ၼႂ်း မိူဝ်ႈ ဝၼ်း ၸိူဝ်း ၼၼ်ႉ မၼ်းၸဝ်ႈ ဢမ်ႇ ၵိၼ် တၢင်းၵိၼ် ၵႃႈသင်၊မိူဝ်ႈ ဢၼ် ပူၼ်ႉ ၶိင်ႇ ယၢမ်း မိူဝ်ႈ ဝၼ်း ၸိူဝ်း ၼၼ်ႉ ယဝ်ႉ ၼၼ်ႉ ၸိုင်၊မၼ်းၸဝ်ႈ တွင်ႉမႆႈ ဢေႃႈ။ 3မႃႇၼၢတ်ႈ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ၸိုင်၊ပူင်ဢမိင်ႉ တီႈ မၢၵ်ႇႁိၼ် ၸိူဝ်း ၼႆႉ ႁႂ်ႈ ပိၼ်ႇ ပဵၼ် ၶဝ်ႈမုၼ်း လႄႈ ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 4ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၵူၼ်း တေ လႆႈ ဢဝ် တင်း ၶဝ်ႈမုၼ်း ၵူၺ်း လဵင်ႉၸႂ် ဢမ်ႇၸႂ်ႈ၊' မီး မႃး ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 5ဝၢႆး ၼၼ်ႉ မႃႇၼၢတ်ႈ၊သမ်ႉ ဢဝ် မၼ်းၸဝ်ႈ ၵႂႃႇ ၵႃႈတီႈ ဢၼ် သုင် ၼႃႇ ယဝ်ႉ ၸင်ႇ ၼႄပျႃး မိူင်း လေႃးၵႃႉ တင်းသဵင်ႈတင်းလူင် ၸူဝ်ႈ ၵႅပ်ႈ ၼိုင်ႈ သေလႄႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊- 6"ၵဝ် တၵ်း ဢဝ် ဢႃႇၼႃႇ တၼ်းၶူဝ်း ၸိူဝ်း ၼႆႉ၊ဢိၵ်ႇတင်း မုၼ် ၸေးၸိမ်ႇ တင်းသဵင်ႈတင်းလူင် ၼႆႉ ပၼ် တီႈ မႂ်း ဢေႃႈ။ ၶိူင်ႈပိူင် ၸိူဝ်း ၼႆႉ ဢၢပ်ႈ ဝႆႉ မီး ယူႇ ၼႂ်း မိုဝ်း ၵဝ် ယဝ်ႉ လႄႈ၊ၵဝ် ၶႂ်ႈ ပၼ် ၵေႃႉလႂ် ၵေႃႈ ပၼ် လႆႈ ယဝ်ႉ။- 7ပိူဝ်ႈ ၼႆ လႄႈ ပေႃး မႂ်း ၶုပ်ႉမူပ်ႇ ဝႆႈ ၵဝ် ၸိုင်၊ၵႃႈမီး တင်းသဵင်ႈတင်းလူင် ၸိူဝ်း ၼႆႉ တၵ်း ပဵၼ် ၶွင် မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵႃႈၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'မႂ်း တၵ်း လႆႈ ၶုပ်ႉဝႆႈ ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး လႄႈ ႁဵတ်းဝၢတ်ႈ တီႈ မၼ်းၸဝ်ႈ သူႇလဵဝ် ၵူၺ်း၊' မီး ဝႆႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 9ၵမ်း ၼၼ်ႉ၊မႃႇၼၢတ်ႈ သမ်ႉ ဢွၼ် သူင်ႇ ၸဝ်ႈ ယေႇသု၊ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊သေလႄႈ ဢဝ် မၼ်းၸဝ်ႈ ဝႆႉ ၵႃႈၼိူဝ် ၸိၵ်း ၸွမ် ၵျွင်း ပိၵ်ႈမၢၼ်ႇ ၸဝ်ႈ ယဝ်ႉ ၸင်ႇ၊လၢတ်ႈ လႄႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ၸိုင်၊ပွႆႇ တူဝ်ၸဝ်ႈၵဝ်ႇ လႄႈ ဝႅၼ် တူၵ်း ၵႃႈတီႈ ၼႆႈ ၵႂႃႇ တႃႉ။- 10ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၽြႃးပဵၼ်ၸဝ်ႈ တၵ်း ပွႆႇၸႂ်ႉ တမၢၼ်ႇၵၢင်ႁၢဝ် တင်းလၢႆ မႃး ပႂ်ႉ လူ ပႂ်ႉ တူၺ်း မႂ်း ဢေႃႈ၊' ဝႃႈၼႆ ၵူၺ်းဢမ်ႇၵႃး၊- 11သမ်ႉ မီး ထႅင်ႈ လႄႈ ဝႃႈ၊ 'ၶဝ် ၼၼ်ႉ တၵ်း ဢဝ် တင်း မိုဝ်း ဢုမ်ႈႁွပ်ႇ ဢဝ် မႂ်း ဝႆႉ ၼင်ႇ ႁိုဝ် ၽႃႇတိၼ် မႂ်း ဢမ်ႇ လႆႈ တိူဝ်ႉ မၢၵ်ႇႁိၼ် ၼၼ်ႉ ဢေႃႈ၊' ဝႃႈၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊သမ်ႉ ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ မီး ဝႆႉ ၸမ်ႉ၊ 'မႂ်း တေ ဢမ်ႇ လႆႈ ၸၢမ်းတူၺ်း ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး၊' မီး ဝႆႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13လိုၼ်း ၼၼ်ႉ၊မိူဝ်ႈ ဢၼ် မႃႇၼၢတ်ႈ ၸၢမ်းတူၺ်း ယႃႉ ၵဝ်း ၸဝ်ႈ ယေႇသု၊ၵူႈၸိူဝ်ႉၵူႈပိူင် ယဝ်ႉ ၸိုင်၊ဢွၵ်ႇ ပၢႆႈ သေ ၵႃႈတီႈ မၼ်းၸဝ်ႈ ၵႂႃႇ ၸူဝ်ႈၼိုင်ႈ ၶၢဝ်းၼိုင်ႈ သေ ဢေႃႈ။ 14ၵမ်း ၼၼ်ႉ၊ၸဝ်ႈ ယေႇသု၊ၶိုၼ်း မိူဝ်း ၵႂႃႇ ၵႃႈတီႈ မိူင်း ၵႃႇလိလႄး၊လႄႈ မိူဝ်ႈ ၼၼ်ႉ တၼ်းၶူဝ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ မီး ယူႇ လူၺ်ႈ ၵၼ် တင်း မၼ်းၸဝ်ႈ ဢေႃႈ။ ၶၢဝ်ႇငၢဝ်း လွင်ႈ မၼ်းၸဝ်ႈ ၵေႃႈ၊ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း ၼၼ်ႉ ၵူႈတီႈၵူႈလႅၼ် ဢေႃႈ။- 15မၼ်းၸဝ်ႈ သင်ႇ သွၼ်ပၼ် ၼႂ်း ၸရွပ်ႈ ႁေႃးတြႃး ၶဝ် လႄႈ လႆႈ ၶၢမ်ႇ တၢင်း ဢၼ် ၵူၼ်း တင်းသဵင်ႈတင်းလူင် ယွင်ႈယေႃး ဢေႃႈ။ 16မိူဝ်ႈ ၼၼ်ႉ၊ၸဝ်ႈ ယေႇသု၊ၶိုၼ်း ႁွတ်ႈထိုင် ၵႃႈတီႈ ဝဵင်း ၼႃႇၸရႅတ်ႈ၊တီႈ ဢၼ် မၼ်းၸဝ်ႈ ယႂ်ႇမႃး ၼၼ်ႉ သေလႄႈ၊ၵႃႈ ၼင်ႇ ဢၼ် မၼ်းၸဝ်ႈ ယၢမ်ႈ ႁဵတ်း ၼၼ်ႉ ၼႂ်း ဝၼ်းၵမ်သိၼ် မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး ဢေႃႈ။ မၼ်းၸဝ်ႈ လုၵ်ႉၸုၵ်း ႁႂ်ႈလႆႈ ၽတ်းဢၢၼ်ႇ ၵျၢမ်းလိၵ်ႈ လႄႈ၊- 17ႁပ်ႉ ၶၢမ်ႇ ဢဝ် ပပ်ႉ ၵျၢမ်းလိၵ်ႈ ပရေႃးၽႅတ်ႈဢိသႃႇယႃႉ၊ဢေႃႈ။ မၼ်းၸဝ်ႈ ၽုၺ်ႇ လိတ်ႈ ၵဵၼ်လိၵ်ႈ တြႃး လႄႈ၊ထူပ်းၺႃး ၵႂၢမ်း ဢၼ် တႅမ်ႈ ဝႆႉ ဝႃႈ၊- 18"ဝိၺိၺ်ႇ ထႃႇဝရႃႉ ၽြႃး တႄႇ ယူႇ ၵႃႈၼိူဝ် ၵဝ် ဢေႃႈ။ မၼ်းၸဝ်ႈ လိူၵ်ႈ ဢဝ် ၵဝ် ႁႂ်ႈ ၵဝ် လႆႈ ႁေႃးတြႃး သဵင် ၶၢဝ်ႇ ဢၼ် လီ တီႈ ၵူၼ်းၽၢၼ် တင်းလၢႆ ဢေႃႈ။ မၼ်းၸဝ်ႈ ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ႁေႃး မွၵ်ႇလၢတ်ႈ တြႃး တၢင်း ဢၼ် လွတ်ႈလႅဝ်း၊တီႈ ၶဝ် ၸိူဝ်း ဢၼ် ၶင် ဝႆႉ တင်းလၢႆ၊ ႁႂ်ႈလႆႈ ၽုၺ်ႇ ပိုတ်ႇ ဢၼ်လႅင်း ပၼ် တီႈ ၶဝ် ၸိူဝ်း ဢၼ် တႃမွတ်ႇ တင်းလၢႆ၊ ႁႂ်ႈလႆႈ ၵႄႇသႄႇ ၶဝ် ၸိူဝ်း ဢၼ် လႆႈ ၶၢမ်ႇ တဵၵ်းငႅၼ်း တင်းလၢႆ။ 19ဢိၵ်ႇတင်း ႁႂ်ႈလႆႈ ၵျေႃႇၺႃႇ မွၵ်ႇလၢတ်ႈ လွင်ႈ ၶိင်ႇၵႃႇလႃႉ ဢၼ် ထႃႇဝရႃႉ ၽြႃး တၵ်း လႆႈ ပၼ် မၢင်ႇၵလႃႇ ဢေႃႈ၊" ဢၼ် ဝႃႈ ၼင်ႇ ၼႆ ၼၼ်ႉ ဢေႃႈ။ 20ၸဝ်ႈ ယေႇသု၊ၶိုၼ်း ႁမ်း ၵဵၼ် ၽိုၼ်လိၵ်ႈတြႃး ၼၼ်ႉ ယဝ်ႉ ၸင်ႇ ဢၢပ်ႈပၼ် တီႈ ၵူၼ်း ပႂ်ႉ ၸရွပ်ႈ ႁေႃးတြႃး ၼၼ်ႉ သေလႄႈ ၼင်ႈ ယူႇ ဢေႃႈ။ ၵူၼ်း ၸိူဝ်း ဢၼ် မီး ယူႇ ၼႂ်း ၸရွပ်ႈ ႁေႃးတြႃး တင်းသဵင်ႈတင်းလူင် ဢွၼ်ၵၼ် ပၵ်း တႃ တူၺ်း မၼ်းၸဝ်ႈ ယူႇ ဢေႃႈ။- 21မၼ်းၸဝ်ႈ ၸင်ႇ လၢတ်ႈ တီႈ ၶဝ် လႄႈ ဝႃႈ၊ "ၵႂၢမ်း တြႃး ပုၵ်ႈ ဢၼ် သူ လႆႈ ငိၼ်း ၵႃႈ ၼင်ႇ ဢၼ် ၽတ်းဢၢၼ်ႇ ၵႂႃႇ ၼႆႉ ပျေႉၸုမ်ႇ ၼႂ်း ဝၼ်း မိူဝ်ႈၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၶဝ် တင်းသဵင်ႈ ဢွၼ်ၵၼ် ယွင်ႈယေႃး ဢၢမ်း ဢေႃး ၶေႃႈၵႂၢမ်း ဢၼ် လီ ဢၼ် ဝၢၼ်၊ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ လႄႈ လၢတ်ႈ ဝႃႈ၊ "မၼ်း ပဵၼ် လုၵ်ႈၸၢႆး ယူဝ်းသႅပ်ႈ၊ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵဝ် ႁု သေႇၶျႃႇ လွင်ႈ ဢၼ် သူ တၵ်း ဢဝ် တင်း ထုင်း ၵႂၢမ်း ဢၼ် ဝႃႈ၊ 'မေႃယႃ႟၊ယႃ တူဝ်ၸဝ်ႈၵဝ်ႇ တႃႉ၊' ဢၼ် ဝႃႈ ၼၼ်ႉ လၢတ်ႈ တီႈ ၵဝ် ဢမ်ႇၵႃး၊သမ်ႉ တၵ်း လၢတ်ႈ ထႅင်ႈ လႄႈ ဝႃႈ၊ 'ၵႃႈ ၼင်ႇ ဢၼ် ႁဝ်း လႆႈ ငိၼ်း လွင်ႈ ဢၼ် မႂ်း ႁဵတ်း ၵႃႈၼႂ်း ဝဵင်း ၵပိူဝ်ႇၼေႇဢုမ်ႇ၊ပုၼ်ႉ တင်းသဵင်ႈတင်းလူင် ၼၼ်ႉ ၸိုင်၊ၵႃႈၼႂ်း ဝဵင်း တူဝ်ၸဝ်ႈၵဝ်ႇ ၼႆႉ ၵေႃႈ ႁဵတ်း သေၵမ်း တႃႉ၊' ဝႃႈ ၼင်ႇ ၼႆ ဢမၢၼ်ႇၶၼ်ပဵၼ် ယဝ်ႉ။- 24ၼႂ်းဝႃႈၼၼ် သေၵေႃႈ ၵဝ် ဝႃႈ တီႈ ၸႂ်ႈ မၼ်း ၸမ်ႉ၊ပရေႃးၽႅတ်ႈ ပႃး လႂ် သေၵေႃႈ ဢမ်ႇ လႆႈၼႃႈလႆႈတႃ ၵႃႈၼႂ်း ဝဵင်း တူဝ်ၸဝ်ႈၵဝ်ႇ။- 25ၸၢမ်း ထွမ်ႇ တူၺ်း ၵဝ် သေၵမ်း။ ၼႂ်း ၸူဝ်ႈပၢၼ် ပရေႃးၽႅတ်ႈ ဢေးလိယႃႉ၊ၼၼ်ႉ၊ၼႂ်း မိူင်း ဢိသရေး၊ၼႆႉ၊မီး မႄႈမၢႆႈ ၼမ်ၼႃႇ ဢမၢၼ်ႇၶၼ်ပဵၼ် ဢေႃႈ။ ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၽႃႉလႅင်ႉ သၢမ် ပီ ပၢႆ ႁူၵ်း လိူၼ် လႄႈ ၶဝ်ႈၵႃႈမၢၵ်ႇပႅင်း ၼႃ ၵူႈ ဝၢၼ်ႈ ၵူႈ မိူင်း ၼၼ်ႉ၊- 26ဢေးလိယႃႉ၊ယင်း ဢမ်ႇ လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇၸူး ၶဝ် ၼၼ်ႉ သေၵေႃႉသေၵူၼ်း လႄႈ ၵူၺ်း လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇၸူး မႄႈမၢႆႈ ၵေႃႉ ၼိုင်ႈ ဢၼ် ပဵၼ် ၵူၼ်း ဝဵင်း ၸႃႇရိပ်ႉတႃႉ၊ဢိူင်ႇ ၸိတုၼ်ႇ၊ပုၼ်ႉ ဢေႃႈ။- 27မိူၼ်ၼင်ႇ ၼၼ် ၼႂ်း ၸူဝ်ႈပၢၼ် ပရေႃးၽႅတ်ႈ ဢေးလိသႄး၊ၼၼ်ႉ ၵေႃႈ၊ၼႂ်း မိူင်း ဢိသရေး၊ၼႆႉ မီး ၵူၼ်းတုတ်ႈ ၼမ်ၼႃႇ သေၵေႃႈ ၵူၼ်း သုရိ၊ဢၼ် လႆႈ ၸိုဝ်ႈ ၼေႇမၼ်ႇ၊ၵေႃႉလဵဝ် ၵူၺ်း လႆႈ ႁွတ်ႈ တၢင်း ဢၼ် မူတ်းသႂ် ဢေႃႈ၊" ဝႃႈ ၼင်ႇ ၼႆ ဢေႃႈ။ 28မိူဝ်ႈ ဢၼ် ၵူၼ်း တင်းလၢႆ ၸိူဝ်း ဢၼ် မီး ၼႂ်း ၸရွပ်ႈ ႁေႃးတြႃး လႆႈ ငိၼ်း ၸိုင်၊ဢွၵ်ႇ တေႃးသႃႉ လႄႈ၊- 29ဢွၼ်ၵၼ် တိုတ်ႉၸၼ် မၼ်းၸဝ်ႈ ဢွၵ်ႇ ၵႂႃႇ ၵႃႈတီႈ ၼွၵ်ႈ ဝဵင်း၊ဢဝ် ၶိုၼ်ႈ ၵႂႃႇ ၵႃႈတီႈ ပၢႆၸိၵ်း လွႆ ဢၼ် ဝဵင်း ၶဝ် တႄႇ ဝႆႉ ၼၼ်ႉ ႁႂ်ႈလႆႈ တွၵ်ႈ ဢီး မၼ်းၸဝ်ႈ တူၵ်း ႁိုၵ်း ဢေႃႈ။- 30ၵူၺ်းၵႃႈ၊မၼ်းၸဝ်ႈ လတ်း ၶဝ်ႈ ၵႄႈ ၶဝ် ဢွၵ်ႇ ၵႂႃႇ သေ ဢေႃႈ။ 31လိုၼ်း ၼၼ်ႉ၊ၸဝ်ႈ ယေႇသု၊ၵႂႃႇ ႁွတ်ႈထိုင် ဝဵင်း ၵပိူဝ်ႇၼေႇဢုမ်ႇ၊မိူင်း ၵႃႇလိလႄး၊သေယဝ်ႉ၊တီႈ ၼၼ်ႈ မၼ်းၸဝ်ႈ သင်ႇ သွၼ်ပၼ် တီႈ ၵူၼ်း တင်းလၢႆ ၼႂ်း ဝၼ်းၵမ်သိၼ် ဢေႃႈ။- 32ပိူဝ်ႈ ဢၼ် ၼမ်ႉ ၵႂၢမ်း မၼ်းၸဝ်ႈ ပႃး ဢႃႇၼႃႇ တၼ်းၶူဝ်း လႄႈ ၵူၼ်း ၸိူဝ်း ၼၼ်ႉ ဢၢမ်း ၶေႃႈၵႂၢမ်း ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ ၼႃႇ လူင်လၢင် ဢေႃႈ။- 33တီႈ ၼႂ်း ၸရွပ်ႈ ႁေႃးတြႃး ၼၼ်ႉ မီး ၵူၼ်း ၵေႃႉ ၼိုင်ႈ ဢၼ် ၽိူဝ်ႉ ၶဝ်ႈ ဝႆႉ လႄႈ၊မၼ်း ပၢဝ်ႇ သႅၼ်ႇ သဵင် ႁႅင်း ၼႃႇ လႄႈ ဝႃႈ၊- 34"ဢူဝ်း၊ယေႇသု၊ၵူၼ်း ဝဵင်း ၼႃႇၸရႅတ်ႈ၊႟။ ၸဝ်ႈ ၸၢပ်ႈသႅင်ႇ ၵၼ် တင်း ႁဝ်း ၵႃႈသင် ၶႃႈ။ ၸဝ်ႈ မႃး ႁႂ်ႈလႆႈ ယႃႉ ၵဝ်း ႁဝ်းၶႃႈ ၶႃႈ ႁိုဝ်း။ ၸဝ်ႈ ပဵၼ် ၽူႈလႂ် ၵဝ်ၶႃႈ ႁုၸၵ်း ဢေႃႈ။ ၸဝ်ႈ ပဵၼ် ၵူၼ်း မူတ်းၸၢင်ႇ ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ၸဝ်ႈ ယေႇသု၊ၸင်ႇ ပူင်ဢမိင်ႉ တီႈ မၼ်း လႄႈ ဝႃႈ၊ "တဵတ်ႇ တႃႉ။ ဢွၵ်ႇ သေ ၵႃႈၼႂ်း မၼ်း ၵႂႃႇ တႃႉ၊" ဝႃႈ ၼင်ႇ ၼႆ လႄႈ၊ၽိူဝ်ႉ ၼၼ်ႉ ႁႂ်ႈ ၵေႃႉ ၼၼ်ႉ လူမ်ႉ ပႅတ်ႈ ၽၢႆႇၼႃႈ ၵူၼ်း တင်းလၢႆ သေယဝ်ႉ၊ယင်း ဢမ်ႇ ႁဵတ်း ၽေး ႁဵတ်း တၢမ်ႇ တီႈ ၵေႃႉ ၼၼ်ႉ ၵႃႈသင် လႄႈ ဢွၵ်ႇ ၵႂႃႇ ဢေႃႈ။ 36ၵူၼ်း တင်းလၢႆ ၵေႃႈ ဢၢမ်း ၼႃႇ လႄႈ ၶဝ် ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၵႂၢမ်း ၼႆႉ ပဵၼ် ၵႂၢမ်း ၸိူဝ်ႉ ၼင်ႇ ႁိုဝ်။ ၵေႃႉ ၼႆႉ ပႃး တင်း ဢႃႇၼႃႇ တၼ်းၶူဝ်း သေယဝ်ႉ၊ပူင်ဢမိင်ႉ တီႈ ၽိူဝ်ႉ တီႈ ၽီ တင်းလၢႆ လႄႈ၊ၶဝ် ၵေႃႈ ဢွၵ်ႇ ၵႂႃႇ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 37ၶၢဝ်ႇငၢဝ်း လွင်ႈ မၼ်းၸဝ်ႈ ၼၼ်ႉ ၸွတ်ႇတူဝ်ႈ ၵႂႃႇ ၵႃႈတီႈ ဢိူင်ႇ ၼၼ်ႉ ၵူႈတီႈ ဢေႃႈ။ 38ၸဝ်ႈ ယေႇသု၊ဢွၵ်ႇ သေ ၸရွပ်ႈ ႁေႃးတြႃး သေယဝ်ႉ၊ၶဝ်ႈ ၵႂႃႇ ၵႃႈၼႂ်း ႁိူၼ်း သိမုၼ်ႇ၊ဢေႃႈ။ မႄႈဢွၵ်ႇၼၢႆး သိမုၼ်ႇ၊ၼၼ်ႉ ၼၢဝ် ႁႅင်း ၼႃႇ လႄႈ၊ၶဝ် မွၵ်ႇလၢတ်ႈ လွင်ႈ မၼ်း တီႈ မၼ်းၸဝ်ႈ ဢေႃႈ။- 39မၼ်းၸဝ်ႈ ၵႂႃႇ ၸုၵ်း ၵႃႈတီႈ ႁိမ်း ၵူႇ မၼ်း လႄႈ ပူင်ဢမိင်ႉ တီႈ တၢင်း ၼၢဝ် ၼၼ်ႉ ႁႂ်ႈ ဢွၵ်ႇ သေ ၵႃႈၼႂ်း တူဝ် မၼ်း ၵႂႃႇ ဢေႃႈ။ တၢင်း ၼၢဝ် ၼၼ်ႉ ဢွၵ်ႇ ၵႂႃႇ လႄႈ မၼ်း ၵေႃႈ လုၵ်ႉ ၵမ်းလဵဝ် သေ ႁဵတ်းၵၢၼ် ၶၢမ်ႇၶႅၵ်ႇ တီႈ ၶႅၵ်ႇ ဢေႃႈ။ 40ဝၢႆးသေ ၵၢင်ဝၼ်းတူၵ်း ယဝ်ႉ ၸိုင်၊ၵူၼ်း ၼမ်ၼႃႇ ဢဝ် ၵေႃႉသႄႈ ၶဝ် ၸိူဝ်း ဢၼ် ၼၢဝ် လႄႈ မီး တၢင်းၶႆႈတၢင်းပဵၼ် ၵူႈၸိူဝ်ႉၵူႈမဵဝ်း မႃး ၸူး တီႈ မၼ်းၸဝ်ႈ ဢေႃႈ။ မၼ်းၸဝ်ႈ ၵေႃႈ ဢဝ် မိုဝ်း တၢင်ႇ ၵႃႈၼိူဝ် ၶဝ် ၵူႈ ၵေႃႉ ႁႂ်ႈ တၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 41ၽီႁၢႆႉ တင်းလၢႆ ၵေႃႈ ဢွၵ်ႇ သေ ၵႃႈၼႂ်း ၵူၼ်း ၼမ်ၼႃႇ လႄႈ ႁွင်ႉသႅၼ်ႇ ဝႃႈ၊ "ၸဝ်ႈႁဝ်း ပဵၼ် လုၵ်ႈၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ပိူဝ်ႈ ဢၼ် ၶဝ် ႁုၸၵ်း မၼ်းၸဝ်ႈ ပဵၼ် ၸဝ်ႈ ၶရိၸ်ႈ၊လႄႈ မၼ်းၸဝ်ႈ ႁၢမ်ႈတၢပ်ႈ ၶဝ်၊ၼင်ႇ ႁိုဝ် ၶဝ် တၵ်း ဢမ်ႇ လႆႈ မွၵ်ႇလၢတ်ႈ တီႈ ပိူၼ်ႈ ၼၼ်ႉ ဢေႃႈ။ 42မိူဝ်ႈ ဢၼ် မိူင်းလႅင်း မႃး ၸိုင်၊ၸဝ်ႈ ယေႇသု၊ဢွၵ်ႇ ဝဵင်း ၵႂႃႇၸူး ၵႃႈတီႈ ဢၼ် ဢမ်ႇ မီး ၵူၼ်း ၼၼ်ႉ တီႈ ၼိုင်ႈ ဢေႃႈ။ ၵူၼ်း တင်းလၢႆ ၸွမ်း ႁႃ မၼ်းၸဝ်ႈ လႄႈ မိူဝ်ႈ ဢၼ် ထူပ်း ႁၼ် ၼၼ်ႉ ၼင်ႇ ႁိုဝ် မၼ်းၸဝ်ႈ တၵ်း ဢမ်ႇ ၽၢတ်ႇ ယၢၼ် ၶဝ် ၵႂႃႇ ၸိုင်၊ၶဝ် ဢွၼ်ၵၼ် တွင်းပၢၼ်ႇ မၼ်းၸဝ်ႈ ဢေႃႈ။- 43ၵူၺ်းၵႃႈ၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် တၵ်း လႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ၸၢပ်ႈသႅင်ႇ ၵၼ် တင်း မိူင်းၽြႃးပဵၼ်ၸဝ်ႈ တီႈ ၼႂ်း ဝၢၼ်ႈ ၼႂ်း ဝဵင်း တၢင်ႇတီႈ တၢင်ႇ လႅၼ် ၼင်ႇၵဝ်ႇ၊ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ ၵဝ် မႃး ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 44ပိူဝ်ႈ ၼႆ လႄႈ မၼ်းၸဝ်ႈ ႁေႃးတြႃး ၵႃႈၼႂ်း ၸရွပ်ႈ ႁေႃးတြႃး တင်းလၢႆ ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း ယုတႃႉ၊ဢေႃႈ။
Copyright
Learn More


text:
1ပိူဝ်ႈ ၼႆ လႄႈ ဢွၼ်ၵၼ် ဝႆႉ ပႅတ်ႈ ဝၢင်း ပႅတ်ႈ လွင်ႈတၢင်း ဢၼ် ပဵၼ် ၵေႃႇၸႃႉ ငဝ်ႈႁၢၵ်ႈ ၼႂ်း ၽႃႇသႃႇ ၶရိၸ်ႈယၢၼ်ႇ ၼၼ်ႉ သေလႄႈ ဢွၼ်ၵၼ် ၶိုၼ်ႈ ပႃႈၼႃႈ ႁႂ်ႈ ႁွတ်ႈထိုင် တၢင်း ဢၼ် ပဵၼ် ၵူၼ်းလူင် ဢၼ် ထူၼ်ႈ ဢၼ် ၵႄႇ ၼၼ်ႉ တႃႉ ႁဝ်း။ ႁဝ်း ဢမ်ႇ ထုၵ်ႇလီ ၶိုၼ်း တႄႇ ငဝ်ႈႁၢၵ်ႈ ဢၼ် ဝႃႈ၊တၢင်း ဢၼ် ပိၼ်ႇၸႂ် သေ တၢင်းၵမ် တၢင်းၵျၢင်ႉ ဢၼ် ၵႂႃႇ ထိုင် တီႈ တၢင်းတၢႆ၊တၢင်း ဢၼ် ယုမ်ႇမၢတ်ႈ ၽြႃးပဵၼ်ၸဝ်ႈ၊- 2တၢင်း ဢၼ် သွၼ် ဢဝ် လွင်ႈ ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ၊ မၢင်ႇၵလႃႇ တၢင်ႇ မိုဝ်း၊တၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း၊ဢိၵ်ႇတင်း တၢင်း ဢၼ် ၸီႇယၢင်ႇ ထႃႇဝရႃႉ ၸိူဝ်း ၼၼ်ႉ တႃႉ။- 3ပေႃး ဝႃႈ ၽြႃးပဵၼ်ၸဝ်ႈ ပၼ် ဢၶႂၢင်ႉ ၸိုင်၊ႁဝ်း ဢွၼ်ၵၼ် ၶိုၼ်ႈ ၵႂႃႇ ပႃႈၼႃႈ တႃႉ။ ၼႆႉ ၸမ်ႉ၊မၼ်း ပဵၼ် တၢင်း ဢၼ် ႁဝ်း တေ ႁဵတ်း ဢေႃႈ။ 4ႁဝ်း တေ ပႃး ဢဝ် ၶဝ် ၸိူဝ်း ဢၼ် တၢင်းယုမ်ႇမၢတ်ႈ လုလႅဝ် ၵႂႃႇ ၼၼ်ႉ မႃး ၶိုၼ်း သေ၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး လႆႈ ၸိူဝ်ႉ ၼင်ႇ ႁိုဝ်။ ၶဝ် ၼၼ်ႉ လႆႈ ႁွတ်ႈထိုင် ၵႃႈတီႈ ဢၼ် လႅင်း ၽြႃးပဵၼ်ၸဝ်ႈ ပွၵ်ႈ ၼိုင်ႈ ယဝ်ႉ လႄႈ လႆႈ ၸိမ်းတူၺ်း သု ၵျေးၸူး ၵၢင်ႁၢဝ် သေယဝ်ႉ၊လႆႈ ၶၢမ်ႇ ဢဝ် ဢမူၺ်ႇ ဝိၺိၺ်ႇ မူတ်းၸၢင်ႇ ၸဝ်ႈ ယဝ်ႉ ယဝ်ႉ။- 5ၶဝ် ယၢမ်ႈ ၸိမ်းတူၺ်း ၵႂၢမ်း တြႃး ဢၼ် လီ ဢၼ် ငၢမ်း ၽြႃးပဵၼ်ၸဝ်ႈ၊ဢိၵ်ႇတင်း တၼ်းၶူဝ်း ၶိင်ႇၵႃႇလႃႉ ဢၼ် တၵ်း မႃး ၼၼ်ႉ ယဝ်ႉ ယဝ်ႉ ဢေႃႈ။- 6ၶဝ် သမ်ႉ ၽွၵ်ႈပျၢၼ်ႇ သေ ၵႃႈတီႈ တၢင်းယုမ်ႇမၢတ်ႈ ၶဝ် ၼၼ်ႉ လႄႈ ၵမ်းလိုၼ်း ၶဝ် တၵ်း ဢမ်ႇ ၶိုၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး လႆႈ ထႅင်ႈ၊ၵွပ်ႈပိူဝ်ႈ ၶဝ် တေ ဢဝ် လုၵ်ႈၽြႃးပဵၼ်ၸဝ်ႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ထႅင်ႈ လႄႈ ႁဵတ်း ႁႂ်ႈ မၼ်းၸဝ်ႈ လႆႈ ၶၢမ်ႇ တၢင်း ဢၼ် လူလၢႆ သႄႉသွမ်း ၼၼ်ႉ ဢေႃႈ။ 7လွင်ႈ မၼ်း ၸမ်ႉ၊လိၼ် ဢၼ် ၵိၼ် ၼမ်ႉၽူၼ် ဢၼ် တူၵ်း သႂ်ႇ ၵႃႈၼိူဝ် မၼ်း ၶိူဝ်းၶိူဝ်း ယႂ်းယႂ်း သေလႄႈ ၸၢင်ႈ ႁႂ်ႈ တူၼ်ႈ ၽၵ်း ယိူဝ်ႈ ၽၵ်း ၶဵဝ် ယႂ်ႇမႃး ပုၼ်ႈ ဢၵျူဝ်း ၶဝ် ၸိူဝ်း ဢၼ် ၽုၵ်ႇသွမ်ႈ ၼၼ်ႉ ၶၢမ်ႇ ဢဝ် တၢင်းလီ မၢင်ႇၵလႃႇ ၵႃႈတီႈ ၽြႃးပဵၼ်ၸဝ်ႈ ဢေႃႈ။- 8ၵူၺ်းၵႃႈ၊သင် ဝႃႈ လိၼ် ၼၼ်ႉ ၸၢင်ႈ ႁႂ်ႈ တူၼ်ႈၼၢမ်၊ဢိၵ်ႇတင်း တူၼ်ႈဝင် တင်းလၢႆ ယႂ်ႇမႃး ၵူၺ်း ၸိုင်၊မၼ်း ဢမ်ႇ ပွင်ႇလွင်ႈ ၵႃႈသင်။ မၼ်း ယင်း တေ လႆႈ ၶၢမ်ႇ ၽေး တုၵ်ႉၶႃႉ ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ လႄႈ၊လိုၼ်းသုတ်း ၼၼ်ႉ တေ လႆႈ ၶၢမ်ႇ တၢင်း ဢၼ် ၽႆး တုတ်ႇ ပႅတ်ႈ ဢေႃႈ။ 9ပိၵ်ႉသမ်ႉ ႁဝ်း လၢတ်ႈ ၸိူဝ်ႉ ၼင်ႇ ၼႆ သေၵေႃႈ၊ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ႁဝ်း တမ်းၸႂ် တမ်း ၶေႃး လူၺ်ႈ လွင်ႈ သူ ယူႇ ဢေႃႈ။ ႁဝ်း ႁု လွင်ႈ ဢၼ် သူ မီး မၢင်ႇၵလႃႇ ဢၼ် ယဵင်ႈၶႅၼ်း လီ ဢၼ် ၸၢပ်ႈသႅင်ႇ ၵၼ် တင်း တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ယူႇ ဢေႃႈ။- 10လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢမ်ႇ ႁဵတ်း တၢင်း ဢၼ် ဢမ်ႇတြႃး ၼၼ်ႉ ဢေႃႈ။ မၼ်းၸဝ်ႈ ဢမ်ႇ လူင် ဢမ်ႇ လိုမ်း တၢင်းႁဵတ်း သူ၊ဢိၵ်ႇတင်း တၢင်းႁၵ်ႉ မႅတ်ႈတႃႇ သူ၊ဢၼ် သူ ထွၵ်ႈလူၺ်ႈ ၸိုဝ်ႈသဵင် ၸဝ်ႈ သေလႄႈ ၼႄပျႃး ၼႂ်း တၢင်း ဢၼ် သူ ၸွႆႈထႅမ် တီႈ ၵူၼ်း မူတ်းၸၢင်ႇ တင်းလၢႆ ဢၼ် ပူၼ်ႉမႃး ယဝ်ႉ ၼၼ်ႉ တေႃႈလဵဝ် ၼႆႉ သူ ယင်း သိုပ်ႇ ႁဵတ်း ယူႇ ၼၼ်ႉ။- 11ဢၼ် ႁဝ်း ၶႂ်ႈ ႁဵတ်း ၼႃႇ ၼႃႇ ၼၼ်ႉ ၸမ်ႉ၊ၶႂ်ႈႁႂ်ႈ သူ ၵူႈ ၵေႃႉ တၵ်း မီး ဝိရိယႃႉ ပႃးၸႂ် ပႃး ၶေႃး တေႃႇထိုင် တီႈသုတ်း၊ၼင်ႇ ႁိုဝ် တၢင်း ဢၼ် သူ မုင်ႈထႃႈ မွင်းထႃႈ တင်းလၢႆ၊တၵ်း ဢွင်ႇ မႅင်ႇ ထၢင်ႇသႃး မႃး ဢမၢၼ်ႇၶၼ်ပဵၼ် ၼၼ်ႉ ဢေႃႈ။- 12ႁဝ်း ဢမ်ႇ ၶႂ်ႈႁႂ်ႈ သူ ၶၢၼ်ႉ ဢိူၼ် လႄႈ၊ၶႂ်ႈႁႂ်ႈ သူ ၵမ်ၵျၢင်ႉ မိူၼ် ၶဝ် ၸိူဝ်း ဢၼ် ယုမ်ႇမၢတ်ႈ လႄႈ ယိူၼ်ႉၶၢမ်ႇ သေယဝ်ႉ၊လႆႈ ၶၢမ်ႇ ဢဝ် ဢမူၺ်ႇ ၵတိ ၽြႃးပဵၼ်ၸဝ်ႈ ၼၼ်ႉ ဢေႃႈ။ 13မိူဝ်ႈ ဢၼ် ၽြႃးပဵၼ်ၸဝ်ႈ ဝႆႉၵတိ တေႃႇ ဢႃႇပြႃႇႁၢမ်ႇ၊ၼၼ်ႉ ၸိုင်၊ၸွမ်း လူၺ်ႈ ဢမ်ႇ မီး ၸဝ်ႈ ဢၼ် ယႂ်ႇ မျၢတ်ႈ ၼႃႇ သေ မၼ်းၸဝ်ႈ၊ပုၼ်ႈ တၵ်း ၵၢဝ်ႇတိူင်ႇ ၵၢဝ်ႇဝႃႈ ၼၼ်ႉ လႄႈ မၼ်းၸဝ်ႈ ဢဝ် တူဝ်ၸဝ်ႈၵဝ်ႇ သေယဝ်ႉ၊ၵၢဝ်ႇတိူင်ႇ လႄႈ ဝႃႈ၊- 14"ၵဝ် တၵ်း ပၼ်တၢင်းလီ တီႈ မႂ်း၊ဢိၵ်ႇတင်း ႁႂ်ႈ ၸိူဝ်ႉၶိူဝ်း မႂ်း ၼမ် ၵိုၼ်း မႃး ဢမၢၼ်ႇၶၼ်ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 15ၼင်ႇ ၼၼ် လႄႈ ဢၼ် ဢႃႇပြႃႇႁၢမ်ႇ၊ယိူၼ်ႉၸႂ် ပႂ်ႉထႃႈ ၼၼ်ႉ၊မၼ်း လႆႈ ႁပ်ႉ ၶၢမ်ႇ ဢဝ် ၵတိ ၸဝ်ႈ ၼၼ်ႉ ဢေႃႈ။- 16ၵူၼ်း ႁဝ်း ၸၢင်ႈ ဢဝ် ၵေႃႉ ဢၼ် ယႂ်ႇ မျၢတ်ႈ သေ တူဝ်ၸဝ်ႈၵဝ်ႇ သေၵေႃႉၵေႃႉ သေလႄႈ တိူင်ႇ ဝႃႈ ဢေႃႈ။ တၢင်း ဢၼ် တိူင်ႇ ဝႃႈ ၼၼ်ႉ၊ႁဵတ်း ႁႂ်ႈ တၢင်း ဢၼ် ၶဝ် တွပ်ႇထဵင် ၵၼ် ၼၼ်ႉ ထၢတ်ႇယဵၼ် ဢေႃႈ။- 17ၽြႃးပဵၼ်ၸဝ်ႈ ၶႂ်ႈ ၼႄပျႃး လွင်ႈ တၢင်းၵျၢမ်ႇတၢင်းပွင် မၼ်းၸဝ်ႈ ဢၼ် ဢမ်ႇ တွၼ်ႉ ၽွၵ်ႈပျၢၼ်ႇ ၶိုၼ်း လႆႈ သေပွၵ်ႈ ၼၼ်ႉ တီႈ ၶဝ် ၸိူဝ်း ဢၼ် လႆႈ ႁပ်ႉ ၵတိ မၼ်းၸဝ်ႈ တင်းလၢႆ လႄႈ မၼ်းၸဝ်ႈ ၸင်ႇ ဝႆႉၵတိ လူၺ်ႈ တၢင်း ဢၼ် တိူင်ႇ ဝႃႈ ဢေႃႈ။- 18လွင်ႈတၢင်း ဢၼ် ၽြႃးပဵၼ်ၸဝ်ႈ ဢမ်ႇ ၶၢႆႉပုတ်ႈ၊ဢမ်ႇ ၽွၵ်ႈပျၢၼ်ႇ ၶိုၼ်း လႆႈ၊ဢိၵ်ႇတင်း လွင်ႈတၢင်း ဢၼ် မၼ်းၸဝ်ႈ ဢမ်ႇ ဢဝ် တင်း မုသႃႇ ပႅတ်ႉလႅၼ် ဝႃႈၼႆ၊မီး သွင် ပိူင် ၼႆႉ ယဝ်ႉ။ ပိူဝ်ႈ ၼႆ လႄႈ ႁဝ်း ၸိူဝ်း ဢၼ် လႆႈ သွၼ်ႈ ႁူမ်ႈၽူၺ်း မၼ်းၸဝ်ႈ ၼႆႉ၊တၵ်း လႆႈ တၢင်း ဢၼ် သၢၵ်ႈသႃႇ ဢၼ် ယႂ်ႇ ၼႃႇ ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ယိပ်းၵမ် ဢဝ် တၢင်း ဢၼ် မုင်ႈထႃႈ မွင်းထႃႈ ဢၼ် မီး ဝႆႉ၊ပႃႈၼႃႈ ႁဝ်း ၼၼ်ႉ မၼ်ႈ မၼ်ႈၶိူင်ႇ ၶိူင်ႇ ဢေႃႈ။- 19ႁဝ်း မီး တၢင်း ဢၼ် မုင်ႈထႃႈ မွင်းထႃႈ ၼၼ်ႉ မိူၼ် ၸိူဝ်ႉ ၼင်ႇ ၶေႃ လဵၵ်း ဢၼ် ၶတ်း ႁိူဝ်း ဢၼ် ႁႂ်ႈ ၸႂ် ႁဝ်း မၼ်ႈၶိူင်ႇ လႄႈ ငဝ်ႈ မၼ်း ၵွင်ႉ ဝႆႉ၊မၼ်ႈ မၼ်ႈၵိုမ်း ၵိုမ်း တၢင်းၼႂ်း ၽႃႈၵင်ႈ ထႃႇၼႃႉ မူတ်းၸၢင်ႇ ပုၼ်ႉ ဢေႃႈ။- 20ၸဝ်ႈ ယေႇသု၊ပဵၼ် ၽူႈတၢင်တူဝ် ႁဝ်း သေလႄႈ လႆႈ ၶဝ်ႈ ၵႂႃႇ ၵႃႈၼႂ်း ၼၼ်ႉ ဢွၼ်တၢင်း ႁဝ်း သေယဝ်ႉ၊လႆႈ ပဵၼ် ၶုၼ် ယဵၸ်ႈပရေႃးႁဵၵ်ႈ ထႃႇဝရႃႉ၊ၵႃႈၼႂ်း ဢရႃႇ မေႇလၶိၸေႇတႅၵ်ႈ၊ယဝ်ႉ ဢေႃႈ။
Copyright
Learn More


text:
1မိူဝ်ႈ ဢၼ် ပဵၼ် ဝၼ်း ပွႆး ပဵၼ်ႇတေႇၵုၵ်ႉတေႇ၊ၸိုင်၊ၶဝ် ၸိူဝ်း ဢၼ် ယုမ်ႇမၢတ်ႈ တင်းသဵင်ႈတင်းလူင်၊ဢွၼ်ၵၼ် ၸုတုမ် ယူႇ တီႈ ၼိုင်ႈ ဢေႃႈ။- 2မိူဝ်ႈ ၼၼ်ႉ ၵမ်းလဵဝ်၊သဵင် ဢၼ် မိူၼ် သဵင် လူမ်း ၽိဝ် ႁုင် လုၵ်ႉ ၵႃႈတီႈ ၵၢင်ႁၢဝ် ပေႃႇမႃး၊တဵမ် ႁိူၼ်း ဢၼ် ၶဝ် ၼင်ႈ ယူႇ ၼၼ်ႉ ဝႆႉ ဢေႃႈ။- 3ၶဝ် လႆႈ ႁၼ် ဢၼ် မိူၼ် ၸိူဝ်ႉ ၼင်ႇ ပဵဝ်ၽႆး ၼမ်ၼႃႇ ၽုတ်း မႃး ၽႄႈ ဢွၵ်ႇ ၵႂႃႇ ၸပ်း ၵႃႈၼိူဝ် ၶဝ်၊ႁင်း ၽႂ် ႁင်း မၼ်း ဢေႃႈ။- 4ၶဝ် ၼၼ်ႉ၊တင်းသဵင်ႈတင်းလူင် ပျေႉၸုမ်ႇ တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ လႄႈ ဝိၺိၺ်ႇ ၸဝ်ႈ ႁဵတ်း ႁႂ်ႈ ၶဝ် ၸၢင်ႈ မေႃ လၢတ်ႈ ၼႂ်း ၵႂၢမ်း ၽႃႇသႃႇ တၢင်ႇၸိူဝ်ႉတၢင်ႇၶိူဝ်း တင်းလၢႆ ဢေႃႈ။ 5မိူဝ်ႈ ယၢမ်း ၼၼ်ႉ ၵူၼ်း မဵဝ်း ၵျူး၊ဢၼ် ယုမ်ႇမၢတ်ႈ ၵူဝ်ယမ် ၽြႃးပဵၼ်ၸဝ်ႈ လႄႈ လုၵ်ႉ သေ ၵႃႈတီႈ တၢင်ႇ ဝၢၼ်ႈ တၢင်ႇ ဝဵင်း၊ၼႂ်း လေႃးၵႃႉ ၵူႈတီႈၵူႈလႅၼ် ၼၼ်ႉ မႃး မီး ယူႇ ၼႂ်း ဝဵင်း ယေႇရုသလႅမ်ႇ၊ဢေႃႈ။- 6မိူဝ်ႈ ဢၼ် ၶဝ် ၸိူဝ်း ၼၼ်ႉ၊လႆႈ ငိၼ်း သဵင် ၼၼ်ႉ ၸိုင်၊ၵူၼ်း ၼမ်ၼႃႇ ၸုတုမ် ၵၼ် မႃး ဢေႃႈ။ ၶဝ် ဢွၼ်ၵၼ် ၵႂင်ၸႂ် ယုင်ႈၸႂ် ၵွပ်ႈပိူဝ်ႈ ၶဝ် လႆႈ ငိၼ်း တပႄးၸဝ်ႈ တင်းလၢႆ၊ႁေႃးလၢတ်ႈ တြႃး ၼႂ်း ၵႂၢမ်း ၽႃႇသႃႇ ၶဝ် ၸိူဝ်း ဢၼ် လႆႈ ငိၼ်း ႁင်း ၽႂ် ႁင်း မၼ်း ယူႇ ၼၼ်ႉ ဢေႃႈ။- 7ၼႂ်း တၢင်း ဢၼ် ၶဝ် ယင်း ယုင်ႈၸႂ် ၵႂင်ၸႂ် လႄႈ ဢၢမ်း ၼႃႇ လူင်လၢင် ၼၼ်ႉ ၶဝ် လၢတ်ႈ လႄႈ ဝႃႈ၊ "ၵူၼ်း ၸိူဝ်း ဢၼ် ႁေႃးလၢတ်ႈ ၸိူဝ်ႉ ၼင်ႇ ၼႆ ယူႇ ၼႆႉ၊ပဵၼ် ၵူၼ်း မဵဝ်း ၵႃႇလိလႄး၊ဢမ်ႇၸႂ်ႈ ႁိုဝ်း။- 8သမ်ႉ ပဵၼ် ၸိူဝ်ႉ ၼင်ႇ ႁိုဝ် လႄႈ ႁဝ်း လႆႈ ငိၼ်း ပဵၼ် ၵႂၢမ်း ၽႃႇသႃႇ မဵဝ်း ႁဝ်း ဝႆႉ၊ႁင်း ၽႂ် ႁင်း မၼ်း ၼင်ႇ ႁိုဝ်။- 9ႁဝ်း ၸိူဝ်း ၼႆႉ၊ပဵၼ် ၵူၼ်း မဵဝ်း ပႃႇထိ၊တင်း မိူင်း မေႇတိ၊တင်း မိူင်း ဢေႇလမ်ႇ၊တင်း မိူင်း မေႇသူဝ်ႇပူဝ်ႇတေးမီးယႃး၊တင်း မိူင်း ယုတႃႉ၊တင်း မိူင်း ၵပ်ႉပတေႃးၵိ၊တင်း မိူင်း ပွၼ်ႇတု၊တင်း မိူင်း ဢႃႇသိ၊- 10တင်း မိူင်း ၽႃႇရုၵိ၊တင်း မိူင်း ပမ်ႇပုလိ၊တင်း မိူင်း ဢေးၵျိပ်ႉ၊တင်းလၢႆ တင်း ၵူၼ်းဝၢၼ်ႈၼွၵ်ႈ ၼႃးပၢင်ႇ မိူင်း လိပ်ႉပီးယႃး၊ဢၼ် ၸမ် ၵၼ် တင်း ဝဵင်း ၵုရေႇၼေႇ၊ၸိူဝ်း ၼၼ်ႉ ဢေႃႈ။- 11ႁဝ်း ၵမ်ႈၽွင်ႈ ယင်း ပဵၼ် ၵူၼ်း ဝဵင်း ရူဝ်းမႃႉ၊ၸႃႉၸဵမ် ၵူၼ်း မဵဝ်း ၵျူး၊တင်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ဢၼ် လႆႈ ၶဝ်ႈ သႃႇသၼႃႇ ၵျူး၊မႃး ဢိၵ်ႇတင်း ႁဝ်း ၸိူဝ်း ဢၼ် လုၵ်ႉ သေ ၵႃႈတီႈ၊ၵုၼ် ၵရေႇတေႇ၊ဢိၵ်ႇတင်း မိူင်း ဢရေးပီးယႃး၊မႃး ၸိူဝ်း ၼႆႉ လႆႈ ငိၼ်း ၶဝ် ႁေႃးလၢတ်ႈ လူၺ်ႈ ၵႂၢမ်း ၽႃႇသႃႇ ႁဝ်း ၵူႈၶိူဝ်းၶိူဝ်း၊ဢၼ် ႁေႃးလၢတ်ႈ လွင်ႈတၢင်း ဢၼ် ယႂ်ႇ ဢၼ် မျၢတ်ႈ၊ဢၼ် ၽြႃးပဵၼ်ၸဝ်ႈ ပွင်ႁဵတ်း ၼၼ်ႉ ယူႇ ယဝ်ႉ၊" ဝႃႈ ၼင်ႇ ၼႆ ဢေႃႈ။- 12ၶဝ် ဢၢမ်း ၼႃႇ လူင်လၢင် လႄႈ ဢမ်ႇ ၸၢင်ႈ ပွင်ႇ ၸၢင်ႈ လႅင်း သေယဝ်ႉ၊ၶဝ် ၼင်ႇ ၵၼ် ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ၊တွင်ႈထၢမ် တီႈ ၵၼ် လႄႈ ဝႃႈ၊ "လွင်ႈတၢင်း ၼႆႉ ပဵၼ် ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ယူႇ ဢေႃႈ။ 13ၵူၺ်းၵႃႈ၊မီး ၵူၼ်း ၵမ်ႈၽွင်ႈ သႄႉသွမ်း တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၶဝ် မဝ်းလဝ်ႈ ဢိူဝ်း၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ပေႇတရု၊လုၵ်ႉၸုၵ်း လူၺ်ႈ ၵၼ် တင်း တမၢၼ်ႇၸဝ်ႈ သိပ်း ဢဵတ်း ပႃး လႄႈ ဢဝ် တင်း သဵင် ဢၼ် ယႂ်ႇ ၼႃႇ ႁေႃးလၢတ်ႈ ၵႃႈတီႈ မူႇၵူၼ်း လႄႈ ဝႃႈ၊ "ပီႈၼွင်ႉ ၵျူး၊ၶဝ် ဢိၵ်ႇတင်း သူ ၸိူဝ်း ဢၼ် ယူႇ ၼႂ်း ဝဵင်း ယေႇရုသလႅမ်ႇ၊တင်းသဵင်ႈတင်းလူင် ၶဝ်႟။ ထွမ်ႇဢဝ် ၵဝ်ၶႃႈ သေၵမ်း။ လွင်ႈတၢင်း ၼႆႉ၊ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ႁႂ်ႈ ၵဝ်ၶႃႈ လႆႈ လၢတ်ႈၼႄ ပၼ် သေၵမ်း ၶႃႈ။- 15ၶိင်ႇ ယၢမ်း ၼႆႉ ပဵၼ် ၵၢင် ၼႂ် ၵဝ်ႈ မွင်း လႄႈ ၶဝ် ၸိူဝ်း ၼႆႉ ဢမ်ႇ မဝ်းလဝ်ႈ ၸိူဝ်ႉ ၼင်ႇ ဢၼ် သူ ထၢင်ႇ ပဵၼ် ၼၼ်ႉ ၶႃႈ။- 16လွင်ႈ ၼႆႉ ၸမ်ႉ၊ပဵၼ် ၸွမ်း ၵႃႈ ၼင်ႇ ဢၼ် ၵႂၢမ်း ပရေႃးၽႅတ်ႈယူဝ်းဢေႇလႃႉ၊ႁေႃးလၢတ်ႈ ဝႆႉ လႄႈ ဝႃႈ။ 17"'ၽြႃးပဵၼ်ၸဝ်ႈ လၢတ်ႈ ဝႆႉ လႄႈ ဝႃႈ၊ ၼႂ်း ၶိင်ႇၵႃႇလႃႉ လိုၼ်းသုတ်း ၼၼ်ႉ တၵ်း လႆႈ ပဵၼ် မႃး ၸမ်ႉ၊ ၵဝ် တၵ်း ပၼ် ဝိၺိၺ်ႇ ၵဝ် ၵႃႈၼိူဝ် မဵဝ်း ၵူၼ်း ၵူႈမဵဝ်း ဢေႃႈ။ လုၵ်ႈလၢင်း သူ တၵ်း ဢဝ် တင်း ၺၢၼ်ႇ ပရေႃးၽႅတ်ႈ ႁေႃးလၢတ်ႈ ဢေႃႈ။ ၵူၼ်းၼုမ်ႇ ၵူၼ်း ၵမ် သူ တၵ်း လႆႈ ႁၼ် ၼိမိၵ်ႈ လၢၵ်ႈၶၼႃႇ ဢေႃႈ။ ၵူၼ်းထဝ်ႈ ၵူၼ်းၵႄႇ သူ ၵေႃႈ တၵ်း လႆႈ ၼွၼ်းၽၼ်ႁၼ် ၼိမိၵ်ႈ တင်းလၢႆ ဢေႃႈ။ 18ၸႂ်ႈ တႄႉ။ ၼႂ်း ဝၼ်း ၼၼ်ႉ ၵဝ် တၵ်း ပၼ် ဝိၺိၺ်ႇ ၵဝ်၊ ၵႃႈၼိူဝ် ၶႃႈ ၵူၼ်းၸၢႆး ၶႃႈ ၵူၼ်းယိင်း ၵဝ် တင်းလၢႆ လႄႈ ၶဝ် ၵေႃႈ တၵ်း ဢဝ် တင်း ၺၢၼ်ႇ ပရေႃးၽႅတ်ႈ လႄႈ ႁေႃးလၢတ်ႈ ဢေႃႈ။ 19ၵဝ် တၵ်း ႁဵတ်း ၼႄ မဵဝ်း ဢၼ် လီဢၢမ်း ၵႃႈၼိူဝ် ၽႃႉၵၢင်ႁၢဝ်၊ ဢိၵ်ႇတင်း ၼိမိၵ်ႈ ဢၼ် လီဢၢမ်း ၵႃႈၼိူဝ် လိၼ်မိူင်း ၼႆႉ ဢေႃႈ။ တၢင်း ဢၼ် ပဵၼ် လိူတ်ႈ ပဵၼ် ယၢင်၊ပဵၼ် မုၵ်ႉၽႆး ပဵဝ်ၽႆး တင်း တၢင်း ဢၼ် ပဵၼ် ၵႂၼ်း ၽႆး လႂ်။ 20တႃဝၼ်း တၵ်း လပ်းသိင်ႇ ၵႂႃႇ ၽိတ်း ၽိတ်း လႄႈ၊ လိူၼ် ၵေႃႈ တၵ်း လႅင် ၸၢင်း ႁၢင်း ထၢၼ်ႈပေႃး မိူၼ် လိူတ်ႈ ၵႂႃႇ၊ ၼႂ်း ၸူဝ်ႈ ဢၼ် ဝၼ်း ထွတ်ႈ ဝၼ်း မျၢတ်ႈ လူင် ထႃႇဝရႃႉ ၽြႃး၊ဢမ်ႇ ပႆ ႁွတ်ႈမႃး ၼၼ်ႉ ဢေႃႈ။ 21မိူဝ်ႈ ၼၼ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၵၢဝ်ႇႁႃ ဢေႁႃ ထႃႇဝရႃႉ ၽြႃး၊ ပုၼ်ႈ တၢင်း ဢၼ် တၵ်း မႃႉၸႃႉ ၸွႆႈထႅမ် ၼၼ်ႉ၊ ၵေႃႉ ၼၼ်ႉ တၵ်း လွတ်ႈ ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ ဢေႃႈ။ 22"ပိူဝ်ႈ ၼႆ လႄႈ ပီႈၼွင်ႉ ၸိူဝ်ႉၶိူဝ်း ဢိသရေး၊ၶဝ်႟။ ထွမ်ႇငိၼ်း ဢဝ် ၵႂၢမ်း ၼႆႉ ၸေးၸေး တႃႉ။ ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼႆႉ၊လႆႈ ၶၢမ်ႇ တၢင်း ဢၼ် ဢႃႇၼႃႇ တၼ်းၶူဝ်း ၽြႃးပဵၼ်ၸဝ်ႈ၊ၶၢမ်ႇသၢၵ်ႈသေႇ ဝႆႉ၊ၽၢႆႇၼႃႈ သူ ထၢင်ႇထၢင်ႇသႃးသႃး၊ၵႃႈၼႂ်း တၢင်း ဢၼ် ၽြႃးပဵၼ်ၸဝ်ႈ ဢဝ် မၼ်းၸဝ်ႈ ၼၼ်ႉ သေလႄႈ ပွင်ႁဵတ်း ၼိမိၵ်ႈ ဢၼ် လီဢၢမ်း၊ဢိၵ်ႇတင်း တၼ်းၶူဝ်း ဢၼ် လၢၵ်ႇလၢႆး ယဝ်ႉ။ ၵွပ်ႈပိူဝ်ႈ လွင်ႈတၢင်း ၼႆႉ တင်းသဵင်ႈတင်းလူင်၊ႁဵတ်း ပဵၼ် သိုဝ်ႈ ၼႃႈ တႂ်ႈတႃ သူ မူတ်း မူတ်း လႄႈ သူ ႁုႁၼ် ယူႇ ယဝ်ႉ။- 23ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မၵ်းၶၢၼ်း ဝႆႉ ၼၼ်ႉ၊မၼ်းၸဝ်ႈ ဢဝ် ၸဝ်ႈ ယေႇသု၊ဢၢပ်ႈပၼ် တီႈ သူ သေလႄႈ သူ ၵေႃႈ၊ၸႂ်ႉ ၶဝ် ၸိူဝ်း ဢၼ် ဢမ်ႇတြႃး ၼၼ်ႉ၊တွၵ်ႇ မၼ်းၸဝ်ႈ ဝႆႉ ၵႃႈၼိူဝ် သဝ်မႆႉဝႃးမိုဝ်း လႄႈ ဢဝ် မၼ်းၸဝ်ႈ တၢႆ ယဝ်ႉ။- 24ၵူၺ်းၵႃႈ၊ၽြႃးပဵၼ်ၸဝ်ႈ သမ်ႉ ႁႂ်ႈ မၼ်းၸဝ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး သေလႄႈ ပွႆႇ ႁႂ်ႈ မၼ်းၸဝ်ႈ လွတ်ႈ သေ ၵႃႈတီႈ တၼ်းၶူဝ်း တၢင်းတၢႆ၊ပိူဝ်ႈ ဢၼ် ၶုၼ် မရၼႃႉ ဢမ်ႇ ၸၢင်ႈ မတ်ႉၽုၵ်ႇ မၼ်းၸဝ်ႈ ဝႆႉ လႆႈ ၼၼ်ႉ ဢေႃႈ။- 25ပိူဝ်ႈ ၼႆ လႄႈ တႃႇဝိတ်ႈ၊တႅမ်ႈ ဝႆႉ လွင်ႈ မၼ်းၸဝ်ႈ လႄႈ ဝႃႈ၊ "'ၵဝ် ၸမ်ႉ၊ႁၼ် ထႃႇဝရႃႉ ၽြႃး သိုဝ်ႈ ၼႃႈ တႂ်ႈတႃ တႃႇသေႇ ဢမ်ႇထၢတ်ႇ ဢေႃႈ။ မၼ်းၸဝ်ႈ မီး ယူႇ ၽၢႆႇ ၶႂႃ ၵဝ် လႄႈ ၵဝ် ဢမ်ႇ လႆႈ ႁွတ်ႈထိုင် တၢင်း ဢၼ် ၵူဝ်ႁႄ ၸႂ် သၼ်ႇ။ 26ပိူဝ်ႈ ၼႆ လႄႈ ႁူဝ်ၸႂ် ၵဝ် ပၢင်ႇ ၸိုၼ်ႈ ဢေႃႈ။ ၵႂၢမ်း ၵဝ် ၵေႃႈ သႂၢင်ႇ သိူဝ်း ဢေႃႈ။ လိူဝ် သေ ၼၼ်ႉ၊ၵဝ် ဢၼ် ပဵၼ် ၵူၼ်း ဢၼ် ၸၢင်ႈ လု ၸၢင်ႈ လႅဝ် ၼႆႉ ၵေႃႈ၊ ၵွပ်ႈပိူဝ်ႈ တၢင်း ဢၼ် မုင်ႈထႃႈ မွင်းထႃႈ လႄႈ တၵ်း လႆႈ လိုဝ်ႈ ၸႂ် ဢေႃႈ။ 27ၸဝ်ႈႁဝ်း တၵ်း ဢမ်ႇ ပိၼ်ႈ ဢမ်ႇ ပႅတ်ႈ ဝိၺိၺ်ႇ ၵဝ်ၶႃႈ ဝႆႉ ၵႃႈၼႂ်း မိူင်း မရၼႃႉ တီႈၶႃႈ။ တီႈ ၵူၼ်း မူတ်းၸၢင်ႇ ၸဝ်ႈႁဝ်း ၼၼ်ႉ ၵေႃႈ၊ ၸဝ်ႈႁဝ်း တၵ်း ဢမ်ႇ ႁႂ်ႈလႆႈ တူႇၼဝ်ႈ ၵႃႈၼႂ်း ပႃႇႁဵဝ်ႈ တီႈၶႃႈ။ 28ၸဝ်ႈႁဝ်း ၼႄ ပၼ် သဵၼ်ႈတၢင်း သူင်ႇ ထိုင် တီႈ ဢၼ် ဢသၢၵ်ႈလိပ်း လႄႈ တၢင်း ဢၼ် ၵဝ်ၶႃႈ လႆႈ ယူႇ သိုဝ်ႈ ၼႃႈ တႂ်ႈတႃ ၸဝ်ႈႁဝ်း ၼၼ်ႉ၊ ႁဵတ်း ႁႂ်ႈ ၵဝ်ၶႃႈ သိူဝ်း ၸူမ်း တီႈၶႃႈ ဢေႃႈ၊' ဝႃႈ ၼင်ႇ ၼႆ ဝႆႉ ဢေႃႈ။ 29"ပီႈၼွင်ႉ ၶဝ်႟။ ၵဝ် တၵ်း မွၵ်ႇလၢတ်ႈ လွင်ႈ ပူႇမွၼ်ႇ ႁဝ်း တႃႇဝိတ်ႈ၊ၼၼ်ႉ၊သၢင်း သၢင်း လၢင်း လၢင်း တီႈ သူ လူးၵွၼ်ႇ ဢေႃႈ။ မၼ်း တၢႆ ၵႂႃႇ ယဝ်ႉ လႄႈ ဢဝ် ၽင် ဝႆႉ ယဝ်ႉ ဢေႃႈ။ ၶုမ်ပႃႇႁဵဝ်ႈ မၼ်း မီး ယူႇ တီႈ ႁဝ်း တေႃႇထိုင်ႁွတ်ႈ ဝၼ်း မိူဝ်ႈ ၼႆႉ ဢေႃႈ။- 30ၸွမ်း လူၺ်ႈ မၼ်း ပဵၼ် ပရေႃးၽႅတ်ႈ ၵေႃႉ ၼိုင်ႈ လႄႈ ႁုႁၼ် လွင်ႈတၢင်း ဢၼ် ၽြႃးပဵၼ်ၸဝ်ႈ၊မီး ၵႂၢမ်း ၵတိ ဢၼ် ၸိုဝ်ႈ ဢၼ် ၸႂ်ႈ ဝႃႈ ဝႆႉ တီႈ မၼ်း၊လူၺ်ႈ လွင်ႈ ဢၼ် မၼ်းၸဝ်ႈ တၵ်း လႆႈ ယုၵ်ႉ တၢင်ႇ ဝႆႉ၊ၶုၼ်ႁေႃၶမ်း ပႃး ၼိုင်ႈ ၵႃႈၼႂ်း ၸိူဝ်ႉၶိူဝ်း မၼ်း ၼင်ႈ ၵႃႈၼိူဝ် ပလၢင်ႇ မၼ်း ၼၼ်ႉ ဢေႃႈ။- 31တႃႇဝိတ်ႈ၊ၼၼ်ႉ၊ယင်း ႁု ထႃႈ လႄႈ ႁေႃးလၢတ်ႈ ဝႆႉ၊လွင်ႈ ၸဝ်ႈ ၶရိၸ်ႈ တၵ်း လုၵ်ႉ ၶိုၼ်းလိပ်း ၼၼ်ႉ လႄႈ ဝႃႈ၊ "'ဝိၺိၺ်ႇ မၼ်းၸဝ်ႈ ၼၼ်ႉ၊ဢမ်ႇ လႆႈ ပႅတ်ႈ ဝႆႉ ၵႃႈၼႂ်း မိူင်း မရၼႃႉ၊ ၼိူဝ်ႉ မၼ်းၸဝ်ႈ ၵေႃႈ ဢမ်ႇ လႆႈ တူႇ လႆႈ ၼဝ်ႈ ၵႃႈတီႈ ၼႂ်း ၶုမ်ပႃႇႁဵဝ်ႈ၊' ဝႃႈ ၼင်ႇ ၼႆ ဢေႃႈ။- 32ၸဝ်ႈ ယေႇသု၊ၼၼ်ႉ၊ၽြႃးပဵၼ်ၸဝ်ႈ ႁႂ်ႈ မၼ်းၸဝ်ႈ လုၵ်ႉ ၶိုၼ်းလိပ်း ယဝ်ႉ လႄႈ ႁဝ်း ၵႃႈမီး ၼႆႉ၊လႆႈ ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ ဢေႃႈ။- 33မၼ်းၸဝ်ႈ ၸိုင်၊လႆႈ ၶၢမ်ႇ ယွင်ႈ ဢဝ် ဝႆႉ ၵႃႈတီႈ ၽၢႆႇ ၶႂႃ မိုဝ်း ၽြႃးပဵၼ်ၸဝ်ႈ ဢၼ် ပဵၼ် ပေႃႈၸဝ်ႈ ၼၼ်ႉ သေယဝ်ႉ၊လႆႈ ၶၢမ်ႇ ဢဝ် ဝိၺိၺ်ႇ ဢၼ် မူတ်းၸၢင်ႇ ၸဝ်ႈ၊မႅၼ်ႈ ၼင်ႇ ဢၼ် ၵတိ ၸဝ်ႈ မီး ဝႆႉ ၼၼ်ႉ ယဝ်ႉ။ ၵႃႈ ဢၼ် သူ လႆႈ ႁု ငိၼ်း မိူဝ်ႈလဵဝ် ၼႆႉ ပဵၼ် သူး ၵျေးၸူး တၢင်းလီ ဢၼ် မၼ်းၸဝ်ႈ ပၼ် ၵႃႈၼိူဝ် ႁဝ်း ၼၼ်ႉ ယဝ်ႉ။- 34လွင်ႈ မၼ်း ၸမ်ႉ၊တႃႇဝိတ်ႈ၊ပဵၼ် ၵေႃႉ ဢၼ် လႆႈ ၶိုၼ်ႈ ၵႂႃႇ ၵႃႈၼိူဝ် ၵၢင်ႁၢဝ် ပုၼ်ႉ ဢမ်ႇၸႂ်ႈ လႄႈ မၼ်း ၸင်ႇ လၢတ်ႈ လႄႈ ဝႃႈ၊ 'ထႃႇဝရႃႉ ၽြႃး လၢတ်ႈ တီႈ ၸဝ်ႈ ၵဝ်ၶႃႈ လႄႈ ဝႃႈ၊ ၼင်ႈ ၵႃႈတီႈ ၽၢႆႇ ၶႂႃ ၵဝ် ၼႆႉ။ 35တေႃႇထိုင်ႁွတ်ႈ ၵဝ် ဢဝ် ရၢၼ်ႇသူႇ မႂ်း တင်းလၢႆ၊ တမ်း ပႃႈ တႂ်ႈ တိၼ် မႂ်း ႁႂ်ႈလႆႈ ပဵၼ် တီႈ တၢင်ႇ တိၼ် မႂ်း ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။ 36"ၵွပ်ႈပိူဝ်ႈ လွင်ႈတၢင်း ၼႆႉ လႄႈ ႁႂ်ႈ မဵဝ်း ၸိူဝ်ႉၶိူဝ်း ဢိသရေး၊တင်းသဵင်ႈတင်းလူင်၊ႁု မၢတ်ႈ ထၢင်ႇထၢင်ႇသႃးသႃး လွင်ႈ ၸဝ်ႈ ယေႇသု၊ဢၼ် သူ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ၼႆႉ၊ပဵၼ် ၸဝ်ႈ ဢၼ် ၽြႃးပဵၼ်ၸဝ်ႈ ယုၵ်ႉ တၢင်ႇ ဝႆႉ၊ႁႂ်ႈ ပဵၼ် ၸဝ်ႈ ပဵၼ် ၸွမ် ဢိၵ်ႇတင်း ၼႂ်း ဢရႃႇ ၸဝ်ႈ ၶရိၸ်ႈ၊ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။- 37မိူဝ်ႈ ဢၼ် ၵူၼ်း တင်းလၢႆ လႆႈ ငိၼ်း ၼၼ်ႉ ၸိုင်၊မီး ႁူဝ်ၸႂ် ဢၼ် မႆႈႁွၼ်ႉ ၼႃႇ လႄႈ ဢွၼ်ၵၼ် တွင်ႈထၢမ် ပေႇတရု၊တင်း တမၢၼ်ႇၸဝ်ႈ တၢင်ႇၵေႃႉ ၸိူဝ်း ၼၼ်ႉ လႄႈ ဝႃႈ၊ "ပီႈၼွင်ႉ ၶဝ်႟။ ႁဝ်းၶႃႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 38ပေႇတရု၊ၶိုၼ်း လၢတ်ႈ လႄႈ ဝႃႈ၊ "ပုၼ်ႈ လွင်ႈ ၼင်ႇ ႁိုဝ် သူ တၵ်း လွတ်ႈ ဢပျတ်ႈ ၸိုင်၊သူ ဢွၼ်ၵၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သေယဝ်ႉ၊ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼႂ်း ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ဢပျတ်ႈ သူ တၵ်း လႆႈ လွတ်ႈ လႄႈ သူ တၵ်း လႆႈ ႁပ်ႉ ၶၢမ်ႇ ဢဝ် သူး၊ဢၼ် ပဵၼ် ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။- 39လွင်ႈ မၼ်း ၸမ်ႉ၊ၵတိ ၸဝ်ႈ ၼၼ်ႉ၊ဝႆႉ ပုၼ်ႈ သူ တင်း လုၵ်ႈလၢင်း သူ၊ဢိၵ်ႇတင်း ၵူၼ်း ၸိူဝ်း ဢၼ် မီး တီႈ ၵႆ တင်းသဵင်ႈတင်းလူင် ဢၼ် ဝႃႈ၊ၵႃႈ ဢၼ် ၽြႃးပဵၼ်ၸဝ်ႈ ႁဝ်း ထႃႇဝရႃႉ ၽြႃး ႁွင်ႉ ဢဝ် ဝႆႉ၊ပုၼ်ႈ မၼ်းၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ပေႇတရု၊ၶၢမ်ႇသၢၵ်ႈသေႇ လွင်ႈ ၸိူဝ်း ၼႆႉ ၵူၺ်းဢမ်ႇၵႃး၊ယင်း ဢဝ် တင်း ၵႂၢမ်း တၢင်ႇၸိူဝ်ႉ တၢင်ႇဢၼ် ၼမ်ၼႃႇ တိုၵ်းယူင်း ၶဝ် လႄႈ ဝႃႈ၊ "ၵႄႇသႄႇ ဢဝ် တူဝ်ၸဝ်ႈၵဝ်ႇ သေ ၵႃႈတီႈ ဢပျတ်ႈ တၢမ်ႇ၊ဢၼ် ႁွတ်ႈထိုင် ၵႃႈတီႈ ၶဝ် ၸိူဝ်း ဢၼ် ၸႂ်ၵူတ်ႉ ၸႂ်ငေႃး ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။- 41ၵူၼ်း ၼမ်ၼႃႇ ယုမ်ႇမၢတ်ႈ တြႃး ၸဝ်ႈ ဢၼ် ပေႇတရု၊ႁေႃးလၢတ်ႈ ၼၼ်ႉ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢေႃႈ။ ၼႂ်း ဝၼ်း ၼၼ်ႉ၊ၵူၼ်း သၢမ် ႁဵင် ၸမ် ၸမ် ၶဝ်ႈပႃး မႃး ၼႂ်း ၽုင် မူႇ ၸုမ်း ဢေႃႈ။- 42ၶဝ် ၼၼ်ႉ၊ဢွၼ်ၵၼ် သွၼ် ဢဝ် တီႈ တမၢၼ်ႇၸဝ်ႈ တင်းလၢႆ ယူႇ၊ၶဝ်ႈပႃး ၼႂ်း တၢင်း ဢၼ် ႁဵတ်း မုၵ်ႉ ႁဵတ်း ၸိူဝ်း ယူႇ၊ၼင်ႇ ၵၼ် ၵၼ် ၽႄမႅင်ႇ တၢင်းၵိၼ် တီႈ ၵၼ် ယူႇ၊ဢိၵ်ႇတင်း ႁဵတ်း ပထၼႃႇ သူးတွင်း ယူႇ တႃႇသေႇ ဢေႃႈ။ 43တမၢၼ်ႇၸဝ်ႈ တင်းလၢႆ၊ႁဵတ်း ၼႄ ၼိမိၵ်ႈ လၢၵ်ႈၶၼႃႇ တၢင်း ဢၼ် လီဢၢမ်း ၼမ်ၼႃႇ လႄႈ ၵူႈၵေႃႉၵူႈၵူၼ်း ၵူဝ်ယမ် ၽြႃးပဵၼ်ၸဝ်ႈ ၼႃႇ ဢေႃႈ။- 44ၶဝ် ၸိူဝ်း ဢၼ် ယုမ်ႇမၢတ်ႈ တင်းသဵင်ႈတင်းလူင် ၼၼ်ႉ ၵေႃႈ၊ႁဵတ်း မုၵ်ႉ ႁဵတ်း ၸိူဝ်း ယူႇ လူၺ်ႈ ၵၼ် ၶိူဝ်းၶိူဝ်း လႄႈ ဢဝ် ၶူဝ်းလဵင်း ၵႃႈမီး ႁူမ်ႈ ၵၼ် ၸၢႆႇ မႅင်ႇ ပၼ် ၵၼ် ယူႇ ဢေႃႈ။- 45ၶဝ် ၶၢႆ ဢုၵ်ႉၸႃႇ ၶူဝ်းလဵင်း ဢၼ် ၶဝ် ပိူင်ႇ ႁင်း ၽႂ် ႁင်း မၼ်း ၸိူဝ်း ၼၼ်ႉ လႄႈ ဢဝ် ငိုၼ်း ၼၼ်ႉ ၽႄမႅင်ႇ ပၼ် တီႈ ၵၼ် ၸွမ်း ၵႃႈ ၼင်ႇ ဢၼ် ၽႂ် လူဝ်ႇ ႁင်း ၽႂ် ႁင်း မၼ်း ၼၼ်ႉ ဢေႃႈ။- 46ၶဝ် ဢွၼ်ၵၼ် ၶိုၼ်ႈ ၵျွင်း ပိၵ်ႈမၢၼ်ႇ ၸဝ်ႈ၊ၸုတုမ် ၵၼ် ၵူႈ မိုဝ်ႉ ၵူႈဝၼ်း ယူႇ၊ၵိၼ် ၶဝ်ႈ ႁူမ်ႈ လူၺ်ႈ ၵၼ် ၵႃႈတီႈ ႁိူၼ်း ၶဝ် တင်း ႁူဝ်ၸႂ် ဢၼ် ၶၢဝ် သႂ် တင်း ၸႂ် ဢၼ် သႂၢင်ႇ သိူဝ်း ယူႇ၊- 47ဢွၼ်ၵၼ် ယွင်ႈယေႃး ၽြႃးပဵၼ်ၸဝ်ႈ ယူႇ လႄႈ လႆႈၼႃႈလႆႈတႃ ၵႃႈတီႈ ၽၢႆႇၼႃႈ ၵူၼ်း တင်းလၢႆ ယူႇ ဢေႃႈ။ ထႃႇဝရႃႉ ၽြႃး ယင်း ထၢပ်ႈ ထႅင်ႈ ပၼ် ၵူၼ်း ၸိူဝ်း ဢၼ် လႆႈ တၢင်း ဢၼ် ၵႄႇၶျွတ်ႈ ဢဝ် ၼၼ်ႉ၊တီႈ ၼႂ်း ၸိူဝ်းၸဝ်ႈ ၵူႈမိူဝ်ႈ ၵူႈဝၼ်း ယူႇ ဢေႃႈ။
Copyright
Learn More


text:
1ဝၢႆးသေ ၸဝ်ႈ ယေႇသု၊ႁေႃးလၢတ်ႈ တြႃး ၸိူဝ်း ၼႆႉ တင်းသဵင်ႈတင်းလူင် တီႈ ၵူၼ်း တင်းလၢႆ ယဝ်ႉ တူဝ်ႈ ယဝ်ႉ ၼၼ်ႉ၊မၼ်းၸဝ်ႈ ၶဝ်ႈ ၵႂႃႇ ၼႂ်း ဝဵင်း ၵပိူဝ်ႇၼေႇဢုမ်ႇ၊ဢေႃႈ။- 2ၶုၼ်သိုၵ်း ရူဝ်းမႃႉ၊ၵေႃႉ ၼိုင်ႈ မၼ်း မီး ၶႃႈ ဢၼ် မၼ်း ႁၵ်ႉ ၼႃႇ ၼၼ်ႉ လႄႈ ၶႃႈ ၼၼ်ႉ ပဵၼ် ၶႆႈ ပဵၼ် ၼၢဝ် ႁႅင်း ၼႃႇ ထၢၼ်ႈပေႃး ၸမ် တၵ်း တၢႆ ၼၼ်ႉ ဢေႃႈ။- 3မိူဝ်ႈ ဢၼ် ၶုၼ်သိုၵ်း ၼၼ်ႉ လႆႈ ငိၼ်း လွင်ႈ ၸဝ်ႈ ယေႇသု၊ၸိုင်၊မၼ်း ပွႆႇၸႂ်ႉ ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵူၼ်း မဵဝ်း ၵျူး၊ၶဝ် ၵႂႃႇ တွင်းပၢၼ်ႇ မၼ်းၸဝ်ႈ ႁႂ်ႈ မၼ်းၸဝ်ႈ မႃး ႁဵတ်း ႁႂ်ႈ တၢင်းၶႆႈတၢင်းပဵၼ် ၶႃႈ မၼ်း ၼၼ်ႉ ၸိုၼ်ႈ ႁၢႆ ဢေႃႈ။- 4ၶဝ် ၼၼ်ႉ ႁွတ်ႈမႃး ၵႃႈတီႈ မၼ်းၸဝ်ႈ သေယဝ်ႉ၊ႁွင်ႉ ပၢင်း မၼ်းၸဝ်ႈ လႄႈ ဝႃႈ၊ "ၶုၼ်သိုၵ်း ၵေႃႉ ၼႆႉ ပဵၼ် ၵေႃႉ ဢၼ် ထိူၵ်ႈၶၢမ်ႇ ဢဝ် ၵျေးၸူး ၸဝ်ႈ ဢၼ် ၸဝ်ႈႁဝ်း တေ ႁဵတ်း ပၼ် ၼၼ်ႉ တႄႉ ဢေႃႈ။- 5မၼ်း ႁၵ်ႉ ၵူၼ်း မဵဝ်း ႁဝ်းၶႃႈ လႄႈ ႁဵတ်း ပၼ် ဝႆႉ ၸရွပ်ႈ ႁေႃးတြႃး ပုၼ်ႈ ႁဝ်းၶႃႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊ၵေႃႈ ၸွမ်း ၶဝ် ၵႂႃႇ ဢေႃႈ။ မိူဝ်ႈ ဢၼ် ၸမ် တေ ႁွတ်ႈ ၽႅဝ် ႁိူၼ်း ၸိုင်၊ၶုၼ်သိုၵ်း ၼၼ်ႉ ပွႆႇၸႂ်ႉ ၵေႃႉသႄႈ မၼ်း မႃး ၸူး မၼ်းၸဝ်ႈ လႄႈ ႁႂ်ႈ လၢတ်ႈ ဝႃႈ၊ "ၸဝ်ႈႁဝ်း တီႈၶႃႈ။ ယႃႇပေ ႁႂ်ႈ ယၢပ်ႇၸႂ် ၸဝ်ႈႁဝ်း သေၵမ်း ၶႃႈ။ ၵဝ်ၶႃႈ ဢမ်ႇ ၵိုင်ႇ ဢမ်ႇ တၢၼ်ႇ ဢၼ် ၸဝ်ႈႁဝ်း တေ ၶဝ်ႈ ၵႃႈၼႂ်း ႁူမ်ႈၽူၺ်း ႁိူၼ်း ၵဝ်ၶႃႈ လႄႈ၊- 7ၵဝ်ၶႃႈ ထၢင်ႇ တူဝ် ၵဝ်ၶႃႈ ၵေႃႈ ဢမ်ႇ ၵိုင်ႇ ထူပ်းၺႃး ၸဝ်ႈႁဝ်း တီႈၶႃႈ ဢေႃႈ။ ၸဝ်ႈ ႁဝ်း ပူင်ဢမိင်ႉ ၶေႃႈ လဵဝ် ၵူၺ်း ၵေႃႈ၊တၢင်းၶႆႈတၢင်းပဵၼ် ၶႃႈ ၵဝ်ၶႃႈ တၵ်း ၸိုၼ်ႈ ႁၢႆ တီႈၶႃႈ ဢေႃႈ။- 8ၵဝ်ၶႃႈ ၼႆႉ လႆႈ ထၢမ်းၵၢၼ် တႂ်ႈ ၶုၼ်သိုၵ်းလူင် တင်းလၢႆ လႄႈ သမ်ႉ လႆႈ ဢုပ်ႉ ထိင်း လုၵ်ႈသိုၵ်း ၼမ်ၼႃႇ ဢေႃႈ။ ပေႃး ၵဝ်ၶႃႈ ပၼ် ဢမိင်ႉ တီႈ ၵူၼ်းသိုၵ်း ၵေႃႉ ၼိုင်ႈ လႄႈ ဝႃႈ၊ 'ၵႂႃႇ တႃႉ' ဝႃႈ ၼင်ႇ ၼႆ ၸိုင်၊မၼ်း လႆႈ ၵႂႃႇ ဢေႃႈ။ ပေႃး သမ်ႉ ပၼ် ဢမိင်ႉ တီႈ ၵူၼ်းသိုၵ်း တၢင်ႇၵေႃႉ လႄႈ ဝႃႈ၊ 'မႃး တႃႉ၊' ဝႃႈ ၼင်ႇ ၼႆ ၸိုင်၊မၼ်း လႆႈ မႃး ဢေႃႈ။ ပေႃး ၵဝ်ၶႃႈ ၸႂ်ႉ ၶႃႈ ၵဝ်ၶႃႈ လႄႈ ဝႃႈ၊ 'ႁဵတ်း ဢၼ် ၼႆႉ တႃႉ၊' ဝႃႈ ၼင်ႇ ၼႆ ၸိုင်၊မၼ်း လႆႈ ႁဵတ်း ဢေႃႈ၊" ဝႃႈ ၼင်ႇ ၼႆ ၶဝ် ၸိူဝ်း ၼၼ်ႉ လဝ်ႈလၢတ်ႈ ထိုင် မၼ်းၸဝ်ႈ ဢေႃႈ။ 9ၸဝ်ႈ ယေႇသု၊ၵေႃႈ မိူဝ်ႈ ဢၼ် ငိၼ်း ၵႂၢမ်း ၸိူဝ်ႉ ၼင်ႇ ၼႆ ၸိုင်၊ဢၢမ်း ၼႃႇ လႄႈ ဝၢႆႇ တူၺ်း ၵူၼ်း ၸိူဝ်း ဢၼ် ၸွမ်း မၼ်းၸဝ်ႈ မႃး ၸိူဝ်း ၼၼ်ႉ လႄႈ ဝႃႈ၊ "ၵဝ် ဝႃႈ ၸမ်ႉ၊တၢင်းယုမ်ႇမၢတ်ႈ ဢၼ် ႁႅင်း ယႂ်ႇ ထၢၼ်ႇ ၼႆႉ ၵဝ် ဢမ်ႇ ပႆႇ တွၼ်ႉ ႁၼ် ၵႃႈၼႂ်း ၵူၼ်း မဵဝ်း ဢိသရေး၊ၼႆႉ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ဢၼ် ၶဝ် ၸိူဝ်း ဢၼ် ၶုၼ်သိုၵ်း ပွႆႇၸႂ်ႉ မႃး ၸိူဝ်း ၼၼ်ႉ၊ၶိုၼ်း ႁွတ်ႈ ၽႅဝ် ႁိူၼ်း ၵႂႃႇ ၼၼ်ႉ ၸိုင်၊ၶဝ် လႆႈ ထူပ်း ႁၼ် ၶႃႈ ၵေႃႉ ၼၼ်ႉ သမ်ႉ ပေႃး ယူႇ လီ ဝႆႉ ယဝ်ႉ ဢေႃႈ။ 11ဝၢႆး ၼၼ်ႉ ထႅင်ႈ ဝၼ်း ၼိုင်ႈ ၸဝ်ႈ ယေႇသု၊ၵႂႃႇ ၵႃႈတီႈ ဝဵင်း ဢၼ် လႆႈ ၸိုဝ်ႈ ဝႃႈ၊ၼႃႇဢိၼႃႉ၊ပုၼ်ႉ လႄႈ တပႄးၸဝ်ႈ တင်းလၢႆ၊ဢိၵ်ႇတင်း ၵူၼ်း ၼမ်ၼႃႇ ၸွမ်း မၼ်းၸဝ်ႈ ၵႂႃႇ ဢေႃႈ။- 12မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၽႅဝ် ၵႂႃႇ ၵႃႈတီႈ ၽၵ်းတူ ဝဵင်း ယူႇ ၼၼ်ႉ ၸိုင်၊ၵူၼ်း ဢၼ် သူင်ႇ မႃႇသႃႇ ၽုင် ၼိုင်ႈ ဢွၵ်ႇ ဝဵင်း မႃး ယူႇ ဢေႃႈ။ ၵူၼ်းတၢႆ ၼၼ်ႉ ပဵၼ် လုၵ်ႈၸၢႆး လဵဝ် တီႈ မႄႈမၢႆႈ ၵေႃႉ ၼိုင်ႈ လႄႈ ၵူၼ်း ၼမ်ၼႃႇ ၸွမ်း သူင်ႇ မႃႇသႃႇ လူၺ်ႈ ၵၼ် တင်း မႄႈမၢႆႈ ၼၼ်ႉ ဢေႃႈ။- 13မိူဝ်ႈ ဢၼ် ၸဝ်ႈၽြႃး ႁၼ် မႄႈမၢႆႈ ၼၼ်ႉ ၸိုင်၊မီး ၸႂ် ဢၼ် ဢဵတ်းလူ ၼႃႇ လႄႈ လၢတ်ႈ တီႈ မၼ်း လႄႈ ဝႃႈ၊ "ယႃႇပေ ႁွင်ႉႁႆႈ ယဝ်ႉ၊" ဝႃႈ ၼင်ႇ ၼႆ သေယဝ်ႉ၊- 14ၵႂႃႇ လႄႈ ဢဝ် မိုဝ်း ယိပ်း တိူဝ်ႉ ၵွမ်ႇ ၸုင်း ၼၼ်ႉ ဢေႃႈ။ ၵူၼ်း ႁၢမ် ၸိူဝ်း ၼၼ်ႉ ၵေႃႈ ၵိုတ်းသဝ်း လႄႈ ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၸၢႆး ၼုမ်ႇ ဢွၼ်ႇ႟။ ၵဝ် မီး ဢမိင်ႉ တီႈ မႂ်း ၸမ်ႉ၊လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။- 15ၵူၼ်းတၢႆ ၼၼ်ႉ လုၵ်ႉ ၼင်ႈ လႄႈ လၢတ်ႈ ၵႂၢမ်း မႃး သေယဝ်ႉ၊ၸဝ်ႈ ယေႇသု၊ၸင်ႇ ဢဝ် ဢၢပ်ႈပၼ် တီႈ မႄႈ မၼ်း သေ ဢေႃႈ။ 16ၵူၼ်း ၸိူဝ်း ၼၼ်ႉ ၵူဝ်ႁႄ ၼႃႇ လႄႈ ဢွၼ်ၵၼ် ယွင်ႈယေႃး ၽြႃးပဵၼ်ၸဝ်ႈ လႄႈ ဝႃႈ၊ "ပရေႃးၽႅတ်ႈ ဢၼ် ယႂ်ႇ မျၢတ်ႈ ၼႃႇ ပေႃႇမႃး ၵႃႈၼႂ်း ႁဝ်း ယဝ်ႉ။ ထႃႇဝရႃႉ ၽြႃး ၵျွ မႃး လႄႇ မႃး ၸႂ်း ၵူၼ်း မဵဝ်း မၼ်းၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 17ၶၢဝ်ႇငၢဝ်း ၸဝ်ႈ ယေႇသု၊ၵေႃႈ ႁူင်ႁၢင်း ၸွတ်ႇတူဝ်ႈ ၵႂႃႇ ၵႃႈတီႈ ၼႂ်း မိူင်း ယုတႃႉ၊တင်း မိူင်း ဢိၵ်ႇတင်း မိူင်း ႁိမ်းႁွမ်း ၸိူဝ်း ၼၼ်ႉ ဢေႃႈ။ 18တပႄး သြႃႇ ယူဝ်းႁၢၼ်ႇ၊ၸိူဝ်း ၼၼ်ႉ ၵေႃႈ လၢတ်ႈၼႄ လွင်ႈတၢင်း ၸိူဝ်း ၼၼ်ႉ တီႈ သြႃႇ ၶဝ် ဢေႃႈ။- 19သြႃႇ ယူဝ်းႁၢၼ်ႇ၊ၸင်ႇ ႁွင်ႉ ဢဝ် တပႄး မၼ်း သွင် ၵေႃႉ သေယဝ်ႉ၊ပွႆႇၸႂ်ႉ ၵႂႃႇၸူး ၸဝ်ႈ ယေႇသု၊ႁႂ်ႈ ၶဝ် လဝ်ႈထၢမ် ဝႃႈ၊ "ၸဝ်ႈႁဝ်း ပဵၼ် ၸဝ်ႈ ဢၼ် တၵ်း ၵျွ မႃး ၼၼ်ႉ ၶႃႈ ႁိုဝ်း။ ဢမ်ႇၼၼ် လႄႈ ၶႃႈၸဝ်ႈႁဝ်း ၶဝ် တၵ်း လႆႈ မုင်ႈမွင်း တၢင်ႇ ၸဝ်ႈ တၢင်ႇ ပႃး ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 20မိူဝ်ႈ ဢၼ် ၶဝ် ႁွတ်ႈထိုင် ၵႃႈတီႈ ၸဝ်ႈ ယေႇသု၊ၸိုင်၊ၶဝ် လဝ်ႈထၢမ် လႄႈ ဝႃႈ၊ "သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ပွႆႇၸႂ်ႉ ႁဝ်းၶႃႈ သွင် ၵေႃႉ မႃး တီႈ ၸဝ်ႈႁဝ်း ႁႂ်ႈ လဝ်ႈထၢမ် တူၺ်း လႄႈ ဝႃႈ၊ 'ၸဝ်ႈႁဝ်း ပဵၼ် ၸဝ်ႈ ဢၼ် တၵ်း ၵျွ မႃး ၼၼ်ႉ ၶႃႈ ႁိုဝ်း။ ဢမ်ႇၼၼ် လႄႈ ၶႃႈၸဝ်ႈႁဝ်း ၶဝ် တၵ်း လႆႈ မုင်ႈမွင်း တၢင်ႇ ၸဝ်ႈ တၢင်ႇ ပႃး ၶႃႈ ႁိုဝ်း၊' ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 21ၽွင်းယၢမ်း ၼၼ်ႉ ၸဝ်ႈ ယေႇသု၊ပၼ် ၶျၢမ်းသႃႇ တၢင်း ဢၼ် ၸိုၼ်ႈ ႁၢႆ တီႈ ၶဝ် ၸိူဝ်း ဢၼ် မီး ယေႃးၵႃႇ တၢင်းၶႆႈတၢင်းပဵၼ် တင်းလၢႆ တင်း ၵူၼ်း ဢၼ် ၽိူဝ်ႉ ၶဝ်ႈ ၽီ ၶဝ်ႈ တင်းလၢႆ ယူႇ လႄႈ၊ပၼ် ဢၼ်လႅင်း မၢၵ်ႇတႃ တီႈ ၵူၼ်းတႃမွတ်ႇ တင်းလၢႆ ယူႇ ဢေႃႈ။- 22မၼ်းၸဝ်ႈ လၢတ်ႈ တီႈ ၶဝ် သွင် ၵေႃႉ လႄႈ ဝႃႈ၊ "ပွၵ်ႈ ၵႂႃႇ ၶိုၼ်း လၢတ်ႈ တီႈ သြႃႇ ယူဝ်းႁၢၼ်ႇ၊ၵႃႈ ဢၼ် သူ လႆႈ ငိၼ်း လႆႈ ႁၼ် တင်းလၢႆ ဢၼ် ၵူၼ်းတႃမွတ်ႇ ႁၼ် လႆႈ မႃး လႂ်၊ဢၼ် ၵူၼ်း ၶႃႁၵ်း ၶႃၵႅင်ႉ ပႆ တၢင်း လႆႈ မႃး လႂ်၊ဢၼ် ၵူၼ်းတုတ်ႈ မူတ်းသႂ် မႃး လႂ်၊ဢၼ် ၵူၼ်း ႁူၼူၵ်ႇ ငိၼ်း လႆႈ မႃး လႂ်၊ဢၼ် ၵူၼ်းတၢႆ လႆႈ လုၵ်ႉၶိုၼ်းလိပ်း မႃး လႂ်၊ဢိၵ်ႇတင်း ၶၢဝ်ႇငၢဝ်း တြႃး သိူဝ်းပျေႃႇ လႆႈ ႁေႃးလၢတ်ႈ ထိုင် တီႈ ၵူၼ်းယၢၵ်ႈ ၵူၼ်းၽၢၼ် တင်းလၢႆ ယဝ်ႉ ၼၼ်ႉ တႃႉ။- 23ၵေႃႉ ဢၼ် ၸႂ် ဢမ်ႇ လု ၵွပ်ႈပိူဝ်ႈ ၵဝ် ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ဝၢႆးသေ တပႄး သြႃႇ ယူဝ်းႁၢၼ်ႇ၊ၸိူဝ်း ၼၼ်ႉ၊ပွၵ်ႈ မိူဝ်း ၵႂႃႇ ယဝ်ႉ ၸင်ႇ၊ၸဝ်ႈ ယေႇသု၊လၢတ်ႈ လွင်ႈ သြႃႇ ယူဝ်းႁၢၼ်ႇ၊တီႈ ၵူၼ်း ဢၼ် ၸု ဢၼ် တုမ် ၵၼ် ၸိူဝ်း ၼၼ်ႉ လႄႈ ဝႃႈ၊ "သူ ၵႂႃႇၸူး သြႃႇ ယူဝ်းႁၢၼ်ႇ၊တီႈ ၼႂ်း ထိူၼ်ႇလႅင်ႉ ပုၼ်ႉ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း မႂ် ယိူဝ်ႈယႃႈ ဢၼ် လူမ်းထူဝ်း လႄႈ ၸၢႆႉ ၵႂႃႇ ၸၢႆႉ မႃး ၼၼ်ႉ ႁိုဝ်း။- 25ဢမ်ႇၼၼ် ၵေႃႈ သူ ၵႂႃႇ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း ၵူၼ်း ဢၼ် ၼုင်ႈ ၶူဝ်းလၢႆႈ ၶူဝ်း ၽႄး ႁိုဝ်း။ ၵူၼ်း ၸိူဝ်း ဢၼ် ၵိၼ် လီ ၼုင်ႈ လီ လႄႈ မီး ၸေးၸိမ်ႇ ၼၼ်ႉ ၸၢင်ႈ ယူႇ ၵႃႈၼႂ်း ႁၢင်ႈ ၼႂ်း ႁေႃ ၵူၺ်း ဢေႃႈ။- 26ဢမ်ႇၼၼ် ၵေႃႈ သူ ၵႂႃႇ ႁႂ်ႈလႆႈ တူၺ်း ၵႃႈသင်။ ၵႂႃႇ လူတူၺ်း ပရေႃးၽႅတ်ႈ ႁိုဝ်း။ လၢတ်ႈ လူး။ ၸႂ်ႈ တႄႉ။ ၵဝ် ဝႃႈ ၸမ်ႉ၊သူ ထူပ်း ႁၼ် လွင်ႈ ဢၼ် မၼ်း ၼၼ်ႉ ယဵင်ႈၶႅၼ်း ယႂ်ႇ မျၢတ်ႈ သေ ပရေႃးၽႅတ်ႈ ဢေႃႈ။- 27လွင်ႈ မၼ်း ၸမ်ႉ၊သြႃႇ ယူဝ်းႁၢၼ်ႇ၊ပဵၼ် ၵေႃႉ ဢၼ် ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ 'တူၺ်း လူး။ ၵဝ် ပွႆႇၸႂ်ႉ တမၢၼ်ႇ ၵဝ် ၵႂႃႇ ပႃႈၼႃႈ သူ ႁႂ်ႈ မၼ်း ၽုၺ်ႇ ပၼ် သဵၼ်ႈတၢင်း ပုၼ်ႈ သူ ဢေႃႈ၊' ဝႃႈ ၼင်ႇ ၼႆ ဢေႃႈ။- 28ၵဝ် ဝႃႈ ၸမ်ႉ၊ၼႂ်း ၶဝ် ၸိူဝ်း ဢၼ် ၵိူတ်ႇ ပဵၼ် ၵူၼ်း မႃး တင်းသဵင်ႈတင်းလူင် ၼႆႉ ၵေႃႉ ဢၼ် ယႂ်ႇ မျၢတ်ႈ သေ သြႃႇ ယူဝ်းႁၢၼ်ႇ၊ၼၼ်ႉ ဢမ်ႇ မီး သေၵေႃႉသေၵူၼ်း။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် လဵၵ်ႉ သေပိူၼ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ၼၼ်ႉ ယင်း ယႂ်ႇ မျၢတ်ႈ ၼႃႇ သေ သြႃႇ ယူဝ်းႁၢၼ်ႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 29ၵူၼ်း တင်းသဵင်ႈတင်းလူင် ၸိူဝ်း ဢၼ် လႆႈ ငိၼ်း ၵႂၢမ်း ၼၼ်ႉ၊ဢိၵ်ႇတင်း ၵူၼ်းၵဵပ်းၶွၼ်ႇ တင်းလၢႆ ပိူဝ်ႈ ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၵႃႈတီႈ သြႃႇ ယူဝ်းႁၢၼ်ႇ၊ယဝ်ႉ ၼၼ်ႉ လႄႈ ဢွၼ်ၵၼ် ႁပ်ႉ ဝႃႈ ၽြႃးပဵၼ်ၸဝ်ႈ ပဵၼ် ၸဝ်ႈ ဢၼ် သိုဝ်ႈတေႃႇ ဢေႃႈ။- 30ၵူၺ်းၵႃႈ၊ၵူၼ်း ၵိူင်း ၽႃႇရိသႄး၊ၶဝ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ဢၼ် ဢမ်ႇ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၸိူဝ်း ၼၼ်ႉ ၸမ်ႉ၊ဢွၼ်ၵၼ် ပႄႇပႅတ်ႈ ၵျေးၸူး တြႃး ၽြႃးပဵၼ်ၸဝ်ႈ ဢေႃႈ။ 31ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "တေႃႈလဵဝ် ၵဝ် တေ လႆႈ ဢဝ် ၵူၼ်း ၵၢပ်ႈ မိူဝ်ႈလဵဝ် ၼႆႉ တႅၵ်ႈၼိူင်း ၵၼ် တင်း ၵႃႈသင်။ ၶဝ် မိူၼ် ၵႃႈသင် ဝႃႈၼႆ ၸမ်ႉ၊- 32ၶဝ် မိူၼ် ၸိူဝ်ႉ ၼင်ႇ လုၵ်ႈဢွၼ်ႇ တင်းလၢႆ ဢၼ် လဵၼ်ႈ ယူႇ ၵႃႈတီႈ ၵၢင် ၵၢတ်ႇ၊ဢၼ် ၸုမ်း ၼိုင်ႈ ႁွင်ႉ ပၢဝ်ႇ တီႈ တၢင်ႇ ၸုမ်း လႄႈ ဝႃႈ၊ 'ႁဝ်း ပဝ်ႇပီႇ ပဝ်ႇ ၼႄး သေၵေႃႈ သူ ဢမ်ႇ ၵႃႈ ဢမ်ႇ ဝႅၼ်။ ႁဝ်း ႁွင်ႉႁႆႈ သေၵေႃႈ သူ ဢမ်ႇ ၶၢင်း ဢမ်ႇ ၶီႇ၊' ဝႃႈ ၼင်ႇ ၼႆ ၼၼ်ႉ ယဝ်ႉ။- 33မိူဝ်ႈ ဢၼ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၵမ်သိၼ် ဢမ်ႇ ၵိၼ် ၶဝ်ႈမုၼ်း၊ဢိၵ်ႇတင်း ၼမ်ႉမၢၵ်ႇၸပိတ်ႉ ၼၼ်ႉ ၸိုင်၊သူ ဝႃႈ၊ 'ၵေႃႉ ၼႆႉ ပဵၼ် ၵူၼ်း ဢၼ် ၽီ ၶဝ်ႈ ဢိူဝ်း၊' ဝႃႈ ၼင်ႇ ၼႆ ဢေႃႈ။- 34လုၵ်ႈၵူၼ်း၊သမ်ႉ မႃး ၵိၼ် ယူႇ၊သူတ်ႉ ယူႇ ၸိုင်၊သူ သမ်ႉ ဝႃႈ၊ 'တူၺ်း လူး၊ၵေႃႉ ၼႆႉ ပဵၼ် ၵူၼ်း ၵိၼ် ၼမ်ႉလဝ်ႈ မၢၵ်ႇၸပိတ်ႉ ပူၼ်ႉလိူဝ် ဢေႃႈ။ မၼ်း ၸၢင်ႈ ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း ၵူၼ်းၵဵပ်းၶွၼ်ႇ တင်းလၢႆ၊ဢိၵ်ႇတင်း ၵူၼ်းႁၢႆႉ တင်းလၢႆ ဢေႃႈ၊' ဝႃႈၼႆ ဢေႃႈ။- 35ၼႂ်းဝႃႈၼၼ် သေၵေႃႈ၊ၶဝ် ၸိူဝ်း ဢၼ် ႁပ်ႉ ဢဝ် ပိင်ႇၺႃႇ ၽြႃးပဵၼ်ၸဝ်ႈ ၼၼ်ႉ၊ၸၢင်ႈ ႁုႁၼ် ဝႃႈ ပိင်ႇၺႃႇ ၼၼ်ႉ မၢၼ်ႇမႅၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 36ၵူၼ်း ၵိူင်း ၽႃႇရိသႄး၊ၵေႃႉ ၼိုင်ႈ ၽိတ်ႈပၢင်း ၸဝ်ႈ ယေႇသု၊ႁႂ်ႈ မၼ်းၸဝ်ႈ မႃး ၵိၼ် ၶဝ်ႈၶမ်ႈ လူၺ်ႈ ၵၼ် တင်း မၼ်း ဢေႃႈ။ မၼ်းၸဝ်ႈ ၵေႃႈ ၵႂႃႇ ၵႃႈတီႈ ႁိူၼ်း မၼ်း လႄႈ ၼင်ႈ ၵႃႈတီႈ ၽိူၼ်ၶဝ်ႈ ဢေႃႈ။- 37ၵႃႈၼႂ်း ဝဵင်း ၼၼ်ႉ မီး မႄႈယိင်း ၵေႃႉ ၼိုင်ႈ၊ဢၼ် ယၢမ်ႈ ပဵၼ် မႄႈယိင်း ဢၼ် ဢမ်ႇလီ မႃး ဢေႃႈ။ မိူဝ်ႈ ဢၼ် မၼ်း ငိၼ်း လွင်ႈ ဢၼ် ၸဝ်ႈ ယေႇသု၊ၵိၼ် ၶဝ်ႈၶမ်ႈ ယူႇ ၼႂ်း ႁိူၼ်း ၵူၼ်း ၵိူင်း ၽႃႇရိသႄး၊ၼၼ်ႉ ၸိုင်၊ဢဝ် တဝ်ႈ ႁိၼ် ၶၢဝ် လုၵ်ႈ ၼိုင်ႈ ဢၼ် တဵမ် ဝႆႉ တင်း ၼမ်ႉမၼ်း ႁွမ် ၼၼ်ႉ မႃး ဢေႃႈ။- 38မႄႈယိင်း ၼၼ်ႉ ၸုၵ်း ယူႇ ၽၢႆႇလင် ႁိမ်း တိၼ် မၼ်းၸဝ်ႈ လႄႈ ႁွင်ႉႁႆႈ ယူႇ ႁႂ်ႈ ၼမ်ႉတႃ ယွတ်ႇ သႂ်ႇ ၵႃႈၼိူဝ် တိၼ် မၼ်းၸဝ်ႈ သေယဝ်ႉ၊ဢဝ် ၶူၼ်ႁူဝ် မၼ်း ၸဵတ်ႉ ပၼ် တိၼ် မၼ်းၸဝ်ႈ သေလႄႈ ၸုပ်ႇ ၼူမ် တိၼ် မၼ်းၸဝ်ႈ ယဝ်ႉ ၸင်ႇ၊ဢဝ် ၼမ်ႉမၼ်း ႁွမ် ၼၼ်ႉ လေႃႇ သႂ်ႇ တႃး ပၼ် တိၼ် မၼ်းၸဝ်ႈ ဢေႃႈ။- 39ၵမ်း ၼၼ်ႉ၊မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၵေႃႉ ဢၼ် ၽိတ်ႈပၢင်း မၼ်းၸဝ်ႈ ၼၼ်ႉ ႁၼ် ၸိုင်၊မၼ်း ထၢင်ႇ ၼႂ်း ၸႂ် လႄႈ ဝႃႈ၊ "ပေႃး ၵေႃႉ ၼႆႉ ပဵၼ် ပရေႃးၽႅတ်ႈ တႄႉ ၸိုင်၊မၼ်း တၢၼ်ႇ လီ ႁု လွင်ႈ မႄႈယိင်း ၵေႃႉ ဢၼ် တိူဝ်ႉ တိၼ် မၼ်း ၼႆႉ ပဵၼ် မႄႈယိင်း ဢၼ် မီး ဢၵျၢင်ႉ ၸိူဝ်ႉ ၼင်ႇ ႁိုဝ် ၼၼ်ႉ ယူႇ။ မၼ်း ၼႆႉ ပဵၼ် မႄႈယိင်း ဢမ်ႇလီ ဢေႃႈ၊" ဝႃႈ ၼင်ႇ ၼႆ ဢေႃႈ။ 40မိူဝ်ႈ ၼၼ်ႉ မၼ်းၸဝ်ႈ တၵ်ႉလၢတ်ႈ တီႈ မၼ်း လႄႈ ဝႃႈ၊ "သိမုၼ်ႇ၊႟။ ၵဝ် ၶႂ်ႈ လၢတ်ႈ မႂ်း မဵဝ်း ၼိုင်ႈ ဢေႃႈ၊" ဝႃႈ ၼင်ႇ ၼႆ လႄႈ။ သိမုၼ်ႇ၊ၵေႃႈ လၢတ်ႈ လႄႈ ဝႃႈ၊ "ဢေႃႈ တီႈၶႃႈ။ ၶႅၼ်းတေႃႈ လၢတ်ႈ သေၵမ်း ၶႃႈ၊" ဝႃႈၼႆ လဝ်ႈလၢတ်ႈ ဢေႃႈ။ 41မၼ်းၸဝ်ႈ လၢတ်ႈ လႄႈ ဝႃႈ၊ "မီး ၵူၼ်း သွင် ၵေႃႉ ၵူႈ ဢဝ် ငိုၼ်း တီႈ ၸဝ်ႈ ငိုၼ်း ၵေႃႉ ၼိုင်ႈ ဢေႃႈ။ ၵေႃႉ ၼိုင်ႈ ၵူႈ ဢဝ် ငိုၼ်း ႁႃႈ ပၢၵ်ႇ ၶႅပ်း ဢေႃႈ။ ၵေႃႉ ၼိုင်ႈ ၸမ်ႉ၊ၵူႈ ဢဝ် ငိုၼ်း ႁႃႈ သိပ်း ၶႅပ်း ဢေႃႈ။- 42ၶဝ် သွင် ၵေႃႉ ၼၼ်ႉ ၵေႃႉလႂ် ၵေႃႈ ဢမ်ႇ ၸၢင်ႈ ၶိုၼ်း တႅၼ်းၼီႈ ၶဝ် လႆႈ။ ပိူဝ်ႈ ၼႆ လႄႈ ၸဝ်ႈ ငိုၼ်း ၸင်ႇ ပွႆႇ ၶႂၢင်း ပၼ်ၼီႈ ၶဝ် လၢႆ လၢႆ သေ ဢေႃႈ။ ပေႃး ပဵၼ် ၼႆ ၸိုင်၊ၼႂ်း ၶဝ် ၼၼ်ႉ ၵေႃႉလႂ် တေ ယဵင်ႈၶႅၼ်း ႁၵ်ႉ ၸဝ်ႈ ငိုၼ်း ၼၼ်ႉ၊" ဝႃႈ ၼင်ႇ ၼႆ ထၢမ် လႄႈ။ 43"ၵဝ်ၶႃႈ ထၢင်ႇ ၵေႃႉ ဢၼ် လႆႈ ၶၢမ်ႇ ပွႆႇ ၶႂၢင်း ပၼ်ၼီႈ ၼမ် ၼမ် ၼၼ်ႉ တေ ယဵင်ႈၶႅၼ်း ႁၵ်ႉ ၼမ်ၼႃႇ ၶႃႈ ဢေႃႈ၊" ဝႃႈၼႆ သိမုၼ်ႇ၊ၶိုၼ်း လဝ်ႈလၢတ်ႈ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵႃႈ ၼင်ႇ ဢၼ် မႂ်း လၢတ်ႈ ၼႆႉ ၸႂ်ႈ တႄႉ ယဝ်ႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 44ဝၢႆႇ တူၺ်း မႄႈယိင်း ၼၼ်ႉ သေလႄႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ၸွင်ႇ မႂ်း ႁၼ် မႄႈယိင်း ၼႆႉ ႁိုဝ်း။ ၵဝ် ၶဝ်ႈ မႃး ၵႃႈၼႂ်း ႁိူၼ်း မႂ်း သေၵေႃႈ၊မႂ်း ယင်း ဢမ်ႇ ပၼ် ၼမ်ႉ ပုၼ်ႈတႃႇ တေ သုၵ်ႈ တိၼ် ၵဝ်။ မႄႈယိင်း ၼႆႉ ၸမ်ႉ၊ဢဝ် ၼမ်ႉတႃ မၼ်း သုၵ်ႈ ပၼ် တိၼ် ၵဝ် သေယဝ်ႉ၊ဢဝ် ၶူၼ်ႁူဝ် မၼ်း ၸဵတ်ႉ ပၼ် ယဝ်ႉ၊- 45မႂ်း ယင်း ဢမ်ႇ ဢဝ် တင်း တၢင်း ဢၼ် ၼူမ် လႄႈ ႁပ်ႉတုင်း တုင်း ဢဝ် ၵဝ်။ မႄႈယိင်း ၼႆႉ ၸမ်ႉ၊ၸဵမ်မိူဝ်ႈ ၵဝ် ၸင်ႇ ၶဝ်ႈ မႃး ၼၼ်ႉ ၸုပ်ႇ ၼူမ် တိၼ် ၵဝ် ယူႇ ဢမ်ႇထၢတ်ႇ ဢေႃႈ။- 46မႂ်း ယင်း ဢမ်ႇ ဢဝ် ၼမ်ႉမၼ်း သွၼ်းလေႃႇ တီႈ ႁူဝ် ၵဝ်။ မႄႈယိင်း ၼႆႉ ၸမ်ႉ၊ဢဝ် ၼမ်ႉမၼ်း သွၼ်းလေႃႇ သႂ်ႇ တိၼ် ၵဝ် ယဝ်ႉ။- 47ပိူဝ်ႈ ၼႆ လႄႈ ၵဝ် ဝႃႈ ၸမ်ႉ၊တၢင်း ဢၼ် မႄႈယိင်း ၼႆႉ လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ၼမ်ၼႃႇ ၼၼ်ႉ မၼ်း ၼႄပျႃး တၢင်းႁၵ်ႉ ၼမ်ၼႃႇ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ဢိတ်းဢွၼ်ႇ ၼိုင်ႈ ၼၼ်ႉ ၸၢင်ႈႁၵ်ႉ ဢိတ်းဢွၼ်ႇ ၼိုင်ႈ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 48တီႈ မႄႈယိင်း ၼၼ်ႉ ၵေႃႈ မၼ်းၸဝ်ႈ လၢတ်ႈ လႄႈ ဝႃႈ၊ "ဢပျတ်ႈ မႂ်း ၸိုင် လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49ၶဝ် ၸိူဝ်း ဢၼ် ၼင်ႈ ယူႇ ၵႃႈတီႈ ၽိူၼ်ၶဝ်ႈ လူၺ်ႈ ၵၼ် တင်း မၼ်းၸဝ်ႈ ၸိူဝ်း ၼၼ်ႉ ထၢင်ႇ ၼႂ်း ၸႂ် ၽႂ် ၼႂ်း ၸႂ် မၼ်း လႄႈ ဝႃႈ၊ "ၵေႃႉ ဢၼ် ပွႆႇလွတ်ႈ ဢပျတ်ႈ လႆႈ ၼႆႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 50ၸဝ်ႈ ယေႇသု၊လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "တၢင်းယုမ်ႇမၢတ်ႈ မႂ်း ၼၼ်ႉ ၵႄႇၶျွတ်ႈ ဢဝ် မႂ်း ယဝ်ႉ။ ၵႂႃႇ ၼိမ် ၼိမ် တႃႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ လႄႈ ႁေႃးလၢတ်ႈ ဝႃႈ၊ "မိူင်းၵၢင်ႁၢဝ် ၸဝ်ႈ မိူၼ် ၸိူဝ်ႉ ၼင်ႇ ၵူၼ်း ၵေႃႉ ၼိုင်ႈ ၸၢင်ႈ ပိူၼ်ႈ ႁဵတ်းၵၢၼ် ၼႂ်း သူၼ် မၢၵ်ႇၸပိတ်ႉ ဢေႃႈ။ ၸဝ်ႈ သူၼ် ၼၼ်ႉ၊ၶိင်ႇၵၢင်ၼႂ် ၸဝ်ႉ ၸဝ်ႉ ဢွၵ်ႇ ၵႂႃႇ ႁႃ ၸၢင်ႈ ၵူၼ်း ၵမ်ႈၽွင်ႈ မႃး လႄႈ၊- 2ဝႆႉၵတိ တၵ်း ပၼ် ငိုၼ်း ၵႃႈႁႅင်း ဝၼ်း၊တေႇၼႃႇရီႇ ၶႅပ်း ၼိုင်ႈ သေယဝ်ႉ၊ပွႆႇၸႂ်ႉ ၶဝ် ၵႂႃႇ ၵႃႈၼႂ်း သူၼ် မၼ်း ဢေႃႈ။- 3မၼ်း ၼၼ်ႉ၊ဢၶိင်ႇ ၵဝ်ႈ မွင်း ၸမ် ၸမ် သမ်ႉ ၵႂႃႇ ၵႃႈတီႈ ၵၢင် ၵၢတ်ႇ လႄႈ ထူပ်း ႁၼ် ၵူၼ်း ၵမ်ႈၽွင်ႈ ဢၼ် ဢမ်ႇ မီး ၵၢၼ် လႄႈ ၸုၵ်း ယူႇ ၼၼ်ႉ ဢေႃႈ။- 4မၼ်း လၢတ်ႈ တီႈ ၶဝ် လႄႈ ဝႃႈ၊ 'သူ ၸိူဝ်း ၼႆႉ ၵႂႃႇ ႁဵတ်းၵၢၼ် ၵႃႈၼႂ်း သူၼ် မၢၵ်ႇၸပိတ်ႉ ၵဝ် ပုၼ်ႉ တႃႉ။ ၵႃႈႁႅင်း ဝၼ်း ၸိုင်၊ၵဝ် တၵ်း ပၼ် ၵႃႈ ဢၼ် ထိူၵ်ႈတၢၼ်ႇ ၼၼ်ႉ ဢေႃႈ၊' ဝႃႈ ၼင်ႇ ၼႆ လႄႈ ၶဝ် ၵေႃႈ ၵႂႃႇ ဢေႃႈ။- 5ၶိင်ႇ ၵၢင်ဝၼ်းတဵင်ႈ ၼၼ်ႉ ပွၵ်ႈ ၼိုင်ႈ၊ဝၢႆးဝၼ်း သၢမ် မွင်း ၸမ် ၸမ် ၼၼ်ႉ ပွၵ်ႈ ၼိုင်ႈ၊မၼ်း သမ်ႉ ၵႂႃႇ ႁွင်ႉ ၵူၼ်း မႃး ထႅင်ႈ ၸိူဝ်ႉ ၼင်ႇ ၼၼ် ဢေႃႈ။- 6မိူဝ်ႈ ၸမ် ၶိင်ႇ ဢၼ် သိမ်း ၵၢၼ်၊ၵူၺ်း လူဝ်ႇ ထႅင်ႈ ၸူဝ်ႈ မွင်း ၼိုင်ႈ လိူဝ် လိူဝ် ၼၼ်ႉ၊ၸဝ်ႈ သူၼ် သမ်ႉ ၵႂႃႇ ၵႃႈတီႈ ၵၢင် ၵၢတ်ႇ လႄႈ ထူပ်း ႁၼ် ထႅင်ႈ ၵူၼ်း တၢင်ႇၵေႃႉ ၸိူဝ်း ဢၼ် ဢမ်ႇ မီး ၵၢၼ် လႄႈ ၸုၵ်း ယူႇ ၼၼ်ႉ၊မၼ်း လၢတ်ႈ တီႈ ၶဝ် လႄႈ ဝႃႈ၊ 'သူ ယင်း ဢမ်ႇ ႁဵတ်းၵၢၼ် လႄႈ ၸုၵ်း ယူႇ တီႈ ၼႆႈ တင်းဝၼ်း ႁဵတ်းသင်၊' ဝႃႈ ၼင်ႇ ၼႆ လႄႈ၊- 7ၶဝ် ၶိုၼ်း လၢတ်ႈ လႄႈ ဝႃႈ၊ 'ၽူႈလႂ် ၵေႃႈ ဢမ်ႇ ၸၢင်ႈ ဢမ်ႇ ငႃ ႁဝ်းၶႃႈ ၵူၺ်း၊' ဝႃႈ ၼင်ႇ ၼႆ လႄႈ ၸဝ်ႈ သူၼ် ၼၼ်ႉ ၸင်ႇ လၢတ်ႈ လႄႈ ဝႃႈ၊ 'ပေႃး ပဵၼ် ၼႆ ၸိုင်၊သူ ၵႂႃႇ ႁဵတ်းၵၢၼ် ၵႃႈၼႂ်း သူၼ် မၢၵ်ႇၸပိတ်ႉ ၵဝ် တႃႉ၊' ဝႃႈ ၼင်ႇ ၼႆ ဢေႃႈ။ 8"မိူဝ်ႈ ဢၼ် ထိုင် ၶိင်ႇ ႁူဝ်ၶမ်ႈ ဢၼ် သိမ်း ၵၢၼ် သူၼ် ၼၼ်ႉ ၸိုင်၊ၸဝ်ႈ သူၼ် သင်ႇ လၢတ်ႈ တီႈ ၽူႈမၢႆ မၼ်း လႄႈ ဝႃႈ၊ 'ႁွင်ႉ လုၵ်ႈၸၢင်ႈ ၸိူဝ်း ၼၼ်ႉ မႃး လႄႈ ပၼ် ၵႃႈႁႅင်း ၶဝ် ၸႃႉၸဵမ် ၵေႃႉ ဢၼ် ႁဵတ်း လိုၼ်းလင် တေႃႇထိုင် ၵေႃႉ ဢၼ် ႁဵတ်း ဢွၼ်တၢင်း ၸိူဝ်း ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။- 9ပိူဝ်ႈ ၼႆ လႄႈ ၶဝ် ၸိူဝ်း ဢၼ် ၶဝ်ႈ ႁဵတ်းၵၢၼ် ၼိုင်ႈ မွင်း ပၢႆ ပၢႆ ၼၼ်ႉ၊လႆႈ ႁပ်ႉ ဢဝ် ယေႈ ၵေႃႉ ၵႃႈႁႅင်း ဝၼ်း ငိုၼ်း တေႇၼႃႇရီႇ ယေႈ ၶႅပ်း ဢေႃႈ။- 10မိူဝ်ႈ ဢၼ် လုၵ်ႈၸၢင်ႈ ၸိူဝ်း ဢၼ် ၶဝ်ႈ ႁဵတ်းၵၢၼ် ဢွၼ်တၢင်း ၸိူဝ်း ၼၼ်ႉ ႁၼ် လႄႈ ထၢင်ႇ ဝႃႈ၊ၶဝ် တေ လႆႈ ၼမ် သေၵေႃႈ လႆႈ ႁပ်ႉ ဢဝ် ယေႈ ၵေႃႉ ငိုၼ်း တေႇၼႃႇရီႇ ယေႈ ၶႅပ်း ၵူၺ်း ၼင်ႇၵဝ်ႇ ဢေႃႈ။- 11မိူဝ်ႈ ဢၼ် ၶဝ် လႆႈ ႁပ်ႉ ဢဝ် ၸိူဝ်ႉ ၼင်ႇ ၼၼ် ၸိုင်၊ၶဝ် သႄႉသွမ်း တၢင်ႇ ဢပျတ်ႈ တီႈ ၸဝ်ႈ သူၼ် လႄႈ၊- 12လၢတ်ႈ ဝႃႈ၊ 'ၶဝ် ၸိူဝ်း ၼႆႉ၊ၶဝ်ႈ ႁဵတ်းၵၢၼ် လိုၼ်းလင် ႁဝ်း သေယဝ်ႉ၊သမ်ႉ ႁဵတ်းၵၢၼ် ႁိုင် ၼိုင်ႈ မွင်းၵူၺ်း၊ႁဵတ်းသင် လႄႈ ၸဝ်ႈႁဝ်း ပၼ် ၵႃႈႁႅင်း မိူၼ် မိူၼ် ၵၼ် တင်း ႁဝ်းၶႃႈ ၸိူဝ်း ဢၼ် ၶဝ်ႈ ႁဵတ်းၵၢၼ် ဢွၼ်တၢင်း၊ႁဵတ်းၵၢၼ် ၼၵ်း တၢၵ်ႇ လႅတ်ႇ တင်းဝၼ်း ၼၼ်ႉ ၸိူဝ်ႉ ၼင်ႇ ႁိုဝ်၊' ဝႃႈ ၼင်ႇ ၼႆ ဢေႃႈ။- 13ၸဝ်ႈ သူၼ် ၶိုၼ်း လၢတ်ႈ တီႈ ၶဝ် ၵေႃႉ ၼိုင်ႈ လႄႈ ဝႃႈ၊ 'ၵေႃႉသႄႈ႟။ ၵဝ် ဢမ်ႇ လႅၼ် ၵိၼ် မႂ်း။ ၵႃႈ ၼင်ႇ ဢၼ် ၵဝ် ဝႆႉၵတိ တၵ်း ပၼ် ၵႃႈႁႅင်း ဝၼ်း ငိုၼ်း တေႇၼႃႇရီႇ ၶႅပ်း ၼိုင်ႈ ၼၼ်ႉ မႂ်း လႆႈ ႁပ်ႉ ၶၢမ်ႇ ဢဝ် ယဝ်ႉ။- 14ဢဝ် ၵႃႈႁႅင်း မႂ်း လႄႈ မိူဝ်း ၵႂႃႇ တႃႉ။ ၵဝ် ၶႂ်ႈ ပၼ် တီႈ ၶဝ် ၸိူဝ်း ဢၼ် ႁဵတ်းၵၢၼ် လိုၼ်းလင် ၼၼ်ႉ မိူၼ် ၵၼ် တင်း မႂ်း ဢေႃႈ။- 15ၵႃႈ ၼင်ႇ ဢၼ် ၵဝ် ၶႂ်ႈ ဢဝ် ငိုၼ်း တူဝ်ၸဝ်ႈၵဝ်ႇ ပၼ် ၼၼ်ႉ၊ၵဝ် ဢမ်ႇ မီး ဢၶႂၢင်ႉ ဢယေး ႁိုဝ်း။ ဢမ်ႇၼၼ် တၢင်း ဢၼ် ၵဝ် လီ ၼၼ်ႉ ဢမ်ႇ ထုၵ်ႇၸႂ် မႂ်း ႁိုဝ်း၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "မိူၼ်ၼင်ႇ ၼၼ် ၶဝ် ၸိူဝ်း ဢၼ် တူၵ်းလိုၼ်း ၼၼ်ႉ တၵ်း တူၵ်းဢွၼ်တၢင်း လႄႈ ၶဝ် ၸိူဝ်း ဢၼ် တူၵ်းဢွၼ်တၢင်း ၼၼ်ႉ တၵ်း တူၵ်းလိုၼ်း ဢေႃႈ။ [ၶဝ် ၸိူဝ်း ဢၼ် လႆႈ ၶၢမ်ႇ တၢင်း ႁွင်ႉ ဢဝ် ၼၼ်ႉ ၼမ်ၼႃႇ သေၵေႃႈ၊ ၶဝ် ၸိူဝ်း ဢၼ် လႆႈ ၶၢမ်ႇ တၢင်း လိူၵ်ႈၵဵပ်း ဢဝ် ၼၼ်ႉ ၵေႇ ၼႃႇ ဢေႃႈ၊]" ဝႃႈ ၼင်ႇ ၼႆ ဢေႃႈ။ 17ၼႂ်း မိူဝ်ႈ ဢၼ် ၸဝ်ႈ ယေႇသု၊ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ယူႇ ၼၼ်ႉ၊ၵႃႈတီႈ ၵၢင်တၢင်း မၼ်းၸဝ်ႈ ႁွင်ႉ ဢဝ် တပႄးၸဝ်ႈ သိပ်း သွင် ပႃး ၽၢတ်ႇ ဢွၵ်ႇ ၽုင် ၵူၼ်း ၵႂႃႇ တီႈ ဢၼ် တဵတ်ႇ ယဵၼ် သေယဝ်ႉ၊သင်ႇ လၢတ်ႈ တီႈ ၶဝ် လႄႈ ဝႃႈ၊- 18"တူၺ်း လူး။ ႁဝ်း ဢွၼ်ၵၼ် ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ယူႇ ဢေႃႈ။ ၵႃႈတီႈ ၼၼ်ႈ ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ယဵၸ်ႈပရေႃးႁဵၵ်ႈ လူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ဢေႃႈ။ ၶဝ် တၵ်း ၸီႇယၢင်ႇ ႁႂ်ႈ ဢဝ်တၢႆ ဢေႃႈ။- 19ၶဝ် တၵ်း ဢဝ် မၼ်းၸဝ်ႈ ဢၢပ်ႈ တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ႁႂ်ႈလႆႈ ႁဵတ်းပျၢၵ်ႈ ပေႃႉ ယႅၼ်ႉ သေယဝ်ႉ၊တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။ ၼႂ်းဝႃႈၼၼ် သေၵေႃႈ၊ ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ၊မၼ်းၸဝ်ႈ တၵ်း လုၵ်ႉ ၶိုၼ်းလိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20မိူဝ်ႈ ၼၼ်ႉ၊မေး ၸေႇပေႇတႄး၊ႁွင်ႉ ပႃး လုၵ်ႈၸၢႆး မၼ်း သွင် ၵေႃႉ ၼၼ်ႉ ၶဝ်ႈ ၸူး တီႈ ၸဝ်ႈ ယေႇသု၊လႄႈ၊ၶုပ်ႉၶဝ်ႇ ယူႇ ၽၢႆႇၼႃႈ မၼ်းၸဝ်ႈ ႁႂ်ႈလႆႈ လဝ်ႈ ယွၼ်း သေ ၸိူဝ်ႉ သေ ပိူင် ဢေႃႈ။ 21မၼ်းၸဝ်ႈ ၵေႃႈ ထၢမ် လႄႈ၊ဝႃႈ၊ "သူ မီး ဢလူဝ်ႇ ၵႃႈသင်၊" ဝႃႈ ၼင်ႇ ၼႆ လႄႈ မႄႈ၊ယိင်း ၼၼ်ႉ ၵေႃႈ၊လဝ်ႈ ယွၼ်း လႄႈ ဝႃႈ၊ "ၶႅၼ်းတေႃႈ ပၼ် ဢၶႂၢင်ႉ ႁႂ်ႈ လုၵ်ႈၸၢႆး ၵဝ်ၶႃႈ သွင် ၵေႃႉ ၼႆႉ လႆႈ ၼင်ႈ ၵႃႈၼိူဝ် ပလၢင်ႇ ႁိမ်း ၸဝ်ႈႁဝ်း ၽၢႆႇၶႂႃ ၵေႃႉ ၼိုင်ႈ၊ ၽၢႆႇသၢႆႉ ၵေႃႉ ၼိုင်ႈ ၵႃႈၼႂ်း မိူင်း ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 22"သူ ဢမ်ႇ ႁု လွင်ႈတၢင်း ဢၼ် သူ ယွၼ်း ၼၼ်ႉ၊" ဝႃႈၼႆ၊ၸဝ်ႈ ယေႇသု၊လၢတ်ႈ တီႈ သွင် ပီႈၼွင်ႉ ၼၼ်ႉ ဝႃႈ၊ "ၵွၵ်း ဢၼ် ၵဝ် ၸမ် တၵ်း လႆႈ ၵိၼ် ၼၼ်ႉ ၸွင်ႇ သူ တၵ်း ၵိၼ် လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ ၶဝ် ၵေႃႈ ၶိုၼ်း လၢတ်ႈ ဝႃႈ၊ "ၵိၼ် လႆႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၸႂ်ႈ ယဝ်ႉ၊ၵွၵ်း ၵဝ် ၼႆႉ သူ တေ ၵိၼ် လႆႈ ယူႇ သေၵေႃႈ၊ၵဝ် ဢမ်ႇ မီး ဢၶႂၢင်ႉ တၵ်း ပၼ် ၽူႈလႂ် တၵ်း ၼင်ႈ ၽၢႆႇ ၶႂႃ ၵဝ်၊ဢိၵ်ႇတင်း တၵ်း ၼင်ႈ ၽၢႆႇသၢႆႉ ၵဝ် ၼၼ်ႉ။ တီႈ ၼင်ႈ ၸိူဝ်း ၼၼ်ႉ၊ပေႃႈၸဝ်ႈ ၵဝ် မႄးႁႅၼ်း ဝႆႉ၊ပုၼ်ႈ ၶဝ် ၸိူဝ်း ဢၼ် မၼ်းၸဝ်ႈ တၵ်း ပၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မိူဝ်ႈ တပႄးၸဝ်ႈ သိပ်း သွင် ပႃး လႆႈ ငိၼ်း ၼၼ်ႉ ၶဝ် ၶႂ်ႈၸႃႉ သွင် ပီႈၼွင်ႉ ၼၼ်ႉ ဢေႃႈ။- 25ၸဝ်ႈ ယေႇသု၊ၸင်ႇ ႁွင်ႉ ဢဝ် ၶဝ် ၸုတုမ် ၵၼ် သေယဝ်ႉ၊ လၢတ်ႈ လႄႈ ဝႃႈ၊ "ၶုၼ် ၵူၼ်း ဢၼ် ဢမ်ႇ ၵမ် တြႃး ၸဝ်ႈ ၸၢင်ႈ ဢုပ်ႉပိူင်ႇ ၵႃႈၼိူဝ် ၵူၼ်း ၶဝ် လႄႈ ၵႄႇ ၵၢင်ႉ ၽွင်းမိူင်း တင်းလၢႆ ၵေႃႈ၊ၸႂ်ႉ ဢႃႇၼႃႇ ၵႃႈၼိူဝ် ၶဝ် ၼၼ်ႉ ၸိုင်၊သူ ႁု ယူႇ ဢေႃႈ။- 26ၵူၺ်းၵႃႈ၊ၵႃႈၼႂ်း သူ ၼႆႉ ၸမ်ႉ၊ဢမ်ႇ လႆႈ ပဵၼ် ၸိူဝ်ႉ ၼင်ႇ ၼၼ်။ ၼႂ်း သူ ၼႆႉ ၵေႃႉ ဢၼ် ၶႂ်ႈ ပဵၼ် ၵူၼ်းလူင် ၼၼ်ႉ ႁႂ်ႈ မၼ်း ၶၢမ်ႇ ပဵၼ် ၵူၼ်းၸႂ်ႉ သူ တႃႉ။- 27ၼႂ်း သူ ၼႆႉ ၵေႃႉ ဢၼ် ၶႂ်ႈ ပဵၼ် ႁူဝ် ပဵၼ် ၵၼ်း ၼၼ်ႉ ၵေႃႈ၊ႁႂ်ႈ မၼ်း ၶၢမ်ႇ ပဵၼ် ၶႃႈ သူ တႃႉ။- 28ပိူင်လဵဝ် ၵၼ် ၸဝ်ႈ လုၵ်ႈၵူၼ်း၊မႃး ႁႂ်ႈလႆႈ ၸႂ်ႉၵိၼ် ပိူၼ်ႈ ဢမ်ႇၸႂ်ႈ။ မႃး ႁႂ်ႈလႆႈ ၶၢမ်ႇ တၢင်း ဢၼ် ပိူၼ်ႈ ၸႂ်ႉသွႆ ဢိၵ်ႇတင်း ႁႂ်ႈလႆႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ထုတ်ႇၼုၵ်ႈ ဢဝ် ၵူၼ်း ၼမ်ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 29ၼႂ်း မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ၊ဢွၵ်ႇ သေ ဝဵင်း ယေႇရိၶူဝ်း၊ၵႂႃႇ ယူႇ ၼၼ်ႉ မူႇၵူၼ်း ၼမ်ၼႃႇ ဢွၼ်ၵၼ် ၵႂႃႇ ၸွမ်း ယူႇ ဢေႃႈ။- 30ၵူၼ်းတႃမွတ်ႇ သွင် ၵေႃႉ ၼင်ႇ ယူႇ ႁိမ်း တၢင်း လႄႈ လႆႈ ငိၼ်း လွင်ႈ ဢၼ် ၸဝ်ႈ ယေႇသု၊မႃး ယူႇ ၼၼ်ႉ သေယဝ်ႉ၊ ႁွင်ႉ ပၢဝ်ႇ လႄႈ ဝႃႈ၊ "ၸဝ်ႈႁဝ်း၊လုၵ်ႈ တႃႇဝိတ်ႈ၊ၼႆႉ႟။ ဢဵတ်းလူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 31ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ႁိုတ်း ႁၢတ်ႇ ႁႂ်ႈ ၶဝ် ယူႇတဵတ်ႇတဵတ်ႇ ဢေႃႈ။ ၵူၺ်းၵႃႈ၊ၶဝ် ယဵင်ႈၶႅၼ်း ႁွင်ႉ ပၢဝ်ႇ လႄႈ ဝႃႈ၊ "ၸဝ်ႈႁဝ်း၊လုၵ်ႈ တႃႇဝိတ်ႈ၊တီႈၶႃႈ႟။ ဢဵတ်းလူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ယူႇ ဢေႃႈ။ 32ၸဝ်ႈ ယေႇသု၊ၸင်ႇ ၵိုတ်းသဝ်း သေယဝ်ႉ၊ႁွင်ႉ ၶဝ် လႄႈ ထၢမ် ဝႃႈ၊ "သူ ၶႂ်ႈႁႂ်ႈ ၵဝ် ႁဵတ်း ၵႃႈသင် ပုၼ်ႈ သူ၊" ဝႃႈ ၼင်ႇ ၼႆ လႄႈ။ 33ၶဝ် ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ၶႅၼ်းတေႃႈ ႁဵတ်း ႁႂ်ႈ မၢၵ်ႇတႃ ႁဝ်းၶႃႈ ႁၼ် မႃး သေၵမ်း ၶႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 34မၼ်းၸဝ်ႈ မီး ၸႂ် ဢဵတ်းလူ ၼႃႇ သေယဝ်ႉ ၸင်ႇ၊ဢဝ် မိုဝ်း လုပ်ႈ ၵမ် မၢၵ်ႇတႃ ၶဝ် ၼၼ်ႉ ဢေႃႈ။ ၶဝ် ၼၼ်ႉ ၵေႃႈ၊မၢၵ်ႇတႃ ၶဝ် ႁၼ် လႆႈ မႃး ၵမ်းလဵဝ် လႄႈ ၵႂႃႇ ၸွမ်း မၼ်းၸဝ်ႈ သေ ဢေႃႈ။
Copyright
Learn More


text:
1ပိူဝ်ႈ ၼႆ လႄႈ ၵဝ် တႅပ်းတတ်းၸႂ် ဢမ်ႇ မႃး လႄႇ သူ ထႅင်ႈ၊ၼင်ႇ ႁိုဝ် သူ တၵ်း ဢမ်ႇ လႆႈ မႆႈၸႂ် ၼၼ်ႉ ဢေႃႈ။- 2လွင်ႈ မၼ်း ၸမ်ႉ၊ပေႃး သူ လႆႈ မႆႈၸႂ် ၸိုင်၊ၼွၵ်ႈ သေၵေႃႉ ဢၼ် ၵဝ်ၶႃႈ ႁဵတ်း ႁႂ်ႈ မႆႈၸႂ် ၼၼ်ႉ ၽူႈလႂ် တၵ်း ႁဵတ်း ႁႂ်ႈ ၵဝ်ၶႃႈ ၸူမ်းသိူဝ်း လႆႈ။- 3ပိူဝ်ႈ ၼႆ လႄႈ ၵဝ် ဢမ်ႇ ၶႂ်ႈႁႂ်ႈ သူ ၸိူဝ်း ဢၼ် ထုၵ်ႇလီ ႁဵတ်း ႁႂ်ႈ ၵဝ် ၸူမ်းသိူဝ်း ၼၼ်ႉ သမ်ႉ ႁဵတ်း ႁႂ်ႈ ၵဝ် လႆႈ မႆႈၸႂ် လႄႈ ၵဝ် ၸင်ႇ ဢမ်ႇ ပႆႇ မႃး လႄႇ သူ ဝႃႈၼႆ၊လႆႈ တႅမ်ႈလိၵ်ႈ ၽိုၼ် ဢွၼ်တၢင်း ၼၼ်ႉ ပၼ် သူ ယဝ်ႉ ဢေႃႈ။ လွင်ႈ မၼ်း ၸမ်ႉ၊ၵဝ် ႁု ဝႃႈ၊တၢင်း ဢၼ် ၵဝ် ၸူမ်းသိူဝ်း ၼၼ်ႉ ပဵၼ် လွင်ႈတၢင်း ဢၼ် သူ ၵူႈ ၵေႃႉ လႆႈ သိူဝ်းပျေႃႇ ဢေႃႈ။- 4မိူဝ်ႈ ဢၼ် ၵဝ် တႅမ်ႈလိၵ်ႈ ၼၼ်ႉ ၵဝ် ပႃး တင်း ၸႂ် တုၵ်ႉၶႃႉ၊ၸႂ် ဢၼ် ငိၼ်းၽၢၼ် ၼႃႇ လႄႈ ၼမ်ႉတႃ တူၵ်း ယူႇ သေယဝ်ႉ၊တႅမ်ႈ ပၼ် ၵႂႃႇ ႁႂ်ႈ သူ လႆႈ ၸဵပ်းၸႂ် ဢမ်ႇၸႂ်ႈ။ တႅမ်ႈ ပၼ် ၵႂႃႇ ႁႂ်ႈ သူ လႆႈ ႁု ၸႂ် ႁၵ်ႉ မႅတ်ႈတႃႇ ၵဝ် ဢၼ် မီး ၵႃႈၼိူဝ် သူ ၼမ် ၵႃႈႁိုဝ် ၼၼ်ႉ ဢေႃႈ။ 5ၵမ်း ၼႆႉ၊ပေႃး သေၵေႃႉသေၵူၼ်း လႆႈ ႁဵတ်း ႁႂ်ႈ သေၵေႃႉၵေႃႉ လႆႈ ၸဵပ်းၸႂ် ၸိုင်၊မၼ်း ႁဵတ်း ႁႂ်ႈ ၵဝ် ၵေႃႉလဵဝ် လႆႈ ၸဵပ်းၸႂ် ဢမ်ႇၸႂ်ႈ။ မၼ်း လႆႈ ႁဵတ်း ႁႂ်ႈ သူ ၵမ်ႈၽွင်ႈ လႆႈ ၸဵပ်းၸႂ် ၸွမ်း ဢေႃႈ။ (ၵဝ်ၶႃႈ ဝႃႈ ၵမ်ႈၽွင်ႈ ၼၼ်ႉ ၵွပ်ႈပိူဝ်ႈ ၵဝ် ဢမ်ႇ ၶႂ်ႈ တၢင်ႇ ဢပျတ်ႈ ၵေႃႉ ၼၼ်ႉ ၼႃႇ လူင်လၢင် ဢေႃႈ။)- 6ပေႃး ၼႂ်း သူ ၵမ်ႈၼမ် ပၼ်တၢမ်ႇ မၼ်း ၸိူဝ်ႉ ၼင်ႇ ၼၼ် ယဝ်ႉ ၵေႃႈ ပေႃး ယဝ်ႉ ဢေႃႈ။- 7မိူဝ်ႈလဵဝ် ၼႆႉ ၸမ်ႉ၊ၼင်ႇ ႁိုဝ် မၼ်း တၵ်း ဢမ်ႇ လႆႈ ၸဵပ်းၸႂ် ႁႅင်း ၼႃႇ လႄႈ ၸႂ်လု ႁႅင်းဢူၼ်ႈ ၵႂႃႇ ၸိုင်၊သူ ထုၵ်ႇလီ ပွႆႇ ဢပျတ်ႈ မၼ်း သေလႄႈ ပၼ် ဢဵၼ် ပၼ်ႁႅင်း မၼ်း ဢေႃႈ။- 8ႁႂ်ႈ မၼ်း လႆႈ ႁု လွင်ႈ ဢၼ် သူ ႁၵ်ႉ မၼ်း တႄႉတႄႉ ဝႃႈ ဝႃႈ ၸိုင်၊ၼႄပျႃး ၸႂ် မႅတ်ႈတႃႇ တီႈ မၼ်း တႃႉ၊ဝႃႈၼႆ ၵဝ်ၶႃႈ တိုၵ်းယူင်း သူ ဢေႃႈ။- 9ပိူဝ်ႈ ၼႆ ၸင်ႇ၊ၵဝ် တႅမ်ႈလိၵ်ႈ ၽိုၼ် ၼိုင်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ ၶႂ်ႈ ၸၢမ်းတူၺ်း လႄႈ ႁႂ်ႈလႆႈ ႁု ဝႃႈ၊သူ ယင်း ပႂ်ႉထွမ်ႇ ဢဝ် ၵႂၢမ်း ၵဝ် ၵူႈၸိူဝ်ႉၵူႈမဵဝ်း ယူႇ ႁိူဝ်း။- 10ပေႃး သူ ပွႆႇလွတ်ႈ ဢပျတ်ႈ ပိူၼ်ႈ သေၵေႃႉၵေႃႉ ၸိုင်၊ၵဝ် ၵေႃႈ တၵ်း ပွႆႇလွတ်ႈ ပၼ် ၵေႃႉ ၼၼ်ႉ ဢေႃႈ။ ပေႃး မီး လွင်ႈ ဢၼ် ၵဝ် ပွႆႇလွတ်ႈ ဢပျတ်ႈ သေၵေႃႉသေၵူၼ်း ၸိုင်၊ၵဝ် လႆႈ ပွႆႇလွတ်ႈ ဢပျတ်ႈ ၵေႃႉ ၼၼ်ႉ ၵွပ်ႈပိူဝ်ႈ ၵဝ် ထွၵ်ႈ တေႃႇၼႃႈ သူ တင်းလၢႆ ၵႃႈတီႈ ၽၢႆႇၼႃႈ ၸဝ်ႈ ၶရိၸ်ႈ၊ဢေႃႈ။- 11လွင်ႈ မၼ်း ၸမ်ႉ၊တၢင်း ဢၼ် ပွႆႇလွတ်ႈ ဢပျတ်ႈ ၵၼ် ၼၼ်ႉ တၵ်း လႆႈ ဝႆႉၵတိ၊ၼင်ႇ ႁိုဝ် ႁဝ်း တၵ်း ဢမ်ႇ လႆႈ တူၵ်း တႂ်ႈ ဢႃႇၼႃႇ ၸႃႇတၢၼ်ႇ၊ၵႂႃႇ၊ပိူဝ်ႈ ဝႃႈ ႁဝ်း ႁု တၢင်းၵျၢမ်ႇ မၼ်း ၼၼ်ႉ ဢေႃႈ။ 12မိူဝ်ႈ ဢၼ် ၵဝ် ႁွတ်ႈ ၽႅဝ် ၵႂႃႇ ၵႃႈတီႈ ဝဵင်း ထရေႃး၊ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၸိုင်၊ၵဝ် လႆႈ ႁု လွင်ႈ ဢၼ် ၸဝ်ႈၽြႃး ၽုၺ်ႇ ပၼ် ၽၵ်းတူ ႁႂ်ႈ ၵဝ် လႆႈ ပွင်ႁဵတ်း ၼႃႈၵၢၼ် ၵဝ် ၼၼ်ႉ ဢေႃႈ။- 13ၵူၺ်းၵႃႈ၊ၵွပ်ႈပိူဝ်ႈ ၵဝ် ဢမ်ႇ လႆႈ ထူပ်း ႁၼ် ၼွင်ႉ ၵဝ် တိတု၊ၵႃႈတီႈ ၼၼ်ႈ ၸိုင်၊ၸႂ် ၵဝ် ဢမ်ႇလီ ဢမ်ႇ ၶျၢမ်းသႃႇ လႄႈ ၵဝ် ၸင်ႇ တၵ်ႉလၢတ်ႈ တီႈ ပီႈၼွင်ႉ ၵႃႈတီႈ ၼၼ်ႈ သေယဝ်ႉ၊ဢွၵ်ႇ တၢင်း ၵႂႃႇၸူး မိူင်း မႃႇၵေႇတေႃးၼိ၊သေ ဢေႃႈ။ 14ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ တီႈၶႃႈ ဢေႃႈ။ လွင်ႈ မၼ်း ၸမ်ႉ၊မၼ်းၸဝ်ႈ ၸုင် သူင်ႇ ႁဝ်း လူၺ်ႈ ၸဝ်ႈ ၶရိၸ်ႈ၊ႁႂ်ႈ ႁဝ်း လႆႈ ၶၢမ်ႇပွႆး ဢၼ် ပႄႉၼႅင်ႇ တႃႇသေႇ ဢမ်ႇၵႃး၊မၼ်းၸဝ်ႈ ယင်း ၸႂ်ႉ ႁဝ်း ႁႂ်ႈ ႁေႃးလၢတ်ႈ လွင်ႈ ၸဝ်ႈ ၶရိၸ်ႈ၊ၼၼ်ႉ ၸွတ်ႇတူဝ်ႈ ၵႂႃႇ ၵႃႈတီႈ ၵူၼ်း ၵူႈၵေႃႉၵူႈၵူၼ်း မိူၼ် ၸိူဝ်ႉ ၼင်ႇ ဢၢႆႁွမ် ၸွတ်ႇတူဝ်ႈ ၵႂႃႇ ၵူႈတီႈၵူႈလႅၼ် ၼၼ်ႉ ဢေႃႈ။- 15ပဵၼ် ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ႁဝ်း ပဵၼ် ဢၢႆ ဢၼ် ႁွမ် ဢၼ် ႁူၺ်း ဢၼ် ၸဝ်ႈ ၶရိၸ်ႈ၊သၢၵ်ႈလူႇ တီႈ ၽြႃးပဵၼ်ၸဝ်ႈ၊ဢၼ် ၸွတ်ႇ ၵႂႃႇ ၵႃႈၼႂ်း ၵႄႈ ၵူၼ်း ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ်၊ဢိၵ်ႇတင်း ၶဝ် ၸိူဝ်း ဢၼ် တူၵ်း ႁွတ်ႈ ယူႇ ၵႃႈၼႂ်း ဢၼ် လုလႅဝ် ၵႂႃႇ ၸိူဝ်း ၼၼ်ႉ ဢေႃႈ။- 16ပုၼ်ႈ ၶဝ် ၸိူဝ်း ဢၼ် ယင်း ႁွတ်ႈ တၢင်း ဢၼ် လုလႅဝ် ၵႂႃႇ ယူႇ ၼၼ်ႉ၊ပဵၼ် ဢၢႆ မဵၼ် ဢၼ် ပၼ်တၢမ်ႇတၢႆ ၶဝ် ၼၼ်ႉ လႄႈ ပုၼ်ႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ယူႇ ၸမ်ႉ၊ပဵၼ် ဢၢႆႁွမ် ဢၼ် ပၼ် ဢသၢၵ်ႈ ၶဝ် ၼၼ်ႉ ဢေႃႈ။ ပေႃး ပဵၼ် ၼႆ ၸိုင်၊ၽူႈလႂ် တၢတ်ႈၼိူင်ႇ လႄႈ ၸၢင်ႈ ႁဵတ်းၵၢၼ်ငၢၼ်း ၸိူဝ်ႉ ၼင်ႇ ၼႆ လႆႈ။- 17ႁဝ်း ဢမ်ႇ မိူၼ် ပိူၼ်ႈ တၢင်ႇၵေႃႉ ၼမ်ၼႃႇ ဢၼ် ႁဵတ်း ႁႂ်ႈ ၵႃႈၶၼ် ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ တူၵ်း ယွမ်း ၵႂႃႇ ၼၼ်ႉ လႄႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ပွႆႇၸႂ်ႉ ႁဝ်း ၼၼ်ႉ ႁဝ်း မီး ၸႂ် ဢၼ် သိုဝ်ႈ ဢၼ် ယူဝ်း ႁေႃးလၢတ်ႈ ၸိူဝ်ႉ ၼင်ႇ ၵူၼ်း ၸႂ်ႉ ၵူၼ်းသွႆ ၸဝ်ႈ ၶရိၸ်ႈ၊ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။
Copyright
Learn More


text:
1မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ ၵႂၢမ်း ဢုပမႃႇ တီႈ ၶဝ် လႄႈ ဝႃႈ၊ "မီး ၵူၼ်း ၵေႃႉ ၼိုင်ႈ ၽုၵ်ႇ သူၼ် မၢၵ်ႇၸပိတ်ႉ လႄႈ လွမ်ႉ ႁူဝ်ႉ ဝႆႉ၊ၶုတ်းလုၵ်း ဢၼ် ယဵပ်ႇ မၢၵ်ႇၸပိတ်ႉ ဝႆႉ၊တႄႇတင်ႈ ထဵင် လၢင်း ဝႆႉ ယဝ်ႉ ၸင်ႇ၊ပၼ် ပိူၼ်ႈ ၶၢတ်ႈ ႁဵတ်း သူၼ် ၼၼ်ႉ သေယဝ်ႉ၊ၵႂႃႇ တၢင်ႇ ဝၢၼ်ႈ တၢင်ႇ မိူင်း သေ ဢေႃႈ။- 2မိူဝ်ႈ ဢၼ် ၶိင်ႇ မၢၵ်ႇၸပိတ်ႉ သုၵ်း ယဝ်ႉ ၼၼ်ႉ ၸိုင်၊မၼ်း ပွႆႇၸႂ်ႉ ၵူၼ်းဢွၼ်ႇ မၼ်း ၵႂႃႇ ၵႃႈတီႈ ၵူၼ်းႁဵတ်းသူၼ် ၸိူဝ်း ၼၼ်ႉ ႁႂ်ႈလႆႈ ၵဵပ်း ဢဝ် ၵႃႈၶၢတ်ႈ သူၼ် မၢၵ်ႇၸပိတ်ႉ ၼၼ်ႉ ဢေႃႈ။- 3ၶဝ် ၼၼ်ႉ တိဢဝ် ၵူၼ်းဢွၼ်ႇ ၼၼ်ႉ လႄႈ ပေႃႉ ယႅၼ်ႉ ယဝ်ႉ ၸင်ႇ ပွႆႇ ပႅတ်ႈ တိၼ် လၢႆ မိုဝ်း ပဝ်ႇ ၵႂႃႇ ဢေႃႈ။- 4လိုၼ်း ၼၼ်ႉ မၼ်း သမ်ႉ ပွႆႇၸႂ်ႉ ၵူၼ်းဢွၼ်ႇ မၼ်း တၢင်ႇၵေႃႉ ၵႂႃႇ ထႅင်ႈ သေယဝ်ႉ၊ၵူၼ်းႁဵတ်းသူၼ် ၸိူဝ်း ၼၼ်ႉ ပေႃႉ ယႅၼ်ႉ ႁူဝ် မၼ်း လႄႈ ယႃႉသရေႇ မၼ်း သေ ပွႆႇ ပႅတ်ႈ ၵႂႃႇ ဢေႃႈ။- 5ၸဝ်ႈ သူၼ် ၼၼ်ႉ၊သမ်ႉ ပွႆႇၸႂ်ႉ ၵူၼ်းဢွၼ်ႇ မၼ်း တၢင်ႇၵေႃႉ ၵႂႃႇ ထႅင်ႈ လႄႈ ၶဝ် ဢဝ် မၼ်း တၢႆ ဢေႃႈ။ တီႈ ၵူၼ်းဢွၼ်ႇ တၢင်ႇၵေႃႉ တၢင်ႇ ၵူၼ်း ၼမ်ၼႃႇ ၵေႃႈ၊ၶဝ် ပေႃႉ ယႅၼ်ႉ ၵမ်ႈၽွင်ႈ လႄႈ ဢဝ်တၢႆ ၵမ်ႈၽွင်ႈ ဢေႃႈ။- 6ဢၼ် တေ ပွႆႇၸႂ်ႉ ၵႂႃႇ ထႅင်ႈ ၼၼ်ႉ၊ၵိုတ်းၵျၢၼ်ႇ ဝႆႉ လုၵ်ႈၸၢႆး လဵဝ် ဢၼ် ႁၵ်ႉ ၼႃႇ ၼၼ်ႉ ၵူၺ်း ယဝ်ႉ လႄႈ၊မၼ်း ပွႆႇၸႂ်ႉ လုၵ်ႈၸၢႆး တူဝ်ၸဝ်ႈၵဝ်ႇ ၵႂႃႇ ပွၵ်ႈ လိုၼ်းလင် သုတ်း လႄႈ ဝႃႈ၊ 'ၶဝ် တၵ်း ၵူဝ်ယမ် လုၵ်ႈၸၢႆး ၵဝ် ဢေႃႈ၊' ဝႃႈ ၼင်ႇ ၼႆ ဢေႃႈ။- 7ၵူၺ်းၵႃႈ၊ၵူၼ်းႁဵတ်းသူၼ် ၸိူဝ်း ၼၼ်ႉ ၵေႃႉ ၼိုင်ႈ လႄႈ ၵေႃႉ ၼိုင်ႈ တိူင်ႇပၢင်ႇ ၵၼ် လႄႈ ဝႃႈ၊ 'ၵေႃႉ ၼႆႉ ပဵၼ် ၵေႃႉ ဢၼ် လႆႈ ႁပ်ႉ ဢမူၺ်ႇ ဢေႃႈ။ မႃး လႄႈ ႁဝ်း ဢဝ် မၼ်း တၢႆ တႃႉ။ ႁဝ်း တၵ်း လႆႈ ဢမူၺ်ႇ မၼ်း ဢေႃႈ၊' ဝႃႈ ၼင်ႇ ၼႆ သေလႄႈ၊- 8တိဢဝ် မၼ်း သေယဝ်ႉ၊ဢဝ်တၢႆ လႄႈ ထိမ်ႈ ဢွၵ်ႇ ၼွၵ်ႈ သူၼ် သေ ဢေႃႈ။ 9"ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၸဝ်ႈ သူၼ် မၢၵ်ႇၸပိတ်ႉ ၼၼ်ႉ တၵ်း ႁဵတ်း ၸိူဝ်ႉ ၼင်ႇ ႁိုဝ်။ မၼ်း တၵ်း မႃး ယႃႉ ၽဵဝ်ႈ ပႅတ်ႈ ၶဝ် ၸိူဝ်း ၼၼ်ႉ သေယဝ်ႉ၊တၵ်း ဢဝ် သူၼ် ၼၼ်ႉ ၶၢတ်ႈ ပၼ် တီႈ ပိူၼ်ႈ တၢင်ႇၵေႃႉ ဢေႃႈ။- 10သူ ယၢမ်ႈ လႆႈ ၽတ်းဢၢၼ်ႇ ၼႂ်း ၵျၢမ်းလိၵ်ႈ ဢၼ် ဝႃႈ၊ "'မၢၵ်ႇႁိၼ် ဢၼ် ၵူၼ်း ႁဵတ်း ႁိူၼ်း တိူၵ်ႈ ပႄႇပႅတ်ႈ ဝႆႉ ဢမ်ႇ မီး ဢၵျူဝ်း ၵႃႈသင် ၼၼ်ႉ၊ ၵမ်းလိုၼ်း ၸိုင်၊တၵ်း ပဵၼ် မၢၵ်ႇႁိၼ် ႁူဝ် ၸဵင်ႇတိူၵ်ႈ မႃး ဢေႃႈ။ 11လွင်ႈတၢင်း ၼႆႉ ပဵၼ် ဢၼ် ထႃႇဝရႃႉ ၽြႃး ႁဵတ်း ဝႆႉ လႄႈ ပဵၼ် ဢၼ် လီဢၢမ်း သိုဝ်ႈၼႃႈ တႂ်ႈတႃ ႁဝ်း ဢေႃႈ၊' ဝႃႈ ၼင်ႇ ၼႆ ၼၼ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 12ၵူၼ်းၵႄႇ ၵူၼ်း ႁူဝ် ၵျူး၊ၶဝ် ၸိူဝ်း ၼၼ်ႉ ႁု လွင်ႈ ဢၼ် မၼ်းၸဝ်ႈ ႁေႃး ၵႂၢမ်း ဢုပမႃႇ ၼႆႉ ၶတ်းၵၼ် တင်း ၶဝ် ၼၼ်ႉ သေလႄႈ ၵျၢမ်ႇ ႁႃ ႁႂ်ႈလႆႈ တိဢဝ် မၼ်းၸဝ်ႈ ဢေႃႈ။ ၼႂ်းဝႃႈၼၼ် သေၵေႃႈ၊ပိူဝ်ႈ ဢၼ် ၶဝ် ၵူဝ် ၵူၼ်း ဢၼ် ၸု ဢၼ် တုမ် တင်းလၢႆ လႄႈ ဢွၵ်ႇ သေ ၵႃႈတီႈ မၼ်းၸဝ်ႈ ၵႂႃႇ သေ ဢေႃႈ။ 13မိူဝ်ႈ ၼၼ်ႉ၊ၶဝ် ပွႆႇၸႂ်ႉ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း တပႄး တပၢၼ်း ၸဝ်ႈၽႃႉ ႁေႇရူတ်ႈ၊ၵမ်ႈၽွင်ႈ ၵႂႃႇ ႁႂ်ႈလႆႈ ဢဝ် တင်း ၵႂၢမ်း ထၢမ် သေ ၸိူဝ်ႉ သေ ပိူင် လႄႈ ၵၢင် ဢဝ် ၵႂၢမ်း ၸဝ်ႈ ယေႇသု၊ဢေႃႈ။- 14ၶဝ် ၸိူဝ်း ၼၼ်ႉ မႃး လႄႈ လဝ်ႈထၢမ် ဝႃႈ၊ "သြႃႇ ၸဝ်ႈ။ ႁဝ်းၶႃႈ ႁု လွင်ႈ ဢၼ် ၸဝ်ႈႁဝ်း မီး သဵတ်ႈၸႃႇ ယူႇ ဢမ်ႇ ၵူဝ် ၽူႈလႂ်၊ဢမ်ႇ ထွၵ်ႈလူၺ်ႈ ၼႃႈ ၵူၼ်း လႄႈ ၼႄပျႃး တြႃး ၽြႃးပဵၼ်ၸဝ်ႈ ၸိုဝ်ႈ ၸိုဝ်ႈၸႂ်ႈ ၸႂ်ႈ ယူႇ ၼၼ်ႉ ၶႃႈ ဢေႃႈ။ ၸွင်ႇ တၢင်း ဢၼ် ထၢမ်းၶွၼ်ႇ တီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၼႆႉ၊မႅၼ်ႈ ၸွမ်း ၼႄးဢုပတေႇ တြႃး ႁဝ်းၶႃႈ ယူႇ ႁိုဝ်း။ ထုၵ်ႇလီ ထၢမ်းၶွၼ်ႇ ၶႃႈ ႁိုဝ်း။ ဢမ်ႇထုၵ်ႇ ၶႃႈ ႁိုဝ်း။ တၵ်း လႆႈ ထၢမ်း ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 15မၼ်းၸဝ်ႈ ႁုႁၼ် တၢင်း ၵျၢမ်ႇပွင် ပရိယႄႇ ၶဝ် ၼၼ်ႉ လႄႈ ၶိုၼ်း လၢတ်ႈ ဝႃႈ၊ "ႁဵတ်းသင် လႄႈ သူ ၵျၢမ်ႇ ဢၢင်ႈ ၵၢင် ဢဝ် ၵႂၢမ်း ၵဝ် ၸိူဝ်ႉ ၼင်ႇ ႁိုဝ်။ ပၼ် ၶႅပ်းငိုၼ်း ၶႅပ်း ၼိုင်ႈ ႁႂ်ႈ ၵဝ် လႆႈ တူၺ်း လူး၊" ဝႃႈ ၼင်ႇ ၼႆ ဢေႃႈ။ 16ၶဝ် ၵေႃႈ ဢဝ် ငိုၼ်း တေႇၼႃႇရီႇ ၶႅပ်း ၼိုင်ႈ ပၼ် ဢေႃႈ။ မၼ်းၸဝ်ႈ ထၢမ် ၶဝ် လႄႈ ဝႃႈ၊ "ပုင်ႇႁၢင်ႈ ၼႆႉ ပဵၼ် ပုင်ႇႁၢင်ႈ ၽူႈလႂ်။ တႅမ်ႈ ဝႆႉ ၸိုဝ်ႈ ၽူႈလႂ်၊" ဝႃႈ ၼင်ႇ ၼႆ ဢေႃႈ။ ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "ပဵၼ် ပုင်ႇႁၢင်ႈ လႄႈ ပဵၼ် ၸိုဝ်ႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 17မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၸႂ်ႈ ယဝ်ႉ၊ပေႃး ပဵၼ် ၼႆ။ ဢဝ် ၶွင် ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ပၼ် ၶိုၼ်း တီႈ ၶုၼ်ႁေႃၶမ်း ၵေႇသႃႇ၊တႃႉ။ ဢဝ် ၶွင် ၽြႃးပဵၼ်ၸဝ်ႈ ပၼ် ၶိုၼ်း တီႈ ၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ ၶဝ် ဢွၼ်ၵၼ် ဢၢမ်း မၼ်းၸဝ်ႈ ၼႃႇ လူင်လၢင် ဢေႃႈ။ 18မိူဝ်ႈ ၼၼ်ႉ ၵူၼ်း ၸတ်ႉတုၵႄး၊ၵိူင်း ဢၼ် ဢမ်ႇ ယုမ်ႇ တၢင်း ဢၼ် လုၵ်ႉ ၶိုၼ်းလိပ်း ၼၼ်ႉ ၸိူဝ်း ၼၼ်ႉ၊မႃး ၸူး တီႈ ၸဝ်ႈ ယေႇသု၊သေလႄႈ လဝ်ႈထၢမ် လႄႈ ဝႃႈ၊- 19"သြႃႇ ၸဝ်ႈ တီႈၶႃႈ။ မူဝ်းသေႇ၊ပိင်းၺၢပ်ႈ ဝႆႉ တီႈ ႁဝ်းၶႃႈ လႄႈ ဝႃႈ၊ပေႃး ၵူၼ်းၸၢႆး မီး မေး လႄႈ သမ်ႉ ဢမ်ႇ မီး လုၵ်ႈ လႄႈ တၢႆ ၵႂႃႇ၊မေး မၼ်း ၵိုတ်း ဝႆႉ ၸိုင်၊ၵေႃႉ ဢၼ် ပဵၼ် ၼွင်ႉၸၢႆး ၼၼ်ႉ တၵ်း လႆႈ သိုပ်ႇ ဢဝ် ပီႈပႂ်ႉ မၼ်း ၼၼ်ႉ သေလႄႈ ႁႂ်ႈ ၸိူဝ်ႉၶိူဝ်း ပီႈဢၢႆႈ မၼ်း သိုပ်ႇၵႂႃႇ ဢမ်ႇ ႁႂ်ႈ ၶၢတ်ႇ ဝႃႈ ၼင်ႇ ၼႆ ၶႃႈ ဢေႃႈ။- 20မိူဝ်ႈ ၼၼ်ႉ၊မီး ၶဝ် ပီႈၼွင်ႉ ၸဵတ်း ၵေႃႉ ၶႃႈ ဢေႃႈ။ ပီႈဢၢႆႈ လူင် ၶဝ် ဢဝ်မေး သေၵေႃႈ၊ယင်း ဢမ်ႇ မီး လုၵ်ႈ မီး လၢင်း လႄႈ တၢႆ ၵႂႃႇ ၶႃႈ ဢေႃႈ။- 21ၼွင်ႉၸၢႆး ၵေႃႉ တၢမ်း မၼ်း သိုပ်ႇ ဢဝ်မေး မၼ်း ၼၼ်ႉ လႄႈ ယင်း ဢမ်ႇ မီး လုၵ်ႈ မီး လၢင်း တၢႆ ၵႂႃႇ ၼင်ႇၵဝ်ႇ ၶႃႈ ဢေႃႈ။ ႁဵတ်း ၼင်ႇ ၼၼ် ၸႃႉၸဵမ် ၼွင်ႉၸၢႆး ၵေႃႉ ထူၼ်ႈ သၢမ် သိုပ်ႇၵႂႃႇ၊- 22ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ တင်း ၸဵတ်း ၵေႃႉ ပီႈၼွင်ႉ ဢဝ် မႄႈယိင်း ၼၼ်ႉ လႄႈ ယင်း ဢမ်ႇ မီး လုၵ်ႈ မီး လၢင်း သေလႄႈ တၢႆ ၵႂႃႇ ၵူႈ ၵေႃႉ ၶႃႈ ယဝ်ႉ။ လိုၼ်း ၼၼ်ႉ မႄႈယိင်း ၼၼ်ႉ ၵေႃႈ တၢႆ ၵႂႃႇ ၶႃႈ ဢေႃႈ။- 23ပိူဝ်ႈ ၼႆ လႄႈ ၼႂ်း ဝၼ်း ဢၼ် လုၵ်ႉ ၶိုၼ်းလိပ်း ၼၼ်ႉ၊မိူဝ်ႈ ဢၼ် ၶဝ် ၸိူဝ်း ဢၼ် တၢႆ ၵႂႃႇ ယဝ်ႉ ၵူႈၵေႃႉၵူႈၵူၼ်း လုၵ်ႉ ၶိုၼ်းလိပ်း မႃး ၸိုင်၊မႄႈယိင်း ၼၼ်ႉ တၵ်း လႆႈ ပဵၼ် မေး ၵေႃႉလႂ် ၶႃႈ။ ၶဝ် တင်း ၸဵတ်း ၵေႃႉ ပီႈၼွင်ႉ လႆႈ ဢဝ် မႄႈယိင်း ၼၼ်ႉ ၼင်ႇ ၵၼ် ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "သူ ၽိတ်း ယဝ်ႉ။ ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊သူ ဢမ်ႇ ႁု ၵျၢမ်းလိၵ်ႈ ၽြႃးပဵၼ်ၸဝ်ႈ ဢိၵ်ႇတင်း တၼ်းၶူဝ်း ၽြႃးပဵၼ်ၸဝ်ႈ လူင် ပႄႇ။- 25ၼႂ်း မိူဝ်ႈ ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း ၼၼ်ႉ ၸိုင်၊ၶဝ် တၵ်း ပဵၼ် ၸိူဝ်ႉ ၼင်ႇ တမၢၼ်ႇၵၢင်ႁၢဝ် လႄႈ ဢမ်ႇ မီး တၢင်း ဢၼ် ဢဝ်ၽူဝ် ဢဝ်မေး။- 26သူ ဢမ်ႇ ယၢမ်ႈ လႆႈ ၽတ်းဢၢၼ်ႇ ၼႂ်း ၵျၢမ်း မူဝ်းသေႇ၊တွၼ်ႈ ဢၼ် လၢတ်ႈ လူၺ်ႈ ယုမ်း ၽႆးမႆႈ ဢၼ် ၽြႃးပဵၼ်ၸဝ်ႈ မီး ဢမိင်ႉ တီႈ မၼ်း လႄႈ ဝႃႈ၊ 'ၵဝ် ပဵၼ် ၽြႃး ဢႃႇပြႃႇႁၢမ်ႇ၊ၽြႃး ဢိၸၢၵ်ႈ၊ၽြႃး ယႃႇၵုပ်ႈ၊ဢေႃႈ၊' ဝႃႈ ၼင်ႇ ၼႆ ၼၼ်ႉ ႁိုဝ်း။- 27ၽြႃးပဵၼ်ၸဝ်ႈ ပဵၼ် ၽြႃး ၶဝ် ၸိူဝ်း ဢၼ် တၢႆ ယဝ်ႉ ဢမ်ႇၸႂ်ႈ။ ပဵၼ် ၽြႃး ၶဝ် ၸိူဝ်း ဢၼ် ဢသၢၵ်ႈလိပ်း ယူႇ ဢေႃႈ။ ပိူဝ်ႈ ၼႆ လႄႈ သူ ၽိတ်း ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ ဢေႃႈ။ 28သြႃႇ မေႃ ၵျၢမ်း ထမ်ႇမႃႉ ၵေႃႉ ၼိုင်ႈ လႆႈ ငိၼ်း ၶဝ် လၢတ်ႈၸႃ ထႅင်ႈ ၵၼ် ၼၼ်ႉ လႄႈ ႁုႁၼ် လွင်ႈ ဢၼ် ၸဝ်ႈ ယေႇသု၊ၶိုၼ်း တွပ်ႇ ၵူၼ်း ၵိူင်း ၸတ်ႉတုၵႄး၊ၶဝ် တီႈ မႅၼ်ႈ မၼ်း ၼၼ်ႉ သေလႄႈ သုတ်ႉ ၸူး တီႈ မၼ်းၸဝ်ႈ သေလႄႈ လဝ်ႈထၢမ် ဝႃႈ၊ "ၼႂ်း ပိင်းၺၢပ်ႈတြႃး တင်းသဵင်ႈတင်းလူင် ၼႆႉ ပိင်းၺၢပ်ႈတြႃး ဢၼ် လႂ် ယဵင်ႈၶႅၼ်း မျၢတ်ႈ ၼႃႇ သေပိူၼ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 29မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၼႂ်း ပိင်းၺၢပ်ႈတြႃး တင်းလၢႆ ပိင်းၺၢပ်ႈ ဢၼ် ယႂ်ႇ မျၢတ်ႈ ၼႃႇ သေပိူၼ်ႈ ၸမ်ႉ၊ 'ဢူဝ်း၊မဵဝ်း ဢိသရေး၊႟။ ထွမ်ႇ တႃႉ။ ထႃႇဝရႃႉ ၽြႃးပဵၼ်ၸဝ်ႈ ႁဝ်း ပဵၼ် ထႃႇဝရႃႉ ၽြႃး သူႇလဵဝ် ၵူၺ်း ဢေႃႈ။- 30ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး ၸိုင်၊မႂ်း တၵ်း လႆႈ ပႃး တင်း ႁူဝ်ၸႂ် မႂ်း သဵင်ႈ သဵင်ႈ၊တင်း ၸႂ်ဝိၺိၺ်ႇ မႂ်း သဵင်ႈ သဵင်ႈ၊တင်း ဢဵၼ်ႁႅင်း မႂ်း သဵင်ႈ သဵင်ႈ၊တင်း ၵတ်ႉ ၶၼ် မႂ်း ဢိၵ်ႇတင်း ၺၢၼ်ႇ မႂ်း တင်းသဵင်ႈတင်းလူင် သေလႄႈ ႁၵ်ႉ ဢေႃႈ၊' ဝႃႈ ၼင်ႇ ၼႆ ပဵၼ် ပိင်းၺၢပ်ႈ ၶေႃႈ တီႈ ၼိုင်ႈ ဢေႃႈ။- 31လိူဝ် သေ ၼၼ်ႉ ပိင်းၺၢပ်ႈ ၶေႃႈ တီႈ သွင် ၸမ်ႉ၊ 'ၵူၼ်း ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၸိုင်၊မႂ်း တၵ်း လႆႈ ႁၵ်ႉ မိူၼ် ၸိူဝ်ႉ ၼင်ႇ ႁၵ်ႉ တူဝ်ၸဝ်ႈၵဝ်ႇ ဢေႃႈ၊' ဝႃႈ ၼင်ႇ ၼႆ မီး ဝႆႉ ယဝ်ႉ။ ပိင်းၺၢပ်ႈ ဢၼ် ယႂ်ႇ မျၢတ်ႈ ၼႃႇ သေ ပိင်းၺၢပ်ႈ သွင် ပိူင် ၼႆႉ ဢမ်ႇ မီး ယဝ်ႉ၊" ဝႃႈ ၼင်ႇ ၼႆ ဢေႃႈ။ 32သြႃႇ မေႃ ၵျၢမ်း ထမ်ႇမႃႉ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸႂ်ႈ တႄႉ ၶႃႈ ယဝ်ႉ၊သြႃႇ ၸဝ်ႈ။ ၸဝ်ႈ ႁဝ်း ဝႃႈ ၽြႃးပဵၼ်ၸဝ်ႈ ပဵၼ် သူႇလဵဝ် ၽြႃး ဢေႃႈ။ လိူဝ် သေ မၼ်းၸဝ်ႈ ၼၼ်ႉ၊ၽြႃး တၢင်ႇ သူႇ တၢင်ႇ ပႃး ဢမ်ႇ မီး၊ၸႂ်ႈ တႄႉ ၶႃႈ ဢေႃႈ။- 33ပိူဝ်ႈ ၼႆ လႄႈ ၵူၼ်း တၵ်း လႆႈ ပႃး ႁူဝ်ၸႂ် သဵင်ႈ သဵင်ႈ၊တင်း ၺၢၼ်ႇ ဢၼ် ၵတ်ႉ ဢၼ် ၶၼ် ၵႃႈမီး တင်းသဵင်ႈတင်းလူင် တင်း ဢဵၼ်ႁႅင်း တင်းသဵင်ႈတင်းလူင် ႁၵ်ႉ မၼ်းၸဝ်ႈ၊ဢိၵ်ႇတင်း တၵ်း လႆႈ ႁၵ်ႉ ၵူၼ်း ဢၼ် ၸၢပ်ႈသႅင်ႇ ၵၼ် တင်း တူဝ်ၸဝ်ႈၵဝ်ႇ ၼၼ်ႉ မိူၼ် ၸိူဝ်ႉ ၼင်ႇ ႁၵ်ႉ တူဝ်ၸဝ်ႈၵဝ်ႇ ဢေႃႈ။ တၢင်း ဢၼ် ၵမ်ၵျၢင်ႉ ၸွမ်း တြႃး သွင် ပိူင် ၼႆႉ ယဵင်ႈၶႅၼ်း မျၢတ်ႈ ၼႃႇ သေ တၢင်း ဢၼ် ၽဝ် တူဝ်သတ်း သၢၵ်ႈလူႇ၊ဢိၵ်ႇတင်း တၢင်းလူႇ ၵူႈၸိူဝ်ႉ ၵူႇ ပိူင် ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 34မၼ်းၸဝ်ႈ ႁုႁၼ် လွင်ႈ ဢၼ် ၵေႃႉ ၼၼ်ႉ မီး ပိင်ႇၺႃႇ သေလႄႈ ၶိုၼ်း လဝ်ႈလၢတ်ႈ ၸိူဝ်ႉ ၼင်ႇ ၼၼ်ႉ လႄႈ လၢတ်ႈ လႄႈ ဝႃႈ၊ "မႂ်း ဢမ်ႇ ၵႆ ၵၼ် တင်း မိူင်းၽြႃးပဵၼ်ၸဝ်ႈ ယဝ်ႉ၊" ဝႃႈ ၼင် ၼႆ ဢေႃႈ။ ဝၢႆး ၼၼ်ႉ၊ၽူႈလႂ် ဢမ်ႇ ႁတ်း လဝ်ႈ ႁတ်း ထၢမ် မၼ်းၸဝ်ႈ ထႅင်ႈ သေၵေႃႉသေၵူၼ်း။ 35ၼႂ်း မိူဝ်ႈ ဢၼ် ၸဝ်ႈ ယေႇသု၊သင်ႇ သွၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ၊မၼ်းၸဝ်ႈ လၢတ်ႈ လႄႈ ဝႃႈ၊ "ၸဝ်ႈ ၶရိၸ်ႈ၊ပဵၼ် လုၵ်ႈ တႃႇဝိတ်ႈ၊ဢေႃႈ၊ဝႃႈၼႆ သြႃႇ မေႃ ၵျၢမ်း ထမ်ႇမႃႉ ၶဝ် တၵ်း ဝႃႈ လႆႈ ၸိူဝ်ႉ ၼင်ႇ ႁိုဝ်။- 36တႃႇဝိတ်ႈ၊ၼၼ်ႉ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ပဝ်ႇ သႂၢင်းသႂ်ႇ ၵႃႈၼႂ်း မၼ်း လႄႈ လၢတ်ႈ ဝႃႈ၊ "'ထႃႇဝရႃႉ ၽြႃး မီး ဢမိင်ႉ တီႈ ၸဝ်ႈ ၵဝ်ၶႃႈ လႄႈ ဝႃႈ ၸမ်ႉ၊ၼင်ႈ ယူႇ ၽၢႆႇၶႂႃ ၵဝ်၊ တေႃႇထိုင်ႁွတ်ႈ ၵဝ် ဢဝ် ရၢၼ်ႇသူႇ မႂ်း တင်းလၢႆ ၶျႃးတူၵ်း ၵႃႈတႂ်ႈ တိၼ် မႂ်း ၼၼ်ႉ တႃႉ၊' ဢၼ် ဝႃႈ ၼၼ်ႉ။ 37တူဝ် တႃႇဝိတ်ႈ၊ၼၼ်ႉ ယင်း ႁွင်ႉ ၸဝ်ႈ ၶရိၸ်ႈ၊လႄႈ ဝႃႈ၊ 'ၸဝ်ႈ ၵဝ်ၶႃႈ၊' ဝႃႈ ၼင်ႇ ၼႆ ယူႇ ၸိုင်၊ၸဝ်ႈ ၶရိၸ်ႈ၊ပဵၼ် လုၵ်ႈ မၼ်း လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ မုၵ်ႉၵူၼ်း ၸိူဝ်း ၵူၼ်း ၼမ်ၼႃႇ ထွမ်ႇဢဝ် တြႃး ၸဝ်ႈ ယေႇသု၊ၸူမ်းၸူမ်းသိူဝ်းသိူဝ်း ဢေႃႈ။ 38ၼႂ်း တြႃး ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ မၼ်းၸဝ်ႈ ဝႃႈ၊ "ႁဵတ်း သတိ တူၺ်း သြႃႇ မေႃ ၵျၢမ်း ထမ်ႇမႃႉ ၶဝ် တႃႉ။ ၶဝ် ၼၼ်ႉ ၸၢင်ႈ ၼုင်ႈ သိူဝ်ႈ ယၢဝ်း လူင် သေ လႄႇ လၢဝ်း ယူႇ၊ၸၢင်ႈ ႁႂ်ႈ ပိူၼ်ႈ တူင်ႉတၵ်ႉ ၶဝ်၊ႁႂ်ႈ ပိူၼ်ႈ ရူဝ်ႇသေႇ ၵူဝ်ယမ် ၶဝ် ၵႃႈၼႂ်း ၵၢင် ၵၢတ်ႇ ယူႇ၊- 39ၸၢင်ႈ ၼင်ႈ တီႈ ၼင်ႈ ဢၼ် သုင် ဢၼ် မျၢတ်ႈ ၵႃႈၼႂ်း ၸရွပ်ႈ ႁေႃးတြႃး၊ၵႃႈၼႂ်း ပၢင်ပွႆး ၸိူဝ်း ၼၼ်ႉ ယူႇ ဢေႃႈ။- 40ၶဝ် ၼၼ်ႉ၊ၸၢင်ႈ ပႄႉၵိၼ် လႄႈ ႁိမ်ႁူင်ႇ ႁိူၼ်း မႄႈမၢႆႈ တင်းလၢႆ သေလႄႈ၊ႁဵတ်း ႁၢင်ႈ ပဵၼ် ၵူၼ်းလီ ၵူၼ်း ငၢမ်း လႄႈ ၸၢင်ႈ သူးတွင်း လူၺ်ႈ ၶေႃႈၵႂၢမ်း ဢၼ် ယၢဝ်း ၼႃႇ လူင်လၢင် ဢေႃႈ။ ၶဝ် ၼၼ်ႉ ယဵင်ႈၶႅၼ်း တၵ်း လႆႈ ၶၢမ်ႇတၢမ်ႇ ဢၼ် ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 41ယၢမ်း မိူဝ်ႈ ဢၼ် ၸဝ်ႈ ယေႇသု၊ၼင်ႈ ယူႇ သိုဝ်ႈ ၼႃႈ တိူၵ်ႈ ငိုၼ်းလူႇ ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ ၸိုင်၊မၼ်းၸဝ်ႈ ပႂ်ႉ တူၺ်း ၵူၼ်း တင်းလၢႆ ဢၼ် ဢဝ် ငိုၼ်း ဢဝ် တွင်း မႃး လူႇ ၼၼ်ႉ ဢေႃႈ။ ၵူၼ်းမၢၵ်ႈၵူၼ်းမီး ၼမ်ၼႃႇ သႂ်ႇ ငိုၼ်းလူႇ ၼမ်ၼႃႇ ဢေႃႈ။- 42မိူဝ်ႈ ၼၼ်ႉ၊မႄႈမၢႆႈ ၵူၼ်းၽၢၼ် ၵေႃႉ ၼိုင်ႈ မႃး သႂ်ႇ ငိုၼ်း တွင်းလႅင် သွင် ၶႅပ်း ဢၼ် မီး ၵႃႈၶၼ် မၼ်း ပႅၵ်ႇ ၼိုင်ႈ ၸမ် ၸမ် ၼၼ်ႉ ဢေႃႈ။- 43မၼ်းၸဝ်ႈ ႁွင်ႉ ဢဝ် တပႄးၸဝ်ႈ တင်းလၢႆ မႃး ၸုတုမ် ၵၼ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊မႄႈမၢႆႈ ၵူၼ်းၽၢၼ် ၼႆႉ သႂ်ႇ ငိုၼ်း ၵႃႈၼႂ်း တိူၵ်ႈ ၽၼ်ႇတႃႇ ၼမ်ၼႃႇ သေ ၶဝ် ၸိူဝ်း ဢၼ် သႂ်ႇ ၼၼ်ႉ တင်းသဵင်ႈတင်းမူတ်း ဢေႃႈ။- 44ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ၶဝ် တင်းသဵင်ႈတင်းလူင် ၼၼ်ႉ၊ၽႄ ဢဝ် ၵႃႈၼႂ်း ၸေးၸိမ်ႇ ဢၼ် ၶဝ် မီး ၼမ်ၼႃႇ ၼၼ်ႉ သႂ်ႇ ဢေႃႈ။ မႄႈမၢႆႈ ၼႆႉ ၸမ်ႉ၊ဢဝ် ၵႃႈၼႂ်း တၢင်း ၽၢၼ် မၼ်း ဢၼ် မၼ်း လူဝ်ႇ လဵင်ႉ ဢသၢၵ်ႈ မၼ်း ၵႃႈမီး တင်းသဵင်ႈတင်းမူတ်း ၼၼ်ႉ သႂ်ႇ ယဝ်ႉ၊" ဝႃႈ ၼင်ႇ ၼႆ ဢေႃႈ။
Copyright
Learn More